
Bambo Jones, omwe anali mwini wa Famu ya Mano, anali 
atangomaliza kumene kukhoma zitseko za makola awo a 
nkhuku madzulo umenewo. Komabe sanakumbukire ku- 
tseka zibowo zina zomwe nkhukuzo zinkatulukirapo chi- 
fukwa pa nthawiyo n'kuti ali topitopi, mowa uli m’mutu. 
Kenako anayamba kuyenda ngati nguluwe kudutsa pakati 
pa midadada ya makolawo n’kumalowera kunyumba kwa- 
wo. M’manja mwawo munali chikoloboyi chomwe lawi 
lake linkavinavina ndi kamphepo komwe kanali madzu- 
lowo. 

Atafika pakhomo lolowera m’nyumba, sanavutike 
ndi kuchitsegula mwaulemu. Anangochimenya ndi phazi 
lawo ndipo chitatseguka analowa n’kulunjika kukhitchini. 
Kumeneko, anangofikira kugwira chigubu cha mowa 
n’kutsanulira m’kapu mowa wonse umene unatsalamo. 
Kenako anagagadiza mowawo n'kunyamuka kumapita 
kuchipinda kwawo komwe anakapeza akazi awo ali mkati 
moliza mkonono. 

Atangozimitsa magetsi akuchipindako, m°’makola 
onse a pafamupo munayamba kumveka phokoso lalikulu. 
Kuyambira m’mawa wa tsikuli, panamveka mphekesera 
zoti nkhumba ina yokalamba yomwe nyama zina zi- 
nkangoitchula kuti Wamkulu, inalota maloto achilendo 
usiku wapitawo ndipo inkafuna kuuza nyama zonse zapa- 
famupo zokhudza malotowo. Nkhumbayi ndi yomwe 

inkatsogolera nyama zonse zapafamupo. Ndiyeno nya- 
mazo zinagwirizana kuti Bambo Jones akangopita kuka- 
gona, zonse zikasonkhane m’chinyumba chachikulu cha 
pafamupo. Wamkulu (monga mmene nyama zina zinka- 
muitanira, ngakhale kuti dzina lake lapamsonkho linali 
Wilisoni) ankalemekezedwa kwambiri ndi nyama zonse, 
moti palibe yomwe inkaona kuti n'kutaya nthawi kupita 
kukamvetsera zimene ankafuna kuwauza. 

Chakumapeto kwa chipindacho kunali kokwera 
ndithu ndipo pamenepo m'pamene Wamkulu anakhala 
pamwamba pa mulu wa udzu ndipo mumtunda mwake 
munali nyali yomwe inakolekedwa pamsanamira yochiri- 
kiza tsindwi la chipindacho. Pa nthawiyi n'kuti Wamkulu 
ali ndi zaka khumi ndi ziwiri ndipo ankaoneka wokulupala 
komanso wachikulire ndithu. Analinso ndi mano aatali 
omwe anakula chifukwa chosadulidwa. Komabe zimenezi 
sizinachititse kuti azioneka ngati kang'wing'wi, monga 
mmene nyama zina zimaonekera moyo wawo ukamapita 
chakumadzulo. 

Iye sanali wadokodoko ndipo ankaonekabe wanze- 
ru komanso wolemekezeka kwambiri. Pasanapite nthawi 
yaitali, nyama zambiri zinayamba kufika m'chipindachi 
ndipo zinkakhala mogwirizana ndi mmene matupi awo 
analengedwera. Oyamba kubwera anali agalu atatu, Bulu- 
belo, Jese ndi Pincha. Kenako kunatulukira nkhumba zo- 
mwe zinakakhala chakutsogolo pafupi ndi pamene Wa- 
mkulu anakhala. 

Nkhukhu nazonso zinalowa n'kunkhala m’maze- 
nera ndipo nkhunda zinapeza mbuto yawo m’mitengo 
yakudenga. Nkhosa komanso ng'ombe zinakhala kumbu- 
yo kwa nkhumba ndipo monga mwa chikhalidwe chawo, 
zinayamba kubyukula n'kumatafuna mwaphokoso. Na- 
wonso akavalo awiri okoka ngolo, Bokosa ndi Kulova, 

analowera limodzi akuyenda pang’onopang’ono ndipo 
anakhala pansi mosamala kwambiri kuopera kupweteka 
nyama zina zomwe zinabisala m'zinyalala zam’chipinda- 
cho. Kulova anali kavalo wamkazi woneneperako, yemwe 
thupi lake linali lisanabwereremo bwinobwino chifukwa 
cha uchembere. Iye anali ataberekapo maulendo anayi. 
Ndipo Bokosa anali kavalo wamphamvu komanso wa- 
mkulu kwambiri, mwina milingo khumi, isanu ndi itatu 
kutalika kwake. Anali wamphamvu kwambiri moti zinka- 
ngokhala ngati mwa iyeyo munali akavalo awiri. Chapa- 
mphuno pake panadutsa mzere woyera womwe unka- 
chititsa kuti azioneka wopusirako pang’ono. Ndipo kune- 
na zoona, sikutidi anali wanzeru, kungoti ankalemekeze- 
dwa chifukwa anali wolimbikira ntchito komanso sanka- 
sinthasintha khalidwe ngati birimankhwe. 

Akavalowa atangokhala pansi, kunabwera mbuzi 
yoyera yotchedwa Muriyelo komanso bulu wachikulire 
dzina lake Benjamini. Benjamini ndi amene anali nyama 
yomwe inaona moyo wautali pafamu ponsepo. Komatu 
anali wovuta maganizo ngati mphembedzu komanso anali 
ndi mtima wasafuliya, wosachedwa kukolera moto. Iye 
sankakonda zoyankhulayankhula ndipo akati atsegule 
pakamwa pake, sankanena chilichonse cholimbikitsa. 
Ankangokhalira kunena zonyoza komanso zokayikira 
anzake. Mwachitsanzo, tsiku lina anati Mulungu anamu- 
patsa mchira n'cholinga choti aziingitsira ntchentche, 
choncho ngati atachotsa mchirawo ndiye kuti ntche- 
ntchezonso zidzachokera limodzi. 

Pa nyama zonse zomwe zinali pafamupo, Benja- 
mini yekha ndi amene nthawi zonse sankaonetsa mano, 
palibe amene anamuonapo akusekerera. Ukamufunsa kuti, 
n'chifukwa chiyani sukuseka pomwe anzako onse akufa 
nalo phwete, ankayankha kuti sakuona chilichonse chose- 

ketsa. Komabe, iye ankakonda kwambiri Bokosa ngakhale 
kuti sanauzepo aliyense zimenezi. Nthawi zambiri Lamlu- 
ngu, sizinkakhala zachilendo kuona Benjamini akudyera 
limodzi mwashosholo ndi Bokosa m”"munda wina pafupi 
ndi dimba la zipatso. Koma ngakhale ankadyera limodzi, 
aliyense ankangodya osayankhulana ndi mnzake. 

Akavalo aja atangokhala pansi, m’chipindacho mu- 
nalowa anapiye a bakha omwe ankafunafuna mayi awo. 
Anafika ndi phokoso lalikulu zedi, ndipo ankayenda ku- 
malowera uku ndi uku akufufuza malo abwino oti asa- 
pondedwe. Kenako anaima pamene panali Kulova chifu- 
kwa anawatsekeleza ndi mwendo wake wakumbuyo. Ana- 
piyewo anakhala pafupi ndi mwendowo ndipo posakha- 
litsa anagona tulo. Kenako, Mole, kavalo wamkazi yemwe 
ankakondedwa kwambiri ndi a Jones, analowa akuyenda 
mwabemvulo kwinaku akutafuna m'bulu wa shuga. Mole 
anakhala chakutsogolo ndipo kenako anayamba kugwe- 
deza tsitsi lake modzigomera akumakhala ngati akufuna 
kugwedeza litaka lofiira lomwe linali pamwamba patsi- 
tsilo. 

Chona ndiye anali chitsekakhomo. Monga mwachi- 
zolowezi chake, anafufuza mosamala malo oti akhale. 
Cholinga chake chinali choti apeze malo otenthera bwino 
ndipo kenako anapeza mpumulo pakati pa Bokosa ndi 
Kulova. Posakhalitsa anayamba kuliza mkonono ndipo 
anachita zimenezi pa nthawi yonse imene Wamkulu 
ankayankhula. N’zokayikitsa ngati anatolapo kanthu pa 
nkhani imene inakambidwa madzulowo. 

Pa nthawiyi n'kuti nyama zonse zitafika tsopano, 
kupatulapo Mose. Mose anali khwangwala woweta wa a 
Jones. Iye ankagona pamtengo wina womwe unali pa- 
khomo lakumbuyo kwa chipindacho. Wamkulu ataona 
kuti nyama zonse zapeza pokhala komanso zikuoneka kuti 

zakonzeka kumva zimene akufuna kukamba, anatsoko- 
mola n’kutsukuluza kukhosi kwake ndipo kenako anati: 

“Akuluakulu, n'kutheka kuti mwamva kale zoti 
usiku wapitawu ndinalota maloto achilendo. Koma ndisa- 
nafotokoze za maloto amenewa, ndili ndi nkhani imene 
ndikufuna kukuuzani kaye choyamba. Ndikuona kuti tso- 
pano moyo wanga wangotsala madzi amodzi, moti mwina 
sindikhala nanu kwa nthawi yaitali. Choncho ndisana- 
mwalire, ndikufuna ndikuuzeni mfundo zanzeru zomwe 
ndaphunzira pa nthawi yonse yomwe ndakhala moyo. 
Kunena zoona nyamane ndaona mvula zambiri. Pa nthawi 
imeneyi ndakhala ndi mwayi woganizira zinthu zosiyana- 
siyana. Pa moyo wanga ndaona zinthu zochuluka zedi 
moti n'kutheka kuti ndine amene ndimadziwa zambiri 
kuposa nyama iliyonse yomwe ili ndi moyo. Ndiye nda- 
kuitanani kuti ndikubenthulireni zokhudza zinthu zime- 
nezi.” 

“Akuluakulu, kodi moyo wathu ndi wotani kweni- 
kweni? Tiyeni tinene chilungamo pano—moyo wathu ndi 
chiphinjo. Ndi wovuta, waufupi komanso timangokhalira 
kugwira ntchito yakalavulagaga! Timati tikabadwa, tima- 
ngopatsidwa kachakudya kakunthiko kuti lawi la moyo 
umene uli m’matupi mwathuwu lisazime. Ndipo ena a ife 
omwe tili ndi tinyonga, timakakamizidwa kugwira ntchito 
yolemetsa kufikira titapereka dontho lomalizira la mpha- 
mvu zathu. Ndipo akaona kuti mphamvu zathu zatha, 
amatipha mwankhanza zedi, mopanda chisoni m'pang'o- 
no pomwe. Palibe nyama ngakhale imodzi ya kuno ku 
Mangalande yomwe imadziwa kuti chisangalalo komanso 
mtendere n'chiyani, ikangokwanitsa chaka chimodzi ili 
ndi moyo. Palibe nyama yomwe ili paufulu. Moyo wa 
nyama ndi wanthombozi, wamavuto okhaokha komanso 
ndi ukapolo weniweni. Kunena mosapita m’mbali, mavuto 

amenewa ndi amene atsitsa dzaye kuti m"nyanga wanjovu 
uchite ngati wagomphoka!” 

“Koma kodi mmenemu ndi mmene moyo wathu 
uyenera kukhalira? Kodi nyamafe tikuvutika chifukwa 
choti dziko lathuli ndi losauka kwambiri moti silingathe 
kutipatsa zinthu zokwanira zoti tizisangalala nazo? Ayi 
abale anga, ndikubwerezanso kuti, ayi! Dziko lathuli ndi 
lachonde komanso nyengo yake ndi yabwino kwambiri. 
Likhoza kutulutsa chakudya chochuluka chokwana ku- 
dyetsa nyama zonse, tonse n’°kumayenda mimba zili tugu- 
lulu. Ngakhale pafamu pano pakhoza kutuluka chakudya 
chambiri chokwanira kudyetsa abulu khumi ndi awiri, 
ng'ombe makumi awiri komanso nkhosa mazanamazana. 
Nyama zonse zikhoza kumakhala mosangalala komanso 
kumadya bwino. Panopatu nkhani imeneyi ndi maloto 
chabe. Ndiyeno funso ndi lakuti, n'chifukwa chiyani tiku- 
khala moyo wozunzika chonchi? Chifukwa chake n'cha- 
kuti pafupifupi zinthu zonse zomwe timapeza pokhetsa 
thukuta lathu, zimatengedwa ndi anthu. Pamenopa m'pa- 
mene pagona vuto lathu! Vuto lathu tikhoza kulitchula ndi 
mawu amodzi—Munthu! Munthu ndi mdani wathu wa- 
mkulu zedi. Titangochotsa munthu, mavuto anthu onse, 
monga njala komanso kugwira ntchito yakalavulagaga, 
akhoza kuthera pomwepo.” 

“Munthu ndi cholengedwa chokhacho chomwe chi- 
makolola pamene sichinafese. Samakamidwa mkaka, sai- 
kira mazira, thupi lake ndi lofooka moti sangakoke pulawo 
komanso sangathamange kwambiri moti n'kugwira kalu- 
lu. Koma munthu waulesi chonchiyu ndi amene amala- 
mulira nyama zonse. Amatikakamiza kugwira ntchito 
ndipo amangotipatsa tizakudya tolawa kuti tisafe, tikhale 
ndi moyo kuti tipitirizebe kumugwirira ntchito. Koma 
zinthu zina zonse zomwe timazikhetsera thukuta, munthu 

ndi amene amazipanirira. Ife timagalauza nthaka, ndowe 
ndi zitosi zathu zimakhala manyowa, koma palibe nga- 
khale m’modzi wa ife amene angaime pano n'kumanena 
kuti chikopa cha khungu lake ndi chake. Inu ng'ombe muli 
apa, kodi mwatulutsa migolo ingati ya mkaka chaka cha- 
tha chokhachi? Koma kodi mkaka wonsewo unapita kuti? 
Dontho lililonse la mkaka womwe munatulutsa uja lina- 
tsetselekera kummero kwa munthu ameneyu! Mkaka ume- 
newutu mukanamwetsa ana anu akanakhala athanzi, si 
bwenzi akumaoneka onyentchera!” 

Nanga bwanji inu nkhuku, kodi munaikira mazira 
angati chaka chathachi? Nanga ndi mazira angati amene 
anaswa anapiye? Mazira onse anakagulitsidwa ndipo nda- 
lama zake zinalowa m°’matumba a a Jones ndi antchito 
awo. Zonse anazithyolera m'thumba. Nanga bwanji iwe 
Kulova, kodi ana anayi omwe unavutika powabereka aja 
ali kuti? Kodi ndimayesa ana amene aja akanadzakugwira 
mkono komanso kukutonthoza pa nthawi ya ukalamba 
wako? A Jones anawagulitsa onse atangokwanitsa chaka 
chimodzi ndipo sudzawaonanso mpaka udzalowa m°ma- 
nda. Kodi pamenepa tinganene kuti wapindula chilichonse 
ndi nthawi yonse yomwe unakhala woyembekezera? Ayi 
ndithu! Zoona kubereka kowawaku kungoberekera mu- 
nthu wosayamikayu? Kodi wapindula chiyani pa ntchito 
yomwe wagwira zaka zonsezi kupatulapo kachakudya 
kokhala ngati kopempha kamene amakupatsa kuti usafe?” 

“Ndipo inu, ndi moyo wovuta umene timakhalawu, 
palibenso amene amaloledwa kukhala ndi moyo mpaka 
kukalamba. Kwa ineyo ndiye ndisanameyi, ndine m”mo- 
dzi wa nyama zowerengeka zomwe zafika pomagwa n'ku- 
mina chifukwa cha ukalamba. Panopa ndili ndi zaka khu- 
mi ndi ziwiri ndipo pa moyo wanga ndakhala ndi ana 
oposa mazana anayi. Mmenemu ndi mmene moyo wa- 

nkhumba umayenera kukhalira. Ngakhale ndachita mwayi 
umenewu, palibe nyama yomwe imasemphana ndi mpeni 
pamapeto pake.” 

“Nkhumba nonse amene mwakhala kutsogolo ku- 
no, aliyense wa inu adzabuula koospsa, anthu akadzamu- 
panirira kwinaku akuchotsa moyo wake mopanda chisoni 
ndipo ena a inu zimenezi zikhoza kukuchitikirani chaka 
chino chisanathe. Mapeto a tonse ndi omvetsa chisoni cho- 
ncho, ndipo ndi ofanana kaya ndife ng'ombe, nkhumba, 
nkhuku kapena nkhosa. Ngakhale akavalo komanso agalu, 
nawonso amakumana ndi zomwezo. Iwe Bokosa, pa ntha- 
wi imene mphamvu zako zidzagonjere, a Jones adzaku- 
gulitsa kwa alenje omwe adzadule khosi lakolo, kuphika 
nyama yakoyo kenako n'kumakaigwiritsa ntchito posaka 
nkhandwe. Nanunso agalu inu mukadzakalamba, m'ka- 
mwa mwanumo n'kukhala magweru, a Jones adzakuma- 
ngirirani chimwala m’khosi n'kukakuponyerani m’nya- 
nja.” 

“Kodi nonse simukuvomereza kuti mavuto onse 
amene timakumana nawo amachokera kwa mdani wathu 
woipa mtimayu? Ngati titangochotsa munthu, phindu lo- 
nse la ntchito imene timagwira padzuwa lidzakhala lathu. 
Tsiku limene tidzamuchotse tidzakhala aufulu ndipo tidza- 
lemera koopsa. Komano funso ndi lakuti, “Ndiyeno tichite 
chiyani?” Tichite chiyani ndi vuto tili naloli? Yankho lake 
ndi losavuta. Tiyeni timvane chimodzi kuti tigwetse mdani 
ameneyu. Umenewu ndi uthenga womwe ndimafuna ku- 
kuuzani madzulo ano: Tiyeni tigalukire ulamuliro wa mu- 
nthu! Sindikudziwa kuti tidzamuukira liti. Ukhoza kukha- 
la mlungu wamawa, kapena zaka zambiri zikubwerazo. 
Koma chomwe ndikudziwa n'choti, pangatalike bwanji, 
chilungamo chidzachitika. Muzikumbukira zimenezi 
nthawi zonse pamene muli ndi moyo. Komanso chofunika 

kwambiri, mudzauze ana, zidzukulu komanso zidzukulu- 
tubzi zanu zimene ndakuuzanizi kuti mibadwo yomwe 
ikubwera kutsogoloku idzapitirize kulimbana ndi munthu 
mpaka titamugonjetsa.” 

“Chinanso abale anga: osalola kuti ena akufooke- 
tseni pokuuzani zinthu zabodza. Osadzayerekeza kumve- 
tsera wina akamadzakuuzani kuti anthu komanso zinyama 
ali ndi cholinga chofanana. Mudzalozetse nkhongo kwa 
aliyense amene adzakuuzeni mfundo zazii monga zakuti, 
“ngati zinthu zikumuyendera bwino munthu, ndiye kuti 
nyamanso zizisangalala.” Limenelo ndi bodza lofuka utsi! 
Anthu samachita zinthu n'cholinga choti apindulitse ena. 
Chilichonse chimene amachita amachichita chifukwa cha 
dyera. Choncho nyama tonse tiyenera kupitirizabe kuchita 
zinthu mwa chimvano cha mavu, kuchita zinthu limodzi 
ngati mafuwa, ngati tikufuna kugwetsa mdani wathu 
wankhanzayu. Nthawi zonse muzikumbukira kuti: Anthu 
onse ndi adani athu. Koma nyama zonse ndi abale athu.” 

Atangomaliza kunena mawu amenewa, m'chipi- 
ndacho munayamba kumveka phokoso lachisokonezo. 
Pamene Wamkulu ankayankhula, makoswe anayi anatu- 
luka pabowo lina n'kukhala pansi kumamvetsera. Ndiye- 
no agalu atangoti maso thaa pa makoswewo, makoswewo 
anachita mantha n'kuyamba kuthawa. M'chipindacho 
munali wewe-wewe, chiphokoso. Wamkulu ataona izi 
analamula mwamphamvu kuti aliyense akhale chete. 

“Abale anga,” anatero Wamkulu, “nkhani imeneyi 
m'pofunika tiithetse lero. Kodi nyama zina monga mako- 
swe komanso akalulu ndi abale athu kapena ayi? Tiyeni 
tivote. Amene akuti ndi abale athu aimike manja.” 

Nyamazo zinavotadi ndipo zinapezeka kuti nyama 
zambiri zinkaona kuti makoswe ndi abale awo. Koma 
panali nyama zinayi zokha, agalu atatu ndi mphaka, zo- 

mwe zinanena kuti makoswe ndi adani awo. Koma pa- 
mapeto pake, zinadziwika kuti nyamazi zinaimikanso ma- 
nja pa gulu loyamba lija. Kenako Wamkulu anapitiriza 
kunena kuti: 

“Palinso zinthu zingapo zomwe ndikufuna ndikuu- 
zeni. Ndikufuna kubwerezanso kuti, mdani wathu ndi 
munthu komanso njira zake zonse. Chilichonse chomwe 
chili ndi miyendo iwiri ndi mdani wathu. Chilichonse cho- 
mwe chili ndi miyendo inayi, kapena chili ndi mapiko, ndi 
mnzathu. Ndipo nthawi zonse muzikumbukira kuti tikuli- 
mbana ndi munthu ndipo sitikuyenera kutengera zochita 
zake m'pang'ono pomwe.” 

“Ngakhale tikadzamugonjetsa, osadzatengera ma- 
khalidwe ake odetsa kukhosi. Pasadzapezeke nyama yo- 
makhala m'nyumba, kugona pabedi, kuvala zovala, ku- 
mwa mowa, kusuta fodya, kugwira ndalama kapena ku- 
chita malonda. Zochita zonse za munthu ndi zausatana. 
Komanso koposa zonse, pasadzapezeke nyama yomwe 
izidzalamulira zinzake mwankhanza komanso kuziponde- 
reza. Kaya ndife ofooka kapena amphamvu, anzeru kape- 
na ayi, tonse ndife pachibale. Komanso pasadzapezeke 
nyama yopha inzake. Ndipo kuyambira lero mudziwe kuti 
nyama zonse ndi zofanana.” 

“Chabwino, tsopano yakwana nthawi yoti ndikuu- 
zeni za maloto omwe ndinalota dzulo. Maloto amenewo 
anali osangalatsa kwambiri. Anali maloto okhudza mmene 
dzikoli lidzakhalire ulamuliro wa anthu ukadzagwa. Ko- 
manso maloto amenewa andikumbutsa chinthu china cho- 
funika kwambiri chomwe ndinachimva ndili mwana. Zaka 
zambiri zapitazo, ndili mwana wozondotsa lisani, mayi 
anga komanso anzawo ankaimba nyimbo yakale kwambiri 
yomwe anailoweza pamtima. Ndinkaimba nyimboyi ndili 
mwana koma n'kupita kwa nthawi ndinaiiwala. Koma 

usiku wa dzulo, nyimboyo inandibwereranso m’maganizo 
ndili kutulo. Komanso ndinakumbukira mawu ake onse.” 

“Nyimboyi ndi yapadera chifukwa inkaimbidwa ndi 
nyama zakale kwambiri zomwe ndi azigogo athu. Tsopano 
ndikufuna kukuimbirani nyimboyo panopa. N’zoona kuti 
ndine wokalamba kwambiri ndipo mawu anga amamveka 
mwamazenene. Koma ndikakuphunzitsani nyimboyi, inu- 
yo mukhoza kumaiimba momveka bwino ndi mawu anu 
anthetemyawo. Nyimboyi mutu wake ndi wakuti, Nyama 
za ku Mangalande. ” 

Wamkulu anatsokomolanso pofuna kuchotsa chi- 
tsokotsoko kukhosi kwake ndipo kenako anayamba kui- 
mba. Monga mmene ananenera, mawu ake ankamvekadi 
amazenene. Koma anaimba bwino ndithu ndipo nyimboyo 
inali yokhudza mtima ngati ija yakuti, Galuyu Ngwa- 
ndani? komanso ina ija yakuti Booyii Buunaa. Nyimboyo 
inkati: 

Nyama za ku Mangalande, nyama za ku Irelandi, 
Nyama zopezeka ponseponse m'dziko lotentha, 
Mvetserani nyimbo yanga yachisangalalo 
Nyimbo yonena za tsogolo lowala. 


Pakhalekhale tsiku lokoma likubwera, 
Mdani wathu wamkulu adzathyoledwathyoledwa, 
Ndipo minda yonse ya ku Mangalande 
Idzakhaladi m’manja mwathu. 


Zipini zidzachotsedwa pamphunzo zathu, 
Zishalo zapamsana tidzataya, 
Magoli komanso zobaira zidzanyenyeka ndi dzimbiri, 
Sikudzamvekanso kulira kokunthidwa ndi zikwapu. 


Tidzalemera ife n’kunenepa dibwiridibwiri, 

Tirigu ndi balele, mtedza komanso nsipu, 
Nyemba, mbatata komanso zakudya zina zokoma, 
Zidzakhala zathuzathu tsikulo likadzafika. 


Dzuwa lidzawala m’minda ya ku Mangalande, 
Madzi ake adzakhala opha chipemba, 
Mphepo yake idzakhala yozuna ngati uchi, 
Zidzatero tsiku lathu la chipulumutso likadzafika. 


Tiyeni tichite chamuna, 
Kaya n’kufa, tife pomenyera ufulu wathu; 
Ng'ombe kaya bulu, bankha kapena nkhukutembo, 
Aliyense amenyere ufulu wake. 


Nyama za ku Mangalande, nyama za ku Irelandi, 
Nyama zopezeka ponseponse m’dziko lotentha, 
Mvetserani nyimbo yanga yachisangalalo, 
Nyimbo yonena za tsogolo lowala. 


Nyimbo imeneyi inachititsa kuti nyama zonse zo- 
mwe zinali m’chipindacho zipenge ndi chisangalalo moti 
Wamkulu asanafike kumapeto, onse anali atayamba kale 
kuimba nawo. Ngakhale nyama zomwe zinali zombwa- 
mbwana kwambiri, zinaloweza mawu angapo a nyimboyi 
n'kumawaimba. Koma sipanatenge nthawi yaitali kuti 
nyama zomwe zinali zanzeru, monga nkhumba komanso 
agalu, ziyambe kuimba nyimbo yonseyi bwinobwino. 
Nyamazi zitazolowera nyimboyi zinayamba kuimba limo- 
dzi mwamavume. Ng’ombe, agalu, nkhosa, akavalo ko- 
manso abankha ankaimba monga mmene angathere mali- 
nga ndi mmene pakamwa pawo pakanawalolera. Nyamazi 
zinasangalala kwambiri moti zinaimba nyimboyi maule- 
ndo asanu motsatizana, ndipo n'kutheka kuti zikana- 

pitirizabe kuimba usiku wonse zikanakhala kuti sizina- 
sokonezedwe. 

Mwatsoka, phokoso la nyimboyo linadzidzimutsa 
Bambo Jones, omwe anadzuka pabedi lawo akuganiza kuti 
nkhandwe zalowa m'khola lina pafamupo. Anathamanga 
n'kukatenga volovolo wawo yemwe anamuiimika pango- 
dya ya chipinda chawo ndipo anawombera m’mwamba 
kasanu ndi kamodzi. Pa nthawiyo kunja n'kuti kuli m'di- 
ma watsokomolandingakuponde. Kulira kwa volovoloyo 
kunabalalitsa nyama zija ndipo zonse zinathawa n'kupita 
kumakola awo. Mumphindi zowerengeka zokha, pafamu- 
po panangoti zii. 


FAMU YA ZINYAMA 

Patangodutsa masiku atatu, Wamkulu anapezeka atamwa- 
lira. Zikuoneka kuti anafera kutulo chifukwa cha ukala- 
mba. Nyama zonse zinachita mwambo wamaliro ndipo 
thupi la Wamkulu linakwiriridwa pafupi ndi munda wa- 
zipatso. 

Zimenezi zinachitika chakumayambiriro kwa mwe- 
zi wa March. Pa miyezi itatu yotsatira, pafamupo panka- 
chitika zinthu zambiri zachinsinsi. Zimene Wamkulu ana- 
nena zija, zinachititsa kuti nyama zanzeru ziyambe kuona 
zinthu mosiyana ndi kale. Nyamazi sizinkadziwa kuti 
kugalukira komwe Wamkulu ankanena kudzachitika liti. 
Zambiri sizinkaganiza kuti zimenezi zidzachitika zidakali 
ndi moyo. Komabe zinkaona kuti ndi bwino kuyambiratu 
kukonzekera. 

Ntchito yophunzitsa ena komanso kulinganiza chi- 
wembucho inagwera m'manja mwa nkhumba zomwe 
nyama zina zinkaona kuti ndi zanzeru kwambiri pakati pa 
nyama zonse pafamupo. Pakati pa nkhumbazi panali 
nkhumba ziwiri zachinyamata zomwe zinali zotchuka 
kwambiri. Maina awo anali Sinobo ndi Napoliyoni. A 
Jones ankaweta nkhumbazi n'cholinga choti adzazigulitse 
zamoyo. Napoliyoni anali nkhumba ya mtundu waukulu 
kwambiri, yooneka moopsa ngati ng'ombe ndipo panali- 
benso nkhumba ina yooneka choncho pafamupo. Sanka- 
konda zoyankhulayankhula komanso sankafuna kuuzidwa 

zochita. Pomwe Sinobo anali nkhumba yaluso kwambiri 
kuposa Napoliyoni. Analinso wodziwa kuyankhula ndipo- 
nso ankaganiza mwachangu. Nkhumba zina zonse zazi- 
muna zapafamupo zinkawetedwa kuti zidzaphedwe n’ku- 
gulitsidwa ngati nyama. Pa nkhumba zimenezi panali ina 
yodziwika bwino yomwe inali yonenepa kwambiri, dzina 
lake Sikwila. Sikwila anali ndi masaya otupikana komanso 
maso olowa mkati omwe anali akuthwa kwambiri. Zo- 
chitika zake ankangokhala ngati anadya matako a galu. 
Analinso nkhumba yaphokoso zedi. Nayenso mofanana 
ndi Sinobo, anali wodziwa kuyankhula moti akapeza 
mwayi woyankhula ndi anzake, ankachita kumva bwino 
thupi lonse n'"kumadumphadumpha kwinaku akugwede- 
zera mchira wake. Akamachita zimenezi ankakhala akutsi- 
tsa mfundo zoopsa. Nyama zina zinkagoma naye zedi. 
Nyamazo zinkati Sikwila ankayankhula mawu otsekemera 
kwambiri moti n'kukupangitsa kukhulupirira kuti udzu- 
dzu ukhoza kusanduka njovu. 

Nkhumba zitatu zimenezi ndi zimene zinathandiza 
kwambiri kuti zomwe Wamkulu ananena ziyambe kuchi- 
tika. Nkhumbazi zinkatchula chiphunzitso chatsopanochi 
kuti Uchinyama. Masiku angapo pa mlungu, nkhumbazi 
zinkaitanitsa misonkhano yachinsinsi a Jones akangopita 
kokagona. Pamisonkhanoyi, ankaphunzitsa anzawo mfu- 
ndo za chiphunzitso chija. Poyamba zimene anakumana 
nazo zinali zogwetsa mphwayi chifukwa nyama zina 
zinkakamba zinthu zofooketsa ndipo zina sizinkasonyeza 
chidwi kwenikweni. Nyama zina zinkanena kuti ndi bwino 
kupitirizabe kumvera Bambo Jones, omwe zinkawatchula 
kuti “Ambuye,” ndipo zina zinkanena kuti Bambo Jones 
amawapatsa chakudya. Choncho ngati zitachoka m’manja 
mwawo, ndiye kuti zizidzasowa chakudya mpaka zidzafa 
ndi njala. 

Zina zinkafunsa kuti, “N'chifukwa chiyani mukuda 
nkhawa n'kumapanga mapulani a zinthu zomwe zidza- 
chitike ife titafa?” kapena “Ngati kugalukiraku kudzachi- 
tikedi, kodi pali chimene chingasinthe ngati tikukonze- 
kera?” Nkhumba zitatu zija zinavutika kwambiri kuti zi- 
chotse maganizo olakwikawa m’mitu mwa nyama zouma 
mituzi n'kuzithandiza kuyamba kuona zinthu moyenera 
n'kumayendera mfundo za chiphunzitso cha Uchinyama. 
Mafunso opusa kwambiri ndi amene anafunsa Mole, ka- 
valo wachitsikana woyera uja. Funso loyamba linali laku- 
ti: “Kodi shuga azidzapezekabe kugalukirako kukadza- 
chitika?” 

“Ayi,” anatero Sinobo. “Ifeyo sitingakwanitse ku- 
panga shuga pafamu pano. Komanso, iweyo sukufunikira 
shuga. Uzidzadya mtedza ndiponso chakudya chilichonse 
chomwe ungadzachikonde.” 

“Nanga kodi ndizidzaloledwabe kuvala litaka lili 
pamutu pangali?” anafunsanso motero Mole. 

“Akuluakulu,” anatero Sinobo, “Malitaka amene 
mumawakondawatu ndi chizindikiro cha ukapolo. Kodi 
chikukuvutani kumvetsa n'chiyani kuti ufulu ndi wabwino 
kwambiri kuposa kuvala litaka?” 

Mole atamva mawu amenewo anavomereza, koma 
mosonyeza kuti sanakhutitsidwe kwenikweni. 

Nkhumbazi zinavutikanso kwambiri kuchotsa ma- 
bodza omwe Mose, khwangwala woweta uja, ankafalitsa. 
Mose yemwe anali chiweto chapadera cha Bambo Jones, 
anali kazitape komanso ankalifwanthamula bodza pofuna 
kupusitsa nyama zina. Iye ankafalitsa zoti akudziwa za 
dziko lina lodabwitsa lomwe ankanena kuti kuli mapiri a 
shuga. Ankanena kuti kumeneko n'kumene nyama zonse 
zimapita zikamwalira. Ankanenanso kuti dziko limeneli 
lili kumwamba, kumwamba pang’ono kuchokera pamene 

pamakhala mitambo. Ankati kudziko limenelo, tsiku lili- 
lonse limakhala Lamlungu, kuli zakudya zokoma zomwe 
sizitha, komanso kuti mibulu ya shuga ndi makeke zima- 
phuka m'mitengo. Nyama zonse zinkadana ndi Mose 
chifukwa ankakhala moyo wawofuwofu anzake akuzu- 
nzika. Iye ankangokhalira kukamba nthano zakezi ndipo 
sankagwira ntchito. Koma nyama zina zinkakhulupirira za 
dziko lomwe Mose ankanenali. Nkhumba zija zinavutika 
kwambiri kuthandiza nyama zimenezi kuzindikira kuti 
kulibe malo ngati amenewo ndiponso kuti nkhani zoterozo 
ndi njerengo chabe. 

Ngakhale zinali choncho, sikuti nkhumbazi zinalibe 
ophunzira awo. Ophunzira awo okhulupirika anali akavalo 
awiri okoka ngolo aja, Bokosa ndi Kulova. Akavalowa 
ankavutika kuganiza paokha moti ankangodalira ena kuti 
aziwasankhira zochita. Ndiye popeza anali atavomereza 
kale kuti nkhumba ndiye aphunzitsi awo, ankangomvera 
chilichonse chimene ankawauza ndipo zimene amvazo 
ankauzanso nyama zina. Akavalowa sankalephera kupeze- 
ka pamisonkhano yachinsinsi yomwe inkachitika m’chi- 
nyumba chachikulu ija ndipo ndi abuluwa amene anka- 
maliza misonkhano yachinsinsiyo poimba nyimbo ija ya- 
kuti, Nyama za ku Mangalande. 

Tsopano zinayamba kuoneka kuti chiwembu choga- 
lukira ulamuliro wa a Jones chayamba kusongola. Izi zi- 
nali zosiyana kwambiri ndi zimene nyama zambiri zinka- 
yembekezera. Zaka zapitazo, Bambo Jones, ngakhale anali 
mlimi wankhalwe, ulimi unkamuyendera bwino ndithu. 
Koma zikuoneka kuti pa zaka zaposachedwapa, Mdye- 
rekezi anali atamutembenukira chifukwa mavuto sankati 
agwa liti pafamuyo. A Jones anakhumudwa kwambiri ata- 
wononga ndalama zankhaninkhani pa mlandu wina wo- 
mwe anasumiridwa. Ndipo zikuoneka kuti pa nthawiyi 

ankapapira mowa mopitirira muyezo. Kwa masiku ambiri 
ndithu, a Jones ankangokhala kukhitchini n’kumawerenga 
nyuzipepala komanso kumwa mowa, kwinaku akudyetsa 
Mose pomupatsa tizidutswa ta chingwa tomwe ankativiika 
kaye mumowa. Antchito akenso anali zilengwalengwa 
moti ankachita ulesi woopsa ndiponso anali osakhulupi- 
rika. Minda yonse inangodzaza ndi udzu, matsindwi a 
nyumba zonse ankafunika kufoleledwanso chifukwa 
ankadontha ngati panja, maluwa sankaduliridwa ndipo 
ziweto zinkapatsidwa zakudya zochepa. 

Mwezi wa Juni utafika, a Jones ndi antchito awo 
ankafunika kuyamba kukolola zakudya za ziweto. Chaku- 
mapeto kwa mlungu wina, a Jones ananyamuka n’kupita 
ku Wilidoni ndipo ali kumeneko anapita pamalo ena 
omwera mowa komwe anakatsitsa madende angapo a 
mowa. Chifukwa cha kuledzera, anakanika kubwerera ku- 
nyumba. Anachoka Loweruka n'kubwera Lamlungu cha- 
kumasana. M’mawa wa tsikuli antchito a a Jones anakama 
mkaka wang’ombe ndipo kenako anapita kukasaka aka- 
lulu. Antchitowo anachokanso osadyetsa ziweto zapa- 
famupo. 

A Jones atafika kunyumba, anangofikira kugona 
pasofa yawo n'kuphimba nkhope yawo ndi nyuzipepala, 
moti mpaka dzuwa linalowa nyama zisanapatsidwe chili- 
chonse. Izi zinakwiyitsa kwambiri nyama zapafamupo. 
Ng'ombe ina inathyola chitseko cha chipinda chosungira 
zakudya ndi nyanga yake ndipo nyama zina zonse zina- 
bwera n'kuyamba kuchita phwando zakudya zomwe zinali 
m'chipindacho. Pa nthawiyi m'pamene Bambo Jones ana- 
dzidzimuka. Posakhalitsa, anatulukira pamalowo ndi 
antchito awo ali ndi zikwapu m'manja ndipo anayamba 
kukwapula nyama zonse zomwe zinali pamalopo. Zime- 
nezi zinangowonjezeranso nkhwiyo wa nyama zija. Mo- 

gwirizana, ngakhale zinali zisanapanganepo kuchita zime- 
nezi, nyama zonse zinayamba kutinthimula anthu ankawa- 
kwapulawo. Posakhalitsa a Jones ndi antchito awo ana- 
ngozindikira kuti nyama zonse zawaukira kuchokera mba- 
li zonse moti anaona kuti sangakwanitse kulimbana nazo. 
Chiyambire, anali asanaonepo nyama zitakwiya choncho. 
Zinali zodabwitsa kuti nyama zomwe anali atazolowera 
kuzikwapula komanso kuzizunza, zinawapanikiza n'ku- 
wasowetsa mtengo wogwira. Ataona kuti zasolobana, ana- 
yamba kuthawa n'cholinga choti adzipulumutse. 

Nyamazo zinawathamangitsa n'kuwazunguliza pa- 
famuyo mpaka ukweche. Kenako nyamazo zinawatulutsa 
pafamuyo zikuwathamangitsa ngati akuba. Akazi a a Jo- 
nes ankangoonereza zochitikazi kudzera pazenera la chi- 
pinda chawo. Ataona kuti zinthu sizili bwino, anatenga 
kachola kawo ndipo nawonso anathawa pafamupo kudze- 
ra njira ina. Nayenso Mose anauluka n’kuwatsatira kwi- 
naku akulira mokweza. Nyama zija zinakwanitsadi kutha- 
mangitsa a Jones ndi antchito awo onse n’kuwatulutsa 
mufamumo ndipo kenako zinatseka zipata zonse. 

Nyama zina zisanazindikire kuti chikuchitika n’chi- 
yani, zinangoona kuti chiwembu cholimbana ndi mdani 
wawo chija chatheka. Tsopano Famu ya Mano inali m’ma- 
nja mwawo. Kwa nyama zambiri, zimenezi zinkangokhala 
ngati zikuchitika kutulo ndipo zinali zovuta kukhulupirira 
kuti tsiku lowala ankaliyembekezera lija lafikadi. Chinthu 
choyamba chimene nyamazi zinachita kunali kuthamanga 
mozungulira m’malire onse a famuyo ngati kuti zikufuna 
kutsimikizira kuti palibe munthu amene watsala pafa- 
mupo. Kenako zinathamangira kunyumba zapafamupo 
n’kukachotsa chilichonse chomwe chikanawakumbutsa za 
mdani wawo yemwe ankawalamulira mwankhanza uja. 

Nyamazo zinayamba ndi kuphwanya chipinda cho- 

sungira zinthu monga zikwapu, makoza, matcheni a agalu, 
komanso mipeni yomwe a Jones ankagwiritsa ntchito 
pofula nkhumba ndiponso nkhosa. Zinthu monga zingwe 
zokwapulira komanso kumangira nyama, zinaponyedwa 
pamoto ndipo zonse zinapseratu. Zinthu zonse zomwe zi- 
nali zoti sizingapse, monga mipeni, zinaponyedwa m'chi- 
tsime. Nyamazo zinasangalala zedi pamene zinkaona zi- 
kwapu zikunyeka ndi moto. Nayenso Sinobo anafika 
mpaka poponyera litaka lake pamoto. Malitaka amenewa 
ankagwiritsidwa ntchito pokongoletsa nyama ikamapita 
kukagulitsidwa. 

“Malitaka,” anatero Sinobo, “si osiyana ndi zovala 
zomwe ndi chizindikiro cha mdani wathu tamugonjetsayu. 
Nyama zonse ziyenera kumangoyenda buno bwamuswe.” 

Bokosa atamva zimenezo anatenga chipewa chake 
chopangidwa ndi udzu chomwe ankavala kunja kukakhala 
dzuwa n'kuchiponyera pamoto paja ngati mmene ena 
ankachitira ndi zinthu zomwe zimawanyansa. Anachita 
zimenezi ngakhale chipewachi chinkamuteteza kuti zou- 
luka zisamalume mapirikaniro ake. Sipanadutse nthawi 
yaitali kwambiri kuti nyamazo ziwononge zinthu zonse 
zomwe zikanawakumbutsa za a Jones. Kenako Napoliyoni 
anatsogolera gulu la nyamalo kubwerera kuchipinda cho- 
sungira zakudya ndipo anazipatsa chakudya kuwirikiza 
kawiri cha nthawi zonse. Anaperekanso mabisiketi awiri 
kwa galu aliyense. Kenako anaimba nyimbo ija ya Nyama 
za ku Mangalande maulendo asanu ndi awiri. Nyamazi 
zitamaliza kuimbaku, zinapita kukagona ndipo tulo tomwe 
tinagonedwa usiku umenewo tinali toti sitinagonedwe- 
ponso. 

M’mawa kutacha, nyamazo zinadzuka monga mwa 
nthawi zonse koma zinakumbukira kuti tsopano zinali pa 
ufulu. Kenako zinathamanga mogwirizana n'kupita kumu- 

nda wa zakudya. Chakumapeto kwa mundawo kunali 
malo ena omwe ukaimapo unkatha kuona mbali yaikulu 
ya famuyo. Nyamazo zinapita kukakwera pamalowo ndi- 
po zinayamba kuona malo omwe anali pafamuyo. Sizinka- 
khulupirira kuti tsopano malo onsewo ndi awo. Chilicho- 
nse chimene zinkaona chinali chawochawo. Kudziwa zi- 
menezi kunachititsa kuti nyamazo ziyambe kudumpha- 
dumpha komanso kuimba nyimbo zachisangalalo. 

Nyama zina zinkagubuduka pansi ngakhale kuti 
kunali mame, zina zinkamweta udzu ndi pakamwa pawo 
n'kumatafuna ngati sizinayambe zaulawapo. Zina zinka- 
menya zigulumwa ndi mapazi awo, pomwe zina zinkate- 
nga zigulumwazo n'kumazinunkhiza kuti zimve kafungo 
kake kabwino. Kenako zinayenda kuzungulira famu yo- 
nseyo. Zikamayenda, sizimakhulupirira kuti nthaka yo- 
nseyo, minda ya balele, minda ya zipatso, mayiwe koma- 
nso nkhalango zonse zomwe zinkaona ndi zawo. Zinka- 
ngokhala ngati sizinayambe zaonapo zinthu zimenezi chi- 
badwire. 

Kenako nyama zonse zinayenda n'kupita kumene 
kunali nyumba zapafamupo ndipo zitafika patsogolo pa 
nyumba yomwe munkakhala a Jones zinangoti maso yuu, 
kumangoiyang’ana osanena chilichonse. Nyumba imene- 
yinso inali yawo tsopano. Koma nyamazi zinkaopa kulo- 
wa m'nyumbayo. Kenako, Sinobo ndi Napoliyoni aname- 
nya chitseko cha nyumbayo ndi mapewa awo ndipo chi- 
tsekocho chitatseguka. Nyama zonse zinalowa nthawi 
imodzi. Nyamazo zinkayenda mosamala kwambiri chifu- 
kwa zinali ndi mantha. Zina zinkayenda monyang'ama ndi 
nsonga za zala kuchoka m'chipinda ichi kupita china. 
Nyamazo zinkangoyankhula monong'ona kwinaku ziku- 
yang'ana modabwa magalasi odziyang’anira, chimpando 
cha sofa, kalapeti komanso chithunzi cha Mfumukazi 


21 


FAMU YA ZINYAMA 


Vikitoliya chomwe chinali pabalaza la nyumbayo. Kenako 
nyama zonse zinayamba kukwera masitepe okwerera ku- 
chipinda chapamwamba ndipo pamenepo m’pamene zina- 
zindikira kuti Mole wasowa. 

Nyamazo zinayamba kubwerera kuti zikamufufuze 
ndipo zina zinapeza kuti anali atatsalira kuchipinda china 
chabwino kwambiri. Mole anali atatenga litaka labuluu la 
Mayi Jones, lomwe analiika patebulo lawo lodziphodera, 
ndipo analigwira ndi dzanja lake n'kuliika pafupi ndi mutu 
wake kwinaku akudziyang’anira pagalasi modzigomera. 
Ankachita zinthu momasuka kwambiri chifukwa ankaga- 
niza kuti palibe akumuona. Nyama zomwe zinaona aku- 
chita izi zinamutsira mphepo ndipo kenako zinamutenga 
n’kutuluka naye panja. Nyama zomwe zinali kukhitchini 
zinapeza nyama yophaipha ya nkhumba komanso ng'o- 
mbe. Nyamayi inaikidwa kumeneku ndi a Jones n'cho- 
linga choti idyedwe. 

Nyamazo zinatenga nyamayo n’kutuluka nayo pa- 
nja ndipo zinakonza dongosolo la maliro n'kuikwirira. 
Kukhitchini kuja kunalinso chigubu cha mowa ndipo chi- 
naphwanyidwa ndi Bokosa atachimenya ndi mwendo wa- 
ke n'kuchigwetsera pansi. Koma zinthu zina zonse kupa- 
tulapo zimenezi, sizinakhudzidwe ngakhale pang’ono. 
Kenako nyama zonse zinapanga chigamulo chakuti nyu- 
mba ya a Jones ikhale malo osungiramo zinthu zakale. Z1- 
nagwirizananso kuti pasapezeke nyama yokhala m’nyu- 
mba imeneyo. 

Kenako nyamazo zinapita kukadya mfwisuro. Zita- 
maliza Sinobo ndi Napoliyoni anaziitananso. 

“Akuluakulu,” anatero Sinobo, “tsopano dzuwa la- 
ngotuluka kumene, tsikuli tikungoliyamba kumene. Ndi- 
kuganiza kuti lero tiyambe kukolola zakudya zathu. Koma 
pali nkhani inanso yomwe ikufunika kuonedwa mwa- 

changu.” 

Nkhumbazo zinayamba kuuza nyama zina zija kuti 
kwa miyezi itatu yapitayo zinkaphunzira kuwerenga ko- 
manso kulemba pogwiritsa ntchito buku lina lomwe ana a 
a Jones ankagwiritsa ntchito pophunzira kuwerenga. Bu- 
kulo linali loti analitola kudzala lina. Kenako, Napoliyoni 
anatuma nyama ina kuti ikatenge miphika ya utoto wakuda 
ndi woyera ndipo kenako anatsogolera nyama zinazo ku- 
pita kuchipata chachikulu cholowera pafamupo. Kenako 
Sinobo (popeza Sinobo ndi amene ankadziwa bwino kule- 
mba) anatenga bulashi n'kuiviika mu utoto wakuda uja 
n'kufufuta mawu akuti Famu ya Mano ndipo analembapo 
ndi utoto woyera uja kuti Famu ya Zinyama. Limeneli ndi 
limene linakhala dzina latsopano la famuyi. 

Atamaliza kuchita zimenezi, anapita kumene kunali 
nyumba zapafamu kuja ndipo kenako Sinobo ndi Napo- 
liyoni anatuma nyama ina kuti ikatenge makwerero ndipo 
ananena kuti aikidwe pakhoma lachinyumba chachikulu 
cha pafamu chija. Kenako anayamba kufotokoza kuti kwa 
miyezi itatu yapitayo akhala akuphunzira mozama za 
chiphunzitso chawo chija cha Uchinyama ndipo apanga 
Malamulo Asanu ndi Awiri oti nyama iliyonse iziyendera. 
Ndiyeno ananena kuti malamulowo alembedwa pakhoma 
lachipindacho. 

Movutikira pang'ono (popeza zinali zovuta kuti 
nkhumba ikwere pamakwerero) Sinobo anakwera 
m’mwamba ndipo Sikwila anaima pansi atanyamula 
mphika wa utoto. Sinobo anayamba kulemba malamu- 
lowo ndi utoto woyera ndipo analemba kuti: 


MALAMULO ASANU NDI AWIRI 
1. Chilichonse cha miyendo iwiri ndi mdani wathu. 
2. Chilichonse cha miyendo inayi, kapena mapiko, 

ndi m'bale wathu. 

Pasapezeke nyama yovala zovala. 
Pasapezeke nyama yogona pabedi. 
Pasapezeke nyama yomwa mowa. 
Pasapezeke nyama yopha inzake. 
Nyama zonse ndi zofanana. 


ma SAA 


Malamulowa analembedwa mooneka bwino, kupa- 
tulapo mawu akuti “m'bale” omwe analembedwa kuti 
“mbale.” Komanso chilembo cha “e” ankachilemba mote- 
mbenuza. Koma kunena zoona anayesetsa ndithu chifu- 
kwa analemba zinthu zomveka bwino tikaganizira zoti 
kutchalitchi sanapondeko. Kenako, Sinobo anawerenga 
malamulowo mokweza pofuna kuthandiza nyama zina zo- 
sapenya. Nyama zonse zinkagwedezera mitu posonyeza 
kugwirizana ndi zimene zinkawerengedwazo ndipo 
nyama zozindikira zinayamba kuloweza malamulowo 
pamtima. 

“Tsopano akuluakulu,” anatero Sinobo, akuponyera 
pansi bulashi yomwe ankalembera ija, “tiyeni tonse tipite 
kumunda wa zakudya zathu. Tiyeni tiyesetse kugwira 
ntchito yokololayi molimbika kuti tichite zoposa zimene a 
Jones ndi antchito awo ankachita.” 

Pa nthawiyi, ng'ombe zitatu, zomwe poyamba zi- 
nkaoneka kuti zikunyong'onyeka, zinayamba kulira mo- 
kweza. Ng’ombezi zinali zisanakamidwenso mkaka kwa 
maola makumi awiri ndi anayi moti mabere awo ankafuna 
kuphulika. Kenako, nkhumba zinaitanitsa zidebe n’kuya- 
mba kuzikama ndipo zinagwira ntchitoyi ngati si koya- 
mba. Pomaliza panapezeka zidebe zisanu zodzaza ndi 
mkaka wokhathamira ndi mafuta womwe nyama zina zi- 
nayamba kuuyang’ana zikusetekera milomo. 

“Kodi mkaka wonsewu tichita nawo chiyani?” ina- 


24 


FAMU YA ZINYAMA 


tero nyama ina. 

“Bambo Jones ankathira mkaka wina mu zakudya 
zathu,” inayankha motero nkhuku ina. 

“Usiyeni mkakawu akuluakulu!” anatero Napoli- 
yoni, akusunthira kutsogolo kwa zidebe zamkaka zija. 
“Tiona chochita nawo mkakawu tikakhala pansi n’kuka- 
mbirana. Panopa chofunika kwambiri ndi ntchito yoko- 
lola. Achikulire a Sinobo akutsogolerani kuti mukayambe 
ntchitoyi. Ineyo ndikupezani posachedwapa. Nkhani ndi 
imeneyotu achimwene a Sinobo! Ntchito yokolola iku- 
kudikirirani!” 

Pamenepo nyama zonse zinauyamba wakumunda 
kukakolola. Koma pamene zinkaweruka chakumadzulo, 
zinapeza kuti mkaka uja wasowa. 


25 


FAMU YA ZINYAMA 


3 


Nyamazo zinagwira ntchito yokolola modzikhuthula zedi. 
Nyama zonse zinali kalikiliki kugwira ntchitoyi moti zi- 
nkachita kusowa mpata wotsokomola. Komabe sizinada- 
ndaule kugwira ntchito yokhetsa thukutayi ndipo khama 
lawo linapindula chifukwa zinakolola zinthu zochuluka 
kuposa mmene zinkaganizira. 

Ntchito zina zinali zopweteka zedi. Izi zinali cho- 
ncho chifukwa zipangizo zogwirira ntchitozi zinali zogwi- 
rizana ndi matupi a anthu, osati nyama. Zimenezi zinali 
zobwezeretsa m°mbuyo chifukwa nyamazi sizinkatha ku- 
gwiritsa ntchito zipangizo zonse zomwe zinkafuna kuti 
nyama iime ndi miyendo iwiri. Zina zinayesera kuchita 
zimenezi, koma zinkangogwa. Koma popeza nkhumba zi- 
nali zanzeru, zinapeza njira zina zothandiza kuti ntchitoyo 
igwirikebe basi. 

Akavalo ankadziwa ngodya zonse za famuyo ndipo 
anapatsidwa ntchito yoti azitchetcha udzu komanso ku- 
chotsa zinyalala. Akavalowo anaigwiradi ntchitoyi kuposa 
mmene ankachitira bambo Jones ndi antchito awo. Ko- 
matu sikuti nkhumba zinkagwira nawo ntchito zimenezi. 
Nkhumbazo zinkangotsogolera komanso kuyang’anira 
nyama zina. Popeza zinali zozindikira, sizinali zodabwitsa 
kuti ndi zimene zinatenga udindo umenewu. Bokosa ndi 
Kulova ankagwirira ntchito limodzi podziveka goli la 
chipangizo china chomwe akamachikoka chinkadula udzu 

komanso kuchotsa zinyalala (akavalowa sanamangidwe 
ndi chilichonse chifukwa pa nthawiyi n'kuti atamasuka ku 
utsamunda wa a Jones). Ankati akamakoka chipangizo 
chimenechi n'kumazungulira nacho pafamupo, nkhumba 
zinkawatsatira m"mbuyo zikunena kuti, “Hayaa, hayaa, 
tiyeni kokani molimbikira!” 

Nkhumbazo zikaona kuti penapake pakola kapena 
sipakuyenda bwino zinkati, “Imani kaye, imani kaye, bwe- 
rerani m’mbuyo pang'ono, eyaaa! Basi tiyeni yambira- 
ninso kukoka!” Nyama zonse modzichepetsa zinagwira 
ntchito yokololayi mwakhama. Ngakhale abakha ndi 
nkhuku ankatola tizitsotso ta chakudyacho ndi zijomphero 
zawo kuchokera kumunda n’kupita nacho kumene chinka- 
ikidwa. Ntchito yokololayi inatha mofulumira ndi masiku 
awiri poyerekeza ndi nthawi imene a Jones ndi antchito 
awo ankaigwira. Komanso, ulendo umenewu, pafamuyi 
panakololedwa zinthu zochuluka kwambiri kuposa zaka 
zonse. 

Palibe chakudya chomwe chinatayika kapena kusi- 
yidwa m’munda chifukwa nkhuku ndi abankha, zomwe 
zinali ndi maso akuthwa kwambiri, zinkatolera tizidutswa 
tonse tomwe tagwera pansi. Komanso palibe nyama ya 
pafamupo yomwe inaba chakudya n'kukachibisa. Nyama 
zina zomwe zimati zikapanda kuba zimamva kuyabwa, 
zinaba ndithu, koma sizinabe chakudya chochuluka kupo- 
sa chimene chikanakwana m'kamwa mwawo. 

Chaka chimenecho, nyengo yonse yotentha, ntchito 
inayenda popanda vuto lililonse. Nyama zonse zinkakhala 
mosangalala moti zinkangoona ngati zalowa m'Paradaiso. 
Pa nthawiyi chakudya chinkakoma ngati si chomwe chija 
chifukwa tsopano chinali chawo, chomwe anachipeza po- 
gwira ntchito ndi manja awo, osati chochita kuponyere- 
dwa ngati chimene a Jones ankawapatsa. Ndiye popeza 

munthu yemwe ankangowadyera masuku pamutu anali 
atapita, nyamazo zinali ndi chakudya chochuluka choti zi- 
kanadya mpaka kutupidwa. Nyamazo zinkakhalanso ndi 
nthawi yopuma komanso kuchita zosangalatsa. 

Komabe chifukwa choti sizinkadziwa zambiri, Zi- 
nkakumananso ndi mavuto ochuluka. Mwachitsanzo, cha- 
kumapeto kwa chakachi, pamene zinkakolola balele, zi- 
nkamupuntha pogwiritsa ntchito njira zamakedzana. Zi- 
nkachita kumupondaponda ndi miyendo kenako n’kuma- 
uluza makhusu ake popemerera ndi pakamwa. Zinkachita 
zimenezi chifukwa pafamupo panalibe chipangizo chopu- 
nthira balele. Koma popeza nkhumba zinali ndi nzeru ko- 
manso Bokosa anali ndi mphamvu, ntchitoyo inayendabe 
basi. 

Bokosa anali kavalo yemwe ankadya moto pafamu 
ponsepo chifukwa cha mphamvu zake ndipo nyama zina 
zinkamusirira. Iye ankagwira ntchito modzipereka kwa- 
mbiri ngakhale munthawi ya a Jones. Koma pa nthawiyi, 
Bokosa ankangokhala ngati mwa iyeyo muli akavalo ata- 
tu, moti nthawi zina ntchito yonse ya pafamupo inkango- 
khala ngati wainyamula paphewa pake. Ankagwira ntchito 
kuchokera m’mawa mpaka usiku ndipo ankakonda kupe- 
zeka pamalo pamene ntchito yawirira kwambiri. Zinka- 
mvekanso kuti anauza omwe ankamuyang’anira ntchitoyo 
kuti azumudzutsa m’mawa kwambiri anzake ena asana- 
yambe kugwira ntchito n’cholinga choti azithandiza ntchi- 
to zina zomwe zinatsalira asanayambe ntchito yake ya 
tsiku limenelo. Ntchito ikafika pachiindeinde, Bokosa 
ankakonda kunena kuti, “Ntchito patsogolo!” moti n’ku- 
pita kwa nthawi mawu amenewa anakhala apamtima pake. 

Nyama zinanso zinkayesetsa kugeba molimbika. 
Nkhuku komanso abakha mwachitsanzo, zinkatolera bale- 
le wotayika wodzaza zitini zisanu ndi ziwiri pa tsiku, 

ndiponso kumututira kunkhokwe. Pa nthawiyi palibe nya- 
ma imene inkatsomphola kapena kuphumitsa inzake cha- 
kudya, kumachita mithulo ikamadya, kukanganirana cha- 
kudya ndi inzake, kuluma inzake kapena kuchitira nsanje 
nyama ina chifukwa cha chakudya. Makhalidwe onsewa 
omwe poyamba anali ofala kwambiri pafamuyi anali 
atasanduka mbiri yakale. 

Palibe nyama zimene zinkachita unyizi kapena ku- 
gwira ntchito monyinyirika. Koma popeza atambwali sa- 
lambalala khomo, Mole zinkamuvuta kwambiri kuti aya- 
mbe ntchito pa nthawi yake ndipo nthawi zambiri anka- 
thawira ntchito. Iye ankakonda kunamizira kudwala ndipo 
nthawi zina ankapeza chifukwa chabodza choti awerukire 
msanga monga chakuti mwala wamulowa kuphazi. 

Nayenso chona ankachita zinthu zodabwitsa. Zika- 
ngodziwika kuti pakufunika kugwiridwa ntchito, anka- 
ngozimiririka ndipo sankaoneka kwa maola ambiri. Koma 
nthawi ya chakudya ikangokwana, anzake ankangomuona 
watulukira. Akakhuta, ankasowanso n’kuoneka chakuma- 
dzulo ntchitoyo ikatha. Nyama zinzake zikamufunsa, 
ankalipeka bodza kwinaku akuoneka momvetsa chisoni 
moti nyamazo zinkakhulupirira kuti sichinali cholinga 
chake kusapezeka pantchitopo. Nayenso bulu wachikulire 
uja, Benjamini, sanasinthe kwenikweni zochita zake. Iye 
ankagwirabe ntchito mwapang'onopang'ono ndipo sizi- 
nkasiyana ndi mmene ankachitira m'nthawi ya a Jones. 
Sikuti tinganene kuti ankangokhala phwi, koma kungoti 
sankadzipereka kuthandiza nawo pa ntchito zina. Pa 
nkhani ya kugalukira kumene kunachitika komanso zo- 
tsatira zake, Benjamini sankaikapo mlomo. Akafunsidwa 
ngati tsopano anali wosangalala poyerekezera ndi nthawi 
ya a Jones, ankayankha zinthu zosagwirizana ndi zimene 
wafunsidwa kuti, “Abulu amakhala ndi moyo wautali. 

Nanga pakati panupa pali amene anaonapo bulu atafa?” 
ndipo zikatero palibenso ankalimba mtima kumufunsa 
funso lina. 

Lamlungu likafika, palibe nyama imene inkagwira 
ntchito. Kadzutsa ankadyedwanso mochedwerako ndi ola 
limodzi poyerekeza ndi nthawi zonse ndipo nyamazi zika- 
maliza kudya zinkachita mwambo wina womwe sunka- 
lephera mlungu uliwonse. Choyamba zinkachitira sawa- 
tcha mbendera. Sinobo ndi amene anapeza mbendera ime- 
neyi yomwe inapangidwa kuchokera ku nsalu yobiriwira 
imene Mayi Jones ankayala patebulo lawo. Pa mbende- 
rayo, Sinobo anajambulapo phazi la nyama komanso nya- 
nga. Pa tsiku limeneli, nyama ina inkatenga mbenderayo, 
yomwe inaikidwa kumtengo, ndipo inkayamba kuthama- 
nga kuzungulira pafamupo zinzake zikuitsatira pambuyo. 
Mwambowu unkachitika kuyambira 8 koloko m’mawa. 
Sinobo anafotokozera anzake kuti mbenderayo inali yobi- 
riwira monga chizindikiro cha minda ya ku Mangalande. 
Pomwe phazi la nyama komanso nyanga zinkaimira Ufu- 
mu wa Nyama womwe udzakhalepo maboma onse a anthu 
akadzagwetsedwa. Mwambo wochitira sawatcha mbende- 
rayi ukatha, nyama zonse zinkapita kuchinyumba chachi- 
kulu cha pafamu chija komwe kunkakhala msonkhano wa 
mundiponderamwana. Msonkhanowo ankautchula kuti 
Nkhumano. 

Pamsonkhanowu, ankakambirana ntchito ya mlu- 
ngu wotsatira ndipo ankakambirananso nkhani zina zofu- 
nika komanso kupereka zigamulo za nkhani zosiyana- 
siyana. Nyama zina zinkangodziwa kuvota basi, koma si- 
zinkaganiza pazokha mfundo zoyenera kumatsatira. Sino- 
bo ndi Napoliyoni ndi amene ankanena zambiri pa 
mitsutso yomwe inkachitika pamisonkhanoyi. Kenako zi- 
nayamba kuoneka kuti nkhumba ziwirizi sizinkamwerana 

madzi. Wina akapereka maganizo enaake, wina ankawa- 
tsutsa kotheratu. Mwachitsanzo, ngakhale kuti anagwiri- 
zana zoti pamangidwe nyumba ya nyama zomwe zapuma 
pa ntchito pafupi ndi munda wa zipatso, panali mtsutso 
woopsa pakati pa nkhumbazi wonena za zaka zoyenera 
zomwe nyama za mitundu yosiyanasiyana zinkafunika ku- 
puma pa ntchito. Msonkhanowu ukatha, nyama zonse zi- 
nkaimba nyimbo ija yakuti, Nyama za ku Mangalande ndi- 
po masana onse zinkakhala ndi mwayi wochita zosa- 
ngalatsa zakumtima kwawo. 

Nkhumba zinasankha chipinda chomwe chinali 
chosungira zikwapu chija kuti ikhale ofesi yawo. Madzulo 
alionse, nkhumbazi zinkakumana m'chipindachi n’kuma- 
phunzira kusula zitsulo, ukalipentala komanso ntchito zina 
zofunika pogwiritsa ntchito mabuku omwe anawapeza 
m’nyumba ya a Jones. Sinobo nayenso sankakhala pansi. 
Iye ankalimbikitsa nyama zonse kuti zipange makomiti. 
Iye anakhazikitsa Komiti Yoyang'anira za Mazira ya 
nkhuku, Komiti ya Ukhondo wa Michira ya ng'ombe, Ko- 
miti Yophunzitsa Nyama Zatsopano (cholinga cha komiti 
imeneyi kunali kuphunzitsa makoswe komanso akalulu 
kuti azolowere moyo wa pafamu), Komiti Yoona za 
Ubweya ya nkhosa komanso ena ambiri. 

Anakhazikitsanso makalasi ophunzitsa kuwerenga 
ndi kulemba. Komabe, khama lakeli silinapindule kweni- 
kweni. Mwachitsanzo, Komiti Yophunzitsa Nyama Zatso- 
pano sinapite patali moti inatha m’mawa womwe. Zinka- 
oneka kuti makoswe ndi akalulu sankasintha khalidwe 
lawo ndipo akamayesetsa kuwapatsa zinthu mowolowa 
manja, m'pamene ankakhalanso adyera kwambiri. Chona 
analowa m’komitiyi ndipo kwa masiku oyambirira anka- 
limbikira. Tsiku lina nyama zinzake zinamuona atakwera 
padenga n'kumayankhula ndi mbalame zina zomwe zi- 

nkauluka m’mwamba. Chonayo ankauza mbalamezo kuti 
nyama zonse tsopano ndi pachibale moti ngati pali mba- 
lame ina yomwe ikukayikira ibwere kudzatera padzanja 
lake. Komabe, mbalamezo zinkakayikira zimenezi moti 
palibe imene inayerekeza kutsika n'kukatera padzanjalo. 

Makalasi ophunzitsa kuwerenga anapitirirabe ndipo 
pofika m'nyengo ya mvula, pafupifupi nyama zonse zi- 
nkadziwa chilembo chinachake cha afabeti. 

Pa nthawiyi n'kuti nkhumba zikutha kulemba ndi 
kuwerenga bwinobwino. Nawonso agalu anaphunzira ku- 
werenga bwinobwino, kungoti sankafuna kuwerenga zi- 
nthu zina kupatulapo Malamulo Asanu ndi Awiri aja basi. 
Nayonso mbuzi ija, Muliyelo, inkadziwa kuwerenga, 
mwinanso kuposa agalu, ndipo nthawi zina inkawerengera 
nyama zinzake tizidutswa ta nyuzipepala tomwe inkatitola 
padzala. 

Benjamini akanatha kuwerenga mofanana ndi 
nkhumba zija, koma sankakonda kuwerengawerenga kuti 
azolowerane nazo. Akafunsidwa kuti n'chifukwa chiyani 
sawerengawerenga, ankanena kuti palibe chanzeru chi- 
mene amaona kuti angawerenge. Kulova ankadziwa zile- 
mbo zonse za afabeti. Koma ankalephera kuphatikiza zi- 
lembozo kuti apange mawu. Nayenso Bokosa ankango- 
dziwa zilembo zinayi zoyambirira, A, B, C ndi D basi. 
Ankatha kuzindikira zilembozi poziloza ndi mwendo wa- 
ke zikalembedwa pamchenga. Kenako ankayang'ana ku- 
mbali, kwinaku akugwedeza thupi lake lonse poyesetsa 
kukumbukira kuti akachoka A amabwera pa chilembo 
chanji, koma ayi ndithu, nthawi zambiri zinkamukanika 
kukumbukira. 

Kwa maulendo angapo anaphunzira zilembo zotsa- 
tira zomwe ndi E, F, G ndi H, koma akangofika podziwa 
zilembozi, zinkaoneka kuti waiwaliratu zilembo zoyamba 

zija. Kenako anangoganiza zosiya kuphunzira zilembo 
zinazo n'kukhala wokhutira kuti wadziwa zilembo zinayi 
zoyambirirazo basi. Nthawi zina ankalemba zilembozi 
pansi maulendo angapo n'cholinga choti asaziiwale. Mole 
ndiye ankakana kuphunzira zilembo zina zonse kupa- 
tulapo zilembo zokhazo zomwe zinkapanga dzina lake. 
Nthawi zina ankalemba dzina lakelo ndi timitengo, kenako 
n’kulikongoletsa ndi maluwa. Akatero ankayamba kuye- 
nda mozungulira akuyang’ana dzina lakelo moligomera. 

Kupatulapo nyama zimenezi, palibenso nyama ina 
ya pafamupo yomwe inkadziwa zilembo zina kupatulapo 
A basi. Zinadziwikanso kuti nyama zouma mitu monga 
nkhosa, nkhuku komanso abakha, zinkalephera kuloweza 
Malamulo Asanu ndi Awiri aja. Sinobo ataiganizira bwi- 
nobwino nkhaniyi, anaganiza zochepetsa malamulowo 
n’kukhala lamulo limodzi n’cholinga choti azithandize. 
Iye anapanga lamulo lakuti, “Chamiyendo inayi n'cha- 
bwino, chamiyendo iwiri n'choipa.” Iye ankanena kuti 
lamuloli ndi limene lili lofunika kwambiri pachiphunzitso 
cha Uchinyama. Ankati aliyense amene angadziwe koma- 
nso kuloweza lamulo limeneli, sangapusitsidwe ndi nzeru 
za anthu. Poyamba nyama zonse zam’gulu la mbalame 
monga nkhukhu komanso nkhunda zinkakana lamuloli 
chifukwa zinkaona kuti nazonso zili ndi miyendo iwiri. 
Koma Sinobo anazithandiza kuzindikira kuti zinthu sizili 
choncho. 

Iye anati, “Mapiko a nyama zam’gulu la mbalame 
ndi chiwalo chimene chimawathandiza kuti aziuluka basi. 
Si chiwalo chochitira zinthu zoipa ngati mmene alili manja 
a anthu. Choncho, mapiko amene muli nawowo muziwa- 
tenga kuti ndi miyendo yanu. Chinthu chimene chima- 
siyanitsa nyamafe ndi anthu ndi mikono. Munthu ama- 
gwiritsa ntchito mikono yake pochita zinthu zauchiwanda 

zosiyanasiyana.” 

Mbalamezo sizinamvetse zimene Sinobo ankata- 
nthauza, koma zinagwirizana ndi zimene ananenazo ndipo 
nyama zonse zomvera zinayamba kuloweza lamulo latso- 
panoli. Lamuloli, lomwe linkanena kuti, CHAMIYENDO 
INAYI N’CHABWINO, CHAMIYENDO IWIRI 
N'CHOIPA, linalembedwanso pakhoma paja, pamwamba 
pa Malamulo Asanu ndi Awiri aja ndipo linalembedwa ndi 
zilembo zikuluzikulu. Nkhosa zinkachita zofanana ndi zi- 
mene mwana amachita akamutuma kuti akagule machesi 
ndi nchere. Zinkaimba lamuloli kulikonse kumene zikuye- 
nda ndipo pamapeto pake zinakwanitsadi kuliloweza. 
Zitangoliloweza, zinayamba kulikonda kwambiri moti 
zikangokhala malo enaake zinkayambapo kuimba kuti, 
“Chamiyendo inayi n'chabwino, chamiyendo iwiri n'cho- 
ipa. Chamiyendo inayi n'chabwino, chamiyendo iwiri 
n'choipa.” Zinkachita zimenezi kwa maola ambirimbiri. 
Sizinkatopa komanso kulola kuti pakamwa pawo papite 
mphepo. 

Zimene Sinobo ankachita pokhazikitsa magulu zija 
sizinkamukhudza kwenikweni Napoliyoni. Iye ankanena 
kuti kuphunzitsa achichepere n'kumene kunali kofunika 
kwambiri kuposa kuphunzitsa akuluakulu omwe m’mutu 
mwawo munali mutachita kale dzimbiri. Pa nthawiyi Jese 
ndi Bulubelo, agalu aja, anadalitsidwa ndi ana. Banjali 
linabereka ana asanu ndi anayi athanzi. Anawa atangosiya 
kuyamwa, Napoliyoni anawatenga. Anauza makolo awo 
kuti akufuna kuwaphunzitsa sukulu. Anatenga anawo 
n'kupita nawo m'chipinda china cham’mwamba chomwe 
ankafikako pogwiritsa ntchito makwerero. Iye sankalo- 
lanso anawa kuti akumane ndi aliyense moti posapita 
nthawi, nyama zapafamupo zinaiwaliratu za anawo. 

Nkhani ya mkaka unasowa uja sinapite patali. Zi- 

kuoneka kuti mkakawo unasakanizidwa ndi zakudya za 
nkhumba. Tsopano nyengo ya apozi inali ikungoyamba 
kumene ndipo apoziyo anayamba kulakatikira pansi ndi 
mphepo. Nyamazo zitaona izi zinayamba kunena kuti 
apoziyo azigawidwa mofanana kwa nyama zonse pafa- 
mupo. Koma kenako, kunatuluka lamulo loti apozi yense 
yemwe wagwa ndi mphepo azitoledwa n’kukaperekedwa 
ku ofesi ya nkhumba ija, kuti zizikadya. Nyama ina itamva 
zimenezi inayamba kung'ung'udza, koma palibe china- 
sintha. Zikuoneka kuti nkhumba zonse zinagwirizana ndi 
mfundoyi kuphatikizapo Sinobo ndi Napoliyoni. Ndiyeno 
Sikwila anatumidwa kuti akafotokozere nyama zina chi- 
fukwa chake panakhazikitsidwa lamulolo. 

“Akuluakulu,” anaitokosa choncho nkhaniyo Si- 
kwila, “Kodi mukuganiza kuti tikuchita zimenezi chifu- 
kwa cha mtima wodzikonda komanso chifukwa cha udi- 
ndo umene tili nawo? Kwa ambirife, mkaka komanso 
apozi ndi kumanzere. Mwachitsanzo, ineyo zinthu zime- 
nezi ndimangodyera umodzi womwewo. Ifeyotu tikuchita 
zimenezi kaamba ka ubwino wanu. Zikuoneka kuti mkaka 
komanso apozi (malinga ndi zimene akatswiri asayansi 
atulukira posachedwapa) zikumakhala ndi zinthu zofunika 
m'thupi la nkhumba. Nkhumbafe timafunika kumaganiza 
kwambiri kuti zinthu ziziyenda mwatayale pafamu pano. 
Usana ndi usiku sitigona tulo poonetsetsa kuti zinthu 
zikuchitika molongosoka. Choncho, tinganene kuti tiku- 
mwa mkaka komanso kudya apozi kuti tiziganiza bwino 
n'kumatsogolera zochitika zapafamuyi kuti ziziyenda 
bwino. Kodi mukudziwa zimene zingachitike ngati ifeyo 
titalephera kugwira bwino ntchito yathu? Mwawakumbu- 
kira a Jones? A Jones akhoza kubweranso n’kuyambanso 
kutilamulira mwankhanza! Ndithu a Jones akhoza ku- 
bwera pamudzi pano!” Anatero Sikwila kwinaku akulu- 

mphalumpha kulowera cha uku ndi uku, akugwedezera 
kamchira kake. “Mwaona, palibetu amene akufuna kuti a 
Jones abwerenso n'kuyamba kutilamulira, si choncho? 
Nanga alipo ngati?” 

Ngati pali chinthu chimene nyama zonse sizi- 
nkafuna chitachitikanso, ndiye kunali kubweranso kwa a 
Jones. Atamva zimene Sikwila ananena, anaona kuti pali- 
benso chimene angachite koposa kulola kuti nkhumbazo 
zizidya zakudya zabwinozabwinozo. Nyama iliyonse 
inkaona kuti ndi bwino kuti nkhumbazo zizidya bwino 
n'cholinga choti zisadwale n'kumalephera kukwaniritsa 
udindo wawo wofunika kwambiri wotsogolera zinthu pa- 
famuyo. Choncho zinagwirizana kuti pasamvekenso 
manong'onong'o onena za mkaka komanso apozi woku- 
gwa ndi mphepo (ngakhalenso wina yemwe adzakolo- 
ledwe). 

Pamene nyengo yotentha inkafika kumapeto, nkhani ya 
zimene zinachitika pa Famu ya Zinyama inali itafala 
m’madera ambiri. Tsiku lililonse Sinobo ndi Napoliyoni 
ankatumiza nkhunda m’mafamu ena kuti zizikauza nyama 
zam’mafamuwo zimene zinachitika pa Famu ya Zinyama 
komanso kuwatambasulira mfundo zomwe zikanazitha- 
ndiza kuti zigalukire ulamuliro a anthu. Nkhundazo zinka- 
Phunzitsanso nyama za m’mafamuwo nyimbo ija ya Nya- 
ma za ku Mangalande. 

Nthawi zambiri a Jones ankakonda kupezeka m'tau- 
ni ya Wilidoni pabala ija n’kumamwa mowa. Akhala ku- 
meneko ankauza aliyense amene angamvetsere za zinthu 
zopanda chilungamo zomwe nyama zopanda pake zija zi- 
nachita powathamangitsa pafamu yawo. Alimi ena omwe 
ankabwera kubalayo ankawamvera chisoni kwambiri, ko- 
ma palibe chimene ankachita kuti awathandize. Ankasa- 
ngalala ndi tsoka limene linagwera mnzawoyu chifukwa 
ankadziwa kuti likhoza kuchititsa kuti aponde pabwino, 
mwina kutenga famuyo kuti ikhale m'manja mwawo 
kapena kupeza zinthu zina zapafamuyo. Mwamwayi alimi 
ena omwe anali ndi mafamu oyandikana ndi famu ya a 
Jones sankamwerana madzi. 

Famu ina yomwe inkatchedwa Fokowudu, inali yai- 
kulu koma yooneka momvetsa chisoni. Nyumba zake zi- 
nali zachikalekale, malo odyetsera ziweto anali atasandu- 

ka zipalamba, maheji ake anali osaduliridwa ndipo mbali 
yaikulu yafamuyi kunali thengo lokhalokha. Mwini wa 
famuyi anali Pikitoni. Mlimiyu anali munthu wosalimbana 
ndi zambiri moti nthawi yake yonse inkathera akuchita 
usodzi kapena liwamba. Pomwe famu ina yomwe inaya- 
ndikana ndi Famu ya Zinyama, inkatchedwa Pinchifidi 
ndipo inali yaing'ono koma yosamalidwa bwino. Mwini 
wa famuyi anali Fulediriki. Fulediriki anali wanzeru, ku- 
ngoti anali wovuta maganizo kwambiri. Nthawi zonse 
ankangokhalira kulimbana ndi anzake powasumira mila- 
ndu n'cholinga choti apatsidwe chipukuta misozi kapena 
atenge zinthu ulele. Alimi awiriwa ankadana koopsa moti 
zinali zokayikitsa kuti angagwirizane ngakhale wina 
atawanyengerera kuti awapatsa chinachake akachita 
zimenezo. 

Komabe, alimi onsewa ankachita mantha akagani- 
zira zimene zinachitika ku Famu ya Zinyama ndipo 
ankayesetsa kuchita chilichonse kuti nyama zapafamu pa- 
wo zisamve nkhani imeneyi. Poyamba ankafuna kuphi- 
mba anthu m’maso pomaseka mfundo yakuti nyama zi- 
ngamadzilamulire zokha. Iwo ankati mwana amalira ndi 
mkodzo wake womwe ndipo ankalumbira kuti sipatha ma- 
sabata awiri nyamazo zisanayambe kudyana. Ankanena- 
nso kuti nyama za ku Famu ya Mano (ankatchulabe fa- 
muyo kuti Famu ya Mano chifukwa sankafuna kuvome- 
reza kuti dzina lake linasintha n'kukhala “Famu ya Zinya- 
ma’) ziyenera kuti zikungokhalira kumenyana komanso 
kuti zawonderatu ndipo zina zikusiya mgaiwa chifukwa 
cha chinkukuluzi chomwe chadutsa khomo lililonse pafa- 
muyo. Koma pamene masiku ankadutsa, zinali zooneke- 
ratu kuti nyamazo sizinkafa ndi njala. A Fulediriki ndi a 
Pikitoni ataona izi anasintha thabwa. Iwo anayamba kune- 
na kuti pa Famu ya Zinyama palowa ziwanda ndipo paku- 

chitika zinthu zambiri zoipa. Ankati nyama zikumadyana 
zokhazokha, zikumazunzana kwambiri powotchana ndi 
zitsulo zamoto, komanso kuti zikumalandana akazi. Anka- 
ti zimenezi ndi zotsatira za kuphwanya malamulo achi- 
lengedwe. 

Komabe, sikuti anthu ena ankakhulupirira zam’ma- 
luwazi. Mphekesera zoti tsopano Famu ya Zinyama ndi ya 
mkaka ndi uchi, komanso kuti zinthu zikuyenda bwino 
kwambiri zinapitirizabe kufalikira ngati moto wolusa. 
Nkhani zina zinkakhala zokokomeza kwambiri ndipo izi 
zinachititsanso kuti m’madera ena nyama ziyambe ma- 
kani. Mwachitsanzo, ng'ombe zazimuna zomwe poyamba 
zinali zomvera zinayamba kupenga misala chifukwa cha 
ukali, nkhosa zinkathyola maheji otchingira minda n’ku- 
jegweda mbewu zonse, ng'ombe zinkabudula zidebe za- 
mkaka zikamakamidwa, abulu ankakana mbuye wawo 
ndipo akakakamira kuwakwera pamsana ankawakhuthu- 
lira pansi. Nayonso nyimbo ija ya Nyama za ku Manga- 
lande inabuka ngati moto wa m'chilimwe. Anthu akamva 
nyimboyi ikuimbidwa, ankalephera kudzigwira moti utsi 
unkatulukira m’makutumu mwawo chifukwa cha nkwiyo! 
Ankaona kuti uthenga wam’nyimboyo ndi wabodza ndipo 
sizingatheke kuti nyama zigwetse ulamuliro wa anthu. Ena 
ankanena kuti sakumvetsa kuti n'chifukwa chiyani nyama 
zikuimba nyimbo yopanda nzeru ngati imeneyo. Nyama 
iliyonse yomwe inkagwidwa ikuimba nyimboyi inkawe- 
ruzidwa kuti ikwapulidwe. Koma ngakhale analamula zi- 
menezi, nyamazi sizinasiye kuimba nyimboyi. Nkhunda 
komanso mbalame zinkaimba nyimboyi zikabisala m’mi- 
tengo yowirira. Nyama zina zogwira ntchito zokhoma- 
khoma zinkakhoma mogwirizana ndi kamvekedwe ka 
nyimboyi ndipo ngakhale nyama zoimba belu kutchalitchi 
zinkagogoda belu momveka ngati zikuimba nyimbo ya 

Nyama za ku Mangalande. Ndiye anthu akamva zimenezi 
m’mimba mwawo munkabowoka chifukwa ankadziwa 
kuti nyimboyo ikulosera za chiwonongeko chawo cha- 
m'tsogolo. 

Chakumayambiriro kwa mwezi wa October, nyama 
zinayamba kukolola balele ndipo kenako zinkamupuntha. 
Pa nthawiyi nyamazo zinangoona gulu la nkhunda latu- 
lukira pafamuyo kwinaku zikufuula modabwitsa kwambi- 
ri. A Jones ndi antchito awo komanso anthu asanu ndi 
mmodzi ochokera ku famu ya Fokowudu ndi Pinchifidi, 
anali atalowa pachipata chachikulu cholowera mu Famu 
ya Zinyama. Iwo anali atanyamula zikwapu, kupatulapo a 
Jones, omwe anali kutsogolo kwenikweni atanyamula go- 
godera wawo. Apa zinali zoonekeratu kuti abwera kudza- 
landanso famuyo. 

Nyama za pa Famu ya Zinyama sizinadabwe ndi 
zimenezi moti zinali zitakonzekera kale. Sinobo yemwe 
anali ataphunzira buku la nkhondo za Kaesara Yuriyo, lo- 
mwe analipeza m’nyumba ya a Jones, ndi amene anka- 
tsogolera nyamazo pomenyana ndi a Jones. Atangozi- 
ndikira kuti paipa, Sinobo anaitanitsa ankhondo ake ndipo 
posakhalitsa asilikali ake anakonzeka. 

Pamene anthu aja ankafika panyumba zapafamupo, 
Sinobo anawaukira koyamba. Nkhunda zonse zomwe zi- 
nali zokwana makumi atatu, zinkauluka m’mwamba uku 
ndi uku pamitu pa anthuwo. Kenako zinaima m’malere. 
Pamene anthuwo ankalimbana ndi nkhundazo, abakha 
omwe anabisala kuseri kwa maheji anathamanga n’kuka- 
jompha anthuwo m’miyendo. Komabe, nyamazi zinachita 
zimenezi pongofuna kuwasokoneza. Posakhalitsa anthu- 
wo anayamba kuthamangitsa abakhawo ndi zikwapu zi- 
nali m’manja zija. Kenako Sinobo anatumiza gulu la- 
chiwiri la asilikali ake. Muriyelo, Benjamini ndi nkhosa 

zonse limodzi ndi Sinoboyo ali kutsogolo, zinayamba ku- 
thamangira kumene kunali anthuwo n'kukawagunda ndi 
mitu yawo kuchokera mbali zonse. Kenako Benjamini 
anatembenuka n’kuyamba kuwamenya ndi miyendo yake. 
Koma apanso anthu aja anabweza moto ndipo anayamba 
kukwapula nyamazo komanso kuzimenya ndi nsapato 
zawo zamisomali. Nyamazo zinalephera kuima nazo ndi- 
po zinabalalikabalalika. Koma kenako Sinobo anaimba 
likhweru. Ichi chinali chizindikiro choti nyamazo zikamva 
ziyambe kuthawa. Nyama zonse zinayambadi kuthawa 
molowera kuchipata chachikulu chija. 

Anthuwo ataona izi anayamba kuona kuti akupa- 
mbana. Iwo anaona adani awo akuthawa pamaso pawo 
akuoneka kuti asokonezeka kwambiri. Komatu ngati 
ankaganiza choncho ankadzinamiza kwambiri chifukwa 
zimenezi ndi zimene Sinobo ankafuna kuti aganize. Iye 
ankafuna kuwapomboneza powapangitsa kuganiza kuti 
agonja. Pamene ankawathamangitsa, akavalo atatu, ng'o- 
mbe zitatu komanso nkhumba zina zonse, zomwe zinali 
zitawabisalira, zingangoti balamanthu, kuvumbuluka ndi- 
po zinawagamulira kutsogolo n'kuwasokoneza. A Jones 
ataona izi anayamba kulozetsa nyamazo gogodera uja kuti 
aziombere. Chipolopolo chinatsomphokadi n'kutsepula 
msana wa Sinobo, ndipo chinakalowa m’thupi la nkhosa 
ina yomwe inali pambali pake. Nkhosayo inagwa pansi 
n'kumwalira. 

Pamenepo Sinobo sanadikirenso, anaponya mwala 
waukulu pamiyendo ya a Jones. Mwalawo unawanyamula 
a Jones m’malere ndipo anagwera pamulu wandowe kuti 
phi. Gogodera wawo uja anaulukira m’mwamba n’kuka- 
gwera chapoteropo. Apa m'pamene Bokosa anachita zi- 
nthu zoopsa kwambiri. Iye anavumbulutsa miyendo yake 
yakumbuyo n'kukuthumula mutu wa munthu wina yemwe 

ankagwira ntchito ku Fokowudu. Munthuyo anagwera 
m’matope ndipo atagwa sanataketakenso. Anthu enawo 
ataona kuti madzi achita katondo anataya zikwapu zija 
n'kulangiza mapazi. Anthuwo anapanikizika zedi. Nyama 
zonse mogwirizana zinayamba kuwathamangitsa n'kuma- 
zungulira nawo pafamupo ndipo zinawadoda koopsa. Zina 
zinkawatunga ndi nyanga zawo, kuwamenya ndi miyendo 
yakumbuyo ndiponso kuzika mano awo ataliatali m’ma- 
tako, muakatumba komanso muntchafu za anthuwo. 
Anthuwo akagwa pansi, nyama zolemera bwino zinka- 
wapondaponda moti anapuwazikapuwazika. Palibe nyama 
yomwe inalephera kugwiritsa ntchito mpata umenewu ku- 
bwezera nkhanza zomwe anthuwo anakhala akuwachitira. 
Zinayesetsa kugwiritsa ntchito chilichonse chomwe Mle- 
ngi anawapatsa, chomwe chikanatha kupereka ululu pa 
adani awowo. Ngakhale chona analumpha kuchokera pa- 
tsindwi n'kugwera m’mapewa a munthu wina ndipo ana- 
lowetsa zala zake m’khosi la munthuyo mwamphamvu, 
moti anamusiya akulira. Kenako kampata katapezeka, 
anthuwo analikumba liwiro lamtondowadooka n’kuthawa 
pafamupo ndipo abakha ankawatsatira m"mbuyo akuwa- 
jompha zitendene mpaka kukawatulutsa panja pa famuyo. 

Anthu onse omwe anabwera pafamuyi anathawa 
kupatulapo m’modzi. Mkati mwa famuyi, Bokosa ankaye- 
sa kutembenuza munthu anagwera m’matope uja pogwi- 
ritsa ntchito miyendo yake. Koma munthuyo ankangoti 
lobodoo. 

“Munthuyutu wafa,” anatero Bokosa akufuna kuli- 
ra. “Cholinga changa sichinali kumupha ayi. Ndinaiwala 
kuti ndavala zitsulo kumapazi kwangaku. Sindinamume- 
nye n’cholinga choti ndimuphe!” 

“Osadandaula m’bale wanga!” anatero Sinobo ame- 
ne pamsana pake pankatulukabe magazi. “Nkhondo ndi 

nkhondo basi, sipalephera kukhala wakufa. Munthu wa- 
bwinotu ndi munthu wakufa basi!” 

“Komabe, cholinga changa sichinali kumupha, si- 
ndimafuna kupha aliyense ngakhale munthu,” anabwe- 
rezanso Bokosa ndipo pa nthawiyi n'kuti mitsinje ya mi- 
sonzi ikutsika m’masaya ake. 

“Kodi Mole ali kuti?” anafunsa wina m'chigulu- 
gulu. 

Pa nthawiyi Mole sankaoneka. Kenako nyama zo- 
nse zinayamba kumusakasaka. Nyamazi zinkaganiza kuti 
anthu aja amupweteka kapena amutenga n’kuthawa naye. 
Koma kenako, zinamupeza atabisala pamulu wa udzu. Iye 
anathawa atangomva kulira kwa mfuti kuja. Pamene nya- 
mazo zinkabwerera kuchokera kofunafuna Mole, zinada- 
bwa kupeza kuti munthu zinkaganiza kuti wafa uja pali- 
bepo. Munthuyo anali atatsitsimuka n’kuthawa. 

Nyamazo zinasonkhananso pamalo amodzi zikusa- 
ngalala komanso kukambirana za chipambanocho mo- 
kweza mawu kwambiri. Palibe nyama imene sinang’ambe 
kukamwa kwake pa tsikuli poyesetsa kufotokoza mwa- 
tsatanetsatane zoopsa zimene zinawachita anthu aja. Nya- 
ma zina zinkayerekezera maluso amene zinaonetsa poka- 
ntha anthuwo mosayang’ana nkhope. Nthawi yomweyo 
panakonzedwa madyerero okondwerera kupambana kwa 
nkhondoyo. Nyama zina zinazungulira mufamuyo ziku- 
thamanga jidimujidimu, ina itanyamula mbendera ija ndi- 
po nyimbo ija ya Nyama za Kumangalande sinkachoka 
pakamwa pawo. Kenako panachitika mwambo wamaliro 
a nkhosa inawomberedwa ija ndipo itaikidwa m’manda, 
panthumbira yake panabzalidwa maluwa. Nyamazi zili 
kumanda komweko, Sinobo anaimirira n’kuyamba kuya- 
nkhula. Iye anafotokoza kuti nyama iliyonse iyenera ku- 
khala yodzipereka kufika pololera kufera Famu ya Zi- 

nyama. 

Nyamazo zinagwirizana kuti paperekedwe mame- 
ndulo a ulemu apamwamba kwambiri kwa “nyama zo- 
dzipereka pankhondo.” Nyama zomwe zinalandira me- 
nduloyi zinali Sinobo ndi Bokosa. Menduloyo inali chitsu- 
lo chinachake chamkuwa (kwenikweni zinali zitsulo zi- 
nazake zomwe zimakhala kuchipeso chopesera abulu. 
Zitsulozi anazitola pamene ankaphwasula nyumba yosu- 
ngira zikwapu ija). 

Nyamazi zinkayenera kumavala menduloyi Lamlu- 
ngu lililonse komanso pamasiku a tchuthi. Panalinso me- 
ndulo ina yotsikirapo ya “nyama zofera kunkhondo.” Me- 
nduloyi inapita kwa nkhosa yomwe inaphedwa ija. 

Kenako nyamazi zinayamba kukambirana kuti 
nkhondoyo aitchule kuti chiyani. Pomaliza, anaitchula ku- 
ti Nkhondo ya Pamatope, popeza pamene nyama zinaukira 
anthu aja panali matope. Nyamazo zinapeza gogodera wa 
a Jones uja adakali pomwe paja m°’matope ndipo zina- 
kumbukira kuti m’nyumba ya pafamupo munali zipolo- 
polo zake. Nyamazo zinagwirizana kuti gogoderayo aiki- 
dwe pafupi ndi pamene pankaimikidwa mbendera ija ngati 
chizindikiro choti anapambana nkhondoyo. Zinagwiriza- 
nanso kuti gogoderayo aziombedwa kawiri pachaka. Pa 
October 12, lomwe linali tsiku la Nkhondo ya Pamatope, 
komanso chapakatikati pa nyengo yotentha, pa tsiku li- 
mene nyama zinalanda Famu ya Mano. 

Kenako nyengo yozizira inayambika ndipo Mole ana- 
yamba kugulugusha. Nthawi zonse ankapita kuntchito 
mochedwa n'kumanena kuti sanabwere pa nthawi yake 
chifukwa anadzuka mochedwa. Nthawi zina ankanena 
kuti thupi lake likuphwanya ngakhale kuti pa nkhani ya- 
kudya yokha ndiye analibe mnzake. Nthawi zambiri anka- 
thawa kuntchito n'kupita kudziwe komwe ankaima 
m’mbali mwake n'kumayang'ana mogomera chithunzi- 
thunzi chake chomwe chinkaoneka m’madzi. Koma 
pankamvekanso mphekesera zina zosakhala bwino. Tsiku 
lina, Mole ankayenda mufamuyo mwamatama akutafuna 
nsipu, kwinaku akugwedeza mchira wake ndipo Kulova 
anamukodolera pambali. 

“Mole,” anatero Kulova, “ndikufuna ndikufunse zi- 
nazake. M’mawa wa lero ndinakuona ukusuzumira kufa- 
mu ya Fokowudu. Ndinaonanso wantchito wa a Pikitoni 
ataima mkati mwa mpandawo. Ngakhale kuti ndinali pa- 
tali, ndinamuona akuyankhula ndi iweyo ndipo iweyo 
umamulola kuti azikugwira mphuno. Kodi umachitiranji 
zimenezi?” 

“Ayi, sanachite zimenezo! Zimenezo ndi zabodza!” 
anamenyetsa nkhwangwa pamwala Mole, kwinaku aku- 
dzithyolathyola moyerekedwa. 

“Mole, tandiyang'ana. Kodi ukunena zoona pamaso 
pa Mulungu kuti munthu uja sanakugwire mphuno?” 


45 


FAMU YA ZINYAMA 


“Ayi, zimenezo si zoona! Mukundinamizira inu.” 
anabwerezanso Mole koma sankayang'ana Kulova mo- 
phana naye maso monga anamuuzira. Atangonena zime- 
nezi, Mole anathawa n'kukalowa m’munda. 

Zimenezi zinamudodometsa Kulova. Asanauze ali- 
yense anapita kukhola kwa Mole ndipo atachotsa udzu 
womwe unaunjikidwa malo ena anapeza kuti pansi pake 
panali mulu wa mibulu ya shuga komanso malitaka anga- 
po a mitundu yosiyanasiyana. 

Patangotha masiku atatu, Mole anangosowa osao- 
nekanso. Kwa masabata angapo sanadziwike kuti walo- 
wera kuti. Koma tsiku lina nkhunda zinabwera ndi uthenga 
wakuti anamuona ku Wilidoni. Nkhundazo zinanenanso 
kuti zinamuona akukoka kangolo kokongoletsedwa ndi 
utoto wofiira komanso wakuda komwe kanaima panja pa 
bala ina. Munthu wina wonenepa, wamasaya akuluakulu 
yemwe anavala chijasi chofika m’mawondo, ankamu- 
gwira mphuno n'kumamupatsa mibulu ya shuga. Pa ntha- 
wiyo Mole anali atametedwa komanso kuvekedwa litaka 
lofiirira kumutu kwake. Zinkaoneka kuti akusangalala 
kwambiri, nkhundazo zinatero. Nyama ina itamva zime- 
nezi inati, “Ndinadziwatu ine kuti tsiku lina zimenezi 
zidzachitika. Koma a-a musiyeni ayendere yake.” Kungo- 
yambira nthawi imeneyo, palibe nyama yomwe inakamba- 
nso za Mole. 

M’mwezi wa January, nyengo inaipa kwambiri. Ku- 
likonse kunali madzi oundana ndipo chifukwa cha nye- 
ngoyi, palibe nyama yomwe ikanapita kukalima kumunda. 
Misonkhano yambirimbiri inkachitika m"chinyumba cha- 
chikulu chija ndipo nkhumba zinkakonza dongosolo la 
mmene ntchito idzayendere pa nyengo yolima yotsatira. 
Nyama zonse zinagwirizana ndi zoti nkhumba, zomwe 
zinkaoneka kuti ndi zanzeru pafamupo, zizikonza mala- 

mulo ngakhale kuti nyama zina zonse zinkayenera kuvota 
ngati zikugwirizana ndi lamulolo kapena ayi. Njira ime- 
neyi ikanakhala yothandiza kwambiri zikanakhala kuti 
Sinobo ndi Napoliyoni sankakokanakokana. Nkhumba zi- 
wirizi zinkakangana paliponse pamene zapeza mpata. Wi- 
na akanena kuti padzalidwe balele wambiri, wina anka- 
nena kuti adzale mtedza wambiri. Wina akanena kuti zi- 
ngakhale bwino kuti m’minda mubzalidwe kabitchi, wina 
ankati kabitchi ndi mbewu yachabechabe bola kubzala 
mbatata, mtedza kapena zikhawo. Aliyense anali ndi anthu 
amene ankamutsatira ndipo nthawi zina pankakhala 
mitsutso yoopsa kwambiri pakati pawo. Nthawi zambiri 
Sinobo ndi amene ankapambana chifukwa cha mfundo 
zanzeru zomwe ankapereka. 

Koma misonkhanoyi ikangotha Napoliyoni ankako- 
pa anthu kuti atsutse zonena za Sinobo. Nkhosa ndi zi- 
mene zinkamuthandiza kwambiri pa nkhani imeneyi. Z1- 
kuoneka kuti nkhosa zinkangokhalira kutchula lamulo lija 
lakuti, “Chamiyendo inayi n'chabwino, chamiyendo iwiri 
n’choipa” usana ndi usiku womwe. Ndipo nthawi zambiri 
zinkasokoneza misonkhano ndi zimenezi. Zinayamba ku- 
oneka kuti nkhosa zinkayamba kutchula lamuloli n’kuso- 
koneza msonkhano zikakhala kuti Sinobo akunena za- 
nzeru. Sinobo anali ataphunzira zambiri zokhudza kuchu- 
lukitsa ziweto kudzera m'buku lina lomwe analipeza 
m’nyumba ya pafamupo. Zimene anaphunzira m'bukuli 
zinamulimbikitsa kuti akonze komanso kumanga zinthu 
zina pafamupo. Iye ankauza nyama zinzake kuti akufuna 
kupanga ngalande za madzi, nkhokwe zosungira zokolola 
komanso kuphunzitsa nyama luso lopanga zitsulo. Anau- 
zanso nyama zinzake kuti walemba pulani yoti nyama 
zizikagwetsera ndowe zawo pamapando kumunda monga 
manyowa n'cholinga chochepetsa ntchito imene imakha- 

lapo pa nthawi yothira manyowa. Napoliyoni analibe 
mfundo zangati zimenezi, koma ankauza ena kuti athana 
ndi Sinobo ndipo zinkaonekadi kuti akungodikira nthawi 
yabwino yoti achite zimenezi. Koma panalibe mkangano 
waukulu kwambiri womwe unakhalapo pakati pawo ngati 
umene unachitika pa nkhani yomanga makina amphepo. 

Pafamupo panali malo ena okwererako komwe ku- 
nali udzu utaliutali. Sinobo ataona malo amenewo anaga- 
niza zomangapo makina amphepo omwe cholinga chake 
chinali kupanga magetsi. Magetsiwo akanagwiritsidwa 
ntchito kuunikira, kutenthetsa m’makola m’thawi yozi- 
zira, kuyendetsa macheka odulira mitengo ndi matabwa, 
kudulira balele komanso kuyendetsa makina okamira 
mkaka. Nyama zapafamuyi zinali zisanamvepo zimenezi 
(popeza famuyo inali yachikale kwambiri moti zipangizo 
zonse zinali zamakedzana). Komabe zinkamvetsera mwa- 
tcheru pamene Sinobo ankafotokoza mwatsatanetsatane 
za makinawo komanso mmene adzathandizire kuti pafa- 
mupo pakhale zipangizo zamakonozi. Ngati zimenezi zi- 
kanathekadi ndiye kuti bwenzi nyamazo zikungokhala 
n’kumangousumana moyo kapena kumaphunzira kuwe- 
renga komanso kuyankhula zinthu zotsatirika. 

Pamene pankatha milungu ingapo n’kuti Sinobo 
atajambula pulani ya makina amphepowo. Iye anagwiritsa 
ntchito mabuku atatu omwe anali a a Jones, Zinthu Chikwi 
Zofunika Pomanga Nyumba, Aliyense Akhoza Kumanga 
Yekha Komanso lakuti Poyambira Pabwino pa Nkhani 
Yokonza Zipangizo Zamagetsi. Sinobo anajambula pula- 
niyi m'kanyumba kena komwe poyamba kanali kachipa- 
tala ka ana obadwa masiku asanakwane. Anasankha chi- 
pindachi chifukwa pansi pake panali posalala bwino moti 
n'kujambulapo. Nthawi zambiri ankabindikira m'chipi- 
ndachi. Ankati akalowamo ankatsegula mabuku akewo 

n'kuika mtengo kapena mwala pamasamba amene akufu- 
na kuti mabukuwo asatsekeke. Akatero ankatenga mkala 
n'kuyamba kujambula kwinaku akudziyankhulira yekha. 
Kenako anajambula zinthu zambirimbiri pansipo ndipo 
pafupifupi pansi pa chipinda chonsecho panali patajambu- 
lidwa chinthu chachikulu chomwe nyama zina sizinka- 
chimvetsa kuti chikutanthauza chiyani. Koma zinkadziwa 
kuti Sinobo akudziwa zimene akuchita. 

Nyamazo zinkapita m'chipinda chija n'kukaona zi- 
mene Sinobo wajambula tsiku lililonse. Ngakhale nkhuku 
komanso abakha ankapita. Nyamazi zinkachita zimenezi 
ngakhale kuti zinkavutika kuti zisaponde mizera ya mkala 
imene Sinobo anajambula. Ndi Napoliyoni yekha amene 
sankabwera m'chipindachi. Iye sanagwirizane ndi zoma- 
nga makinawa kuyambira pachiyambi. Koma tsiku lina, 
Napoliyoni anabwera kudzaona pulani yomwe Sinobo 
anajambula. Iye atafika anazungulira m'chipindacho kwi- 
naku akuonetsetsa pulani ya mnzakeyo ndipo anafwe- 
nthera kangapo mosonyeza kunyansidwa. Kenako ana- 
ngoti phee maso ali m’mwamba ngati akuganiza, ndiyeno 
anatukula mwendo umodzi wakumbuyo n’kukodzera pu- 
laniyo. Atamaliza anatuluka n’kumapita osayankhula chi- 
lichonse. 

Nyama zapafamuyi zinali ndi maganizo osiyana pa- 
nkhani yomanga makina amphepowa. Sinobo sanabise ku- 
ti kumanga makinawo sikukhala kophweka chifukwa nya- 
mazo zinkayenera kumasenza miyala yolemera kwambiri 
n'kumaipititsa kumtunda kuti akamangire makinawo. Ke- 
nako zinkafunika kupanga zinthu zangati mapiko zomwe 
ankayenera kudzazimangirira pamwamba pake. Ndiyeno 
zimapikozi zikamazungulira ndi mphepo, zinkayenera ku- 
madzazunguliza makina opanga magetsi omwe adzakhale 
mkati mwa chinyumbacho. Pankafunikanso mawaya opa- 

lira moto wamagetsiwo. (Sinobo ananena kuti zinthu zi- 
menezi zidzachita kugulidwa.) Koma iye ankanena kuti 
zimenezo zikhala zitatheka chaka chisanathe. Ndipo anati 
makinawa akadzatheka, nyamazo zizidzagwira ntchito 
masiku atatu okha pamlungu chifukwa makinawo azidza- 
gwira ntchito zina zomwe nyamazo zinkagwira. Koma 
Napoliyoni mbali inayi ankanena kuti kumanga makinawo 
n'kutaya nthawi. Iye ankati chofunika kwambiri ndi kuli- 
ma chakudya chambiri. Ankanena kuti nyamazo zikawo- 
nonga nthawi pomanga makinawo zidzafa ndi njala. Ku- 
siyana maganizo kwa nkhumbazi kunachititsa kuti nyama 
zigawike pawiri. Zina zinkati, “Tiyeni tivotere Sinobo kuti 
tizidzagwira ntchito masiku atatu pamlungu!” pomwe zina 
zinkati, “Tiyeni tivotere Napoliyoni kuti tidzakhale ndi 
chakudya chokwanira!” Ndi Benjamini yekha amene 
ankaoneka kuti alibe mbali. Iye sankakhulupirira zoti 
pafamupo pangakhaledi chakudya chamwanaalilenji ka- 
pena kuti makina opanga magetsi angadzachititse kuti 
nyama zizigwira ntchito yochepa. Iye ankati kaya makina- 
wa adzapangidwa, kaya ayi, moyo udzapitirirabe kukhala 
wowawa ngati mmene zakhala zikuchitikira kuyambira 
pachiyambi pa chilengedwe. 

Kuwonjezera pa nkhani ya makina amphepoyi, 
nkhani inanso yomwe inali m'kamwam'kamwa inali ya 
chitetezo cha famuyo. Nyamazo zinkadziwa bwino kuti 
ngakhale kuti anthu anagonjetsedwa pa Nkhondo ya Pa- 
matope, akhoza kubweranso kuti adzalande famuyo. Sizi- 
nkalakwa kuganiza choncho chifukwa nkhani ya nkho- 
ndoyo inali ponseponse ndipo izi zinachititsa kuti nazonso 
nyama za m’mafamu ena ziyambe kuchita zinthu zovu- 
titsa. Monga mwachizolowezi chawo, pa nthawiyi Sinobo 
ndi Napoliyoni ankangokhalira kukokanakokana. Napoli- 
yoni ankati nyamazo zikuyenera kuoneratu patali n’kugula 

mifuti komanso kuphunzira kuigwiritsa ntchito. Potsutsa 
zimenezi, Sinobo ankati afunika kutumiza nkhunda kuli- 
konse kuti zikalimbikitse nyama zomwe zinali zisanala- 
ndire ufulu wawo wodzilamulira kuti zigalukire. Ndiyeno 
Napoliyoni ankabwera n'kunena kuti ngati atalephera ku- 
gula zida, ndiye kuti adzagonjetsedwa kotheratu ndi anthu. 
Chinkuliranochi chinkangokulirakulira chifukwa nayenso 
Sinobo anati ngati nyama zitagalukira m"madera ambiri 
sangafunike kudziteteza. Nyamazo zinkati zikamvetsera 
Napoliyoni kenako n'kudzamvetsera Sinobo, zinkasoko- 
nezeka kwambiri moti zinkalephera kudziwa kuti zolo- 
ndola ndi ziti. Si kulakwa kunena kuti Napoliyoni akama- 
yankhula zinkaona kuti akunena zolondola. Koma naye- 
nso Sinobo akayamba kuyankhula, nyama zonse zinka- 
lowera komwe kwapita mphepo. Zinkapezeka kuti zonse 
zayamba kuona kuti zomwe Sinobo ndiye akunena ndiye 
zoona. 

Kenako Sinobo anamaliza kulemba pulani yake jja. 
Pamsonkhano wa Lamlungu lotsatira nyama zinkafunika 
kuvota kuti zimange makina amphepowo kapena ayi. Nya- 
ma zonse zinasonkhana m'chinyumba chachikulu chija. 
Sinobo anadzuka pampando womwe anakhala ndipo ana- 
yamba kuyankhula ngakhale kuti mwa apa ndi apo anka- 
sokonezedwa ndi phokoso la nkhosa. Iye ankalimbikitsa 
nyamazo kuti zingachite bwino kumanga makinawo. Ke- 
nako Napoliyoni anaimirira n'kuyamba kutsutsa zomwe 
mnzakeyo ananena. Iye ananena mosabisa chichewa kuti 
nyama imene ingaganize zomanga makinawo ndi yoduka 
mutu. Analimbikitsa nyama zina kuti zisayerekeze kuvota 
kuti makinawo amangidwe ndipo atamaliza kunena zime- 
nezo anapita n'kukazibzala pampando wake. Napoliyoni 
anayankhula mwachidule kwambiri moti ngakhale mphi- 
ndi imodzi sinakwane ndipo zikuoneka kuti zimene ana- 

kambazo sizinatekese kwenikweni mitima ya omvetsera 
ake. 

Kenako Sinobo anadzukanso n'kuyamba kuya- 
nkhula. Nkhosa zija zinayambanso kulongolola ndipo iye 
anazidzudzula chifukwa cha mtopolawu. Sinobo anapi- 
tiriza kulimbikitsa nyamazo kuti zivotere kumangidwa 
kwa makinawo. Kufikira pa nthawiyi, panali magulu awiri 
ofanana, zina zinkaona kuti makinawo amangidwe, ndipo 
zina zinkaona kuti asamangidwe. Koma zimene Sinobo 
anayankhula zinawafika pamtima kwambiri. Ndi mawu 
otsekemera ngati uchi, Sinobo anafotokoza mwatsa- 
tanetsatane mmene Famu ya Zinyama idzakhalire maki- 
nawo akadzamangidwa komanso ufulu umene nyama zi- 
dzakhale nawo pa nkhani yogwira ntchito. Iye anaunikira 
nyamazo mmene makina okolola mbewu komanso odulira 
zinthu zosiyanasiyana adzachepetsere ntchito yokolola. 
Anati magetsi akhoza kumadzayendetsa makina opunthira 
komanso okololera balele, mapulawo, makina oika zoko- 
lolazo m’matumba ndi zina. Anatinso magetsiwo azidza- 
unikira, kutenthetsa madzi komanso kutenthetsa m’ma- 
kola m'nyengo yachisanu. Pamene ankamaliza kuyankhu- 
la, pafupifupi nyama zonse zinkaona kuti ndi nzeru ku- 
manga makinawo. Koma kenako Napoliyoni anadzuka 
pamene anakhala ndipo anayamba kuyang’ana Sinobo ndi 
diso la nkhwezule. Posakhalitsa nyama zonse zinangomva 
likhweru. Aka kanali koyamba nyamazi kumva Napoli- 
yoni akuchita zimenezi. 

Napoliyoni atangoimba likhwerulo, kunamveka ku- 
lira kochititsa nthumanzi kwa agalu akubwera kuchokera 
kunja ndipo kenako analowa m’chipindacho. Zinali zipho- 
na za agalu ndipo zinali zitavala makolala okhala ndi mi- 
nga zachitsulo. Angaluwo anangolunjika kumene kunali 
Sinobo. Sinobo sankachita kufunika kufunsa wina kuti 

adziwe zoti agaluwo amafuna kumukhwasula moti ata- 
ngowaona anayamba kuthawa. Posakhalitsa anatuluka pa- 
khomo mwaliwiro loopsa ndipo agaluwo ankamutsatira 
pambuyo. Nyama zomwe zinkaona izi zikuchitika zina- 
ngogwira pakamwa. Palibe inalimba mtima kuyankhula. 
Zonse zinatuluka kuti zikaone chimene chichitike ndipo 
zinaona Sinobo akuthawa molunjika kuchipata chachiku- 
lu, agalu aja ali tawatawa pambuyo pake. Iye ankatha- 
manga ndi mphamvu zake zonse. Komabe agaluwo anka- 
thamanga kwambiri moti galu wina anangotsala pang’ono 
kumuwakha mwendo. Koma mwamwayi anasemphana 
ndi chikwakwa cha mano a galuyo ndipo anathamanga 
modzipereka. Komabe galu wina anathamanga kwambiri 
moti anapana mchira wa Sinobo, koma iye anausolola 
mwachangu m’kamwa mwa galuyo usanatafunidwe. Zita- 
tero Sinobo anatsomphoka ndipo analowa pansi pa maheji 
ena n’kuzimiririka. 

Sinobo atathawa, nyamazo zinabwereranso m'chi- 
pinda chija zili ndi mantha aakulu ndipo kufikira tsopano, 
palibe yomwe inalimba mtima kuyankhulapo. Kenako 
agalu aja anabwerera n'kukalowanso m’chipinda chija. 
Poyamba palibe amene ankadziwa kuti zilombo zimenezo 
zachokera kuti. Koma kenako zinadziwika kuti anali ana 
omwe Napoliyoni anawatenga n'kumakawaphunzitsa su- 
kulu aja. Ngakhale kuti agaluwo anali asanafike pokhwi- 
ma, anali akuluakulu zedi moti ankaoneka moopsa ngati 
mimbulu. Atalowa muholo muja, agalu amenewa anaka- 
khala pambali pa Napoliyoni ndipo anayamba kumugwe- 
dezera michira ngati mmene agalu ankachitira kwa a 
Jones. 

Kenako Napoliyoni anapita kutsogolo kwa chipi- 
ndacho pamalo okwera pang’ono aja. Malo amenewa ndi 
aja Wamkulu ankaima akamayankhula. Kenako anale- 

ngeza kuti misonkhano ya Lamlungu isadzachitikenso. 
Ankati misonkhanoyo ndi yosafunika komanso imango- 
wononga nthawi. Iye anati kuyambira tsikulo, nkhani 
zonse zokhudza ntchito zapafamuyo zizithetsedwa ndi 
komiti yapadera ya nkhumba ndipo iyeyo ndi amene azi- 
tsogolera komitiyo. Iye anati nyamazi zizingosonkhana 
kuti zichitire sawatcha mbendera, kuimba nyimbo ya Nya- 
ma za ku Mangalande komanso kuuzidwa zoyenera ku- 
chita mlungu umenewo. Iye anati sipadzikhalanso mitsu- 
tso kapena kuvota. 

Ngakhale kuti kuthamangitsidwa kwa Sinobo kuna- 
wapatsa mantha, chinthu chinanso chimene chinawapatsa 
mantha kwambiri ndi chilengezo chimene chinapereke- 
dwacho. Nyama zingapo zinkaoneka kuti zikufuna kutsu- 
tsa zimene Napoliyoni ananena, kungoti zinkasowa poya- 
mbira. Ngakhale Bokosa nayenso anasokonezeka zedi, 
moti anangokhala tondovilo. Kenako anayamba kuyende- 
tsa makutu ake, kupukusa mutu kwinaku akuyesetsa kuti 
amvetse chimene chikuchitika, koma palibe chimene 
anaona kuti anganene. Nkhumba zina zinkayankhula mo- 
masuka ndithu. Pali nkhumba zinayi zomwe zinakhala 
chakutsogolo zomwe zinadzuma posonyeza kusagwiriza- 
na ndi zimene Napoliyoni ananena ndipo Napoliyoni 
atangopereka chilengezocho, nkhumbazo zinadzukira li- 
modzi kwinaku zikutsutsa ngati zinapangana. Koma mwa- 
dzidzidzi agalu anakhala pafupi ndi Napoliyoni aja ana- 
yamba kuzazira polira mwaukali kwambiri ndipo chifu- 
kwa cha mantha nkhumbazo zinasiya kuyankhula moti 
kenako zinakhala pansi. Nthawi yomweyo nkhosa zinaya- 
mbanso kulongolola zimvekere, “Chamiyendo inayi 
n'chabwino, chamiyendo iwiri n'choipa!” ndipo zinaimba 
kwa kanthawi ndithu, pafupifupi mphindi khumi ndi 
zinayi ndipo palibenso nyama ina yomwe inanena maga- 

nizo ake moti msonkhanowo unathera pomwepo. 

Kenako Sikwila anatumizidwa kuti akauze nyama 
zonse za dongosolo latsopanolo. 

“Akuluakulu,” anatero Sikwila, “ndikukhulupirira 
kuti aliyense apa akuyamikira kudzipereka kumene m'ba- 
le wathu Napoliyoni wachita posenza udindo wowonje- 
zera umenewu. Musaganize kuti kutsogolera ena ndi 
ntchito yamasewera ayi. Ndi ntchito yolemetsa kwambiri 
yomwe imafuna kudzimana. Palibenso nyama ina yomwe 
imakhulupirira kwambiri kuti nyama zonse ndi zofanana 
kuposa Napoliyoni. Iye amafuna kuti muzisankha nokha 
zochita. Komabe akudziwa kuti nthawi zina mukhoza 
kusankha zinthu zolakwika zomwe zikhoza kukubwere- 
tserani mavuto aakulu. Mwachitsanzo, tiyerekeze kuti 
mwasankha kutsatira Sinobo ndi nzeru zake zomanga 
makina amphepo zija, kodi mukuganiza kuti zinthu zinga- 
kuthereni bwino? Tangoganizani, kutsatira Sinobo m’ma- 
liwongo wachabechabe ngati amene uja, nkhumba you- 
kira!” 

“Komatu anamenya Nkhondo ya Pamatope modzi- 
pereka kwambiri!” inafuula motero nyama ina. 

“Kudzipereka pakokha sikupangitsa nyama kukhala 
yofunika,” anatero Sikwila. “Kukhala wokhulupirika ko- 
manso womvera n'kumene kuli kofunika kwambiri. Ndi- 
po pa nkhani ya Nkhondo ya Pamatope, pali zinthu za- 
mbiri zomwe munazimva molakwika.” Pofuna kuziziritsa 
nkhani anayamba kutumbulayi anati, “Inunso akuluakulu 
mukudziwa kuti kungolakwitsa pang'ono mdani wathu 
akhoza kutiukiranso. Ndikuganiza kuti palibe nyama 
iliyonse apa yomwe ingakonde kuti a Jones abwererenso 
pamudzi pano. Ilipo ngati?” 

Palibe nyama yomwe inayankha chifukwa mfundo 
imene Sikwila ananena inali yosatsutsika. Palibedi nyama 

imene ikanakonda kuti a Jones abwererenso. Ndiye ngati 
kuchita misonkhano ya Lamlungu kukanachititsa kuti a 
Jones abwererenso, kunali bwino kuisiyadi. Bokosa, ye- 
mwe anali ataganizaganiza, anayankhula tsopano. Iye ana- 
ti, “Ngati achikulire a Napoliyoni anena zimenezi, ndiye 
kuti ndi zolondola.” Ndipo kuchokera pa nthawi imeneyi, 
mawu akuti, “Chilichonse chomwe Napoliyoni wanena 
ndi cholondola,” anakhalanso mawu ake apamtima ngati 
aja onena kuti, “Ntchito patsogolo” omwe ankakonda 
kuwanena nthawi zonse. 

Pa nthawiyi n’kuti kunja kutayamba kutentha moti 
madzi oundana anayamba kusungunuka. Ntchito yolima 
inkafunika iyambike. Chipinda chimene Sinobo anaja- 
mbula pulani ya makina amphepo chija chinatsekedwa 
ndipo nyama zina zinkati pulani anajambula ija inafufu- 
tidwamo. Lamlungu lililonse m’mawa, nyama zinkaso- 
nkhana m'chinyumba chachikulu chija kuti ziuzidwe ma- 
langizo a ntchito imene zigwire mlungu umenewo. Chi- 
gaza cha Wamkulu, chomwe tsopano chinalibe mnofu 
ngakhale umodzi, chinafukulidwa ndipo chinaikidwa pa- 
mene panali mbendera paja pafupi ndi volovolo. Zika- 
maliza kuchitira sawatcha mbendera, nyamazo zinkafu- 
nika kupita kukapereka ulemu kwa chigazacho zisanalowe 
m’chinyumba chachikulu chija. Masiku amenewo n’kuti 
nyamazo zitasiya kukhala limodzi ngati kale. Tsiku lina 
Napoliyoni, Sikwila komanso nkhumba ina yotchedwa 
Minimasi, yomwe inali ndi luso lolemba nyimbo ndi nda- 
katulo, anakhala kutsogolo kwa nyama zonse agalu asanu 
ndi anayi aja atakhala mowazungulira. Ndipo nkhumba 
zina zonse zinakhala kumbuyo kwawo. Nyama zina zonse 
zinakhala mowayang'ana zili kutsogoloko. Napoliyoni 
anadzuka n’kulengeza zigamulo zoti nyama zitsatire mlu- 
nguwo. Iye ankayankhula ngati nsilikali ndipo nyamazo 

zitaimba nyimbo ija ya Nyama za ku Mangalande, zonse 
zinabalalika. 

Patatha masabata atatu kuchokera pamene Sinobo 
anathamangitsidwa, nyama zapafamuyi zinadabwa kumva 
Napoliyoni akulengeza kuti ntchito yomanga makina opa- 
nga magetsi ija iyambika posachedwa. Iye sanapereke 
chifukwa chilichonse chimene chinachitisa kuti asinthe 
maganizo pa nkhani yomanga makinawo. Anangochenje- 
za nyamazo kuti ntchito imeneyi ichititsa kuti zizigwira 
ntchito yochuluka zedi ndipo zinauzidwanso kuti ntchi- 
toyo ikhoza kuchititsa kuti zakudya zawo zichepetsedwe. 
Iye anati mapulani omangira makinawo akonzedwa kale. 
Iye anati komiti yapadera ya nkhumba yakhala ikugwira 
ntchito yokonza mapulani ake kwa milungu itatu yapitayo. 
Ntchito yomanga makinawo inkayenera kugwiridwa kwa 
zaka ziwiri. 

Madzulo a tsiku limenelo, Sikwila anafotokozera 
nyama zinazo zoti sikuti Napoliyoni ankadana ndi ganizo 
loti pamangidwe makina amphepo. Iye anati ganizo loti 
pamangidwe makinawo linachokera kwa iyeyo moti pula- 
ni imene Sinobo anajambula m’chipinda chija anachita 
kuiba kwa Napoliyoni. Koma nyama ina inafunsa kuti, 
“Nanga n’chifukwa chiyani Napoliyoni ankatsutsa kwa- 
mbiri ganizo loti pamangidwe makinawa?” Pamenepa Si- 
kwila anayankha mochenjera kwambiri. Iye anali kathyali 
pa nkhani yoyankha mafunso, moti anati, “Napoliyoni ndi 
wochenjera. Iye ankangokhala ngati akutsutsana ndi 
ganizolo n’cholinga choti achotse Sinobo pafamuyi. Mo- 
nga mukudziwira, Sinobo ndi woipa kwambiri. Iye ndi 
wakuba komanso wosokoneza ena. Ndiye popeza Sinobo 
anathamangitsidwa, ndiye kuti pulani yomangayi ikhoza 
kupitirira popanda chosokoneza chilichonse.” 

Sikwila ananenanso kuti zimene Napoliyoni ana- 

chita pamenepa zimatchedwa, “kuiwerenga.” Anabwereza 
mawu amenewa kangapo. M’mene ankateromo n’kuti 
kwinaku akulumphalumpha komanso kugwedezera mchi- 
ra wake ndiponso akumwetulira mwachiwembu. Zikuo- 
neka kuti nyama zambiri anazipinda ponena mawuwa 
chifukwa sizinkadziwa tanthauzo lake, koma sizinafunse 
chilichonse chifukwa cha agalu atatu omwe ankamutsatira 
akulira moopseza kwambiri. Nyamazo zinangovomereza 
kuti zikhalire momwemo. 

Chaka chimenecho nyamazo zinagwira ntchito ngati aka- 
polo. Koma sizinadandaule ndi zimenezi. Zinkadzipere- 
kabe chifukwa zinkadziwa kuti chilichonse chimene ziku- 
chita chithandiza kuti zinthu ziwayendere bwino. Zinka- 
dziwanso kuti zimenezi zingadzathandize ana komanso 
zidzukulu zawo m'tsogolo. Zinkalimba mtima zikagani- 
zira kuti sizikugwirira ntchito munthu waulesi, yemwe 
ankangokhalira kuwalima pamsana. 

Pa nyengo yonse yozizira komanso yotentha, nya- 
mazi zinkagwira ntchito maola makumi asanu ndi limodzi 
pamlungu ndipo mu August, Napoliyoni analengeza kuti 
nyamazo zizigwiranso ntchito madzulo a Lamlungu lili- 
lonse. Ntchito imeneyi inali yongodzipereka. Koma zinau- 
zidwa kuti ngati pangapezeke nyama iliyonse yomwe 
ingajombe mwadala osagwira nawo ntchitoyo, ndiye kuti 
idzachepetseredwa chakudya chake ndi theka. Kunena 
moona mtima, mfundo yake kwenikweni inali yakuti 
osagwira ntchito asadye. Ngakhale anakhazikitsa lamulo 
limeneli, sizinali zophweka kumaliza ntchitoyi pa nthawi 
yake. Chaka chimenechi ntchito yokolola balele sinayende 
bwino kwenikweni poyerekeza ndi chaka chapita. Koma- 
nso minda iwiri yomwe ankafuna kubzalapo mbatata ndi 
zinthu zina sinabzalidwe chifukwa nyama zinalephera 
kugalauza nthaka pa thawi yake. Izi zinachitika chifukwa 
cha kuchuluka kwa ntchito. Pamene chakachi chinkatha, 

zinali zosachita kufunsa kuti chaka chotsatira kuli moto. 

Ntchito yomanga makina amphepo ija inabweretsa 
mavuto ambiri. Pafamupo panali miyala, mchenga koma- 
nso simenti yemwe anapezeka m’nyumba ina moti zipa- 
ngizo zogwirira ntchitoyi zinalipo zokwanira. Koma nkha- 
ni imene inkadetsa nkhawa inali yoti nyamazi ziziphwa- 
nya bwanji miyalayo kuti ikhale yonyamulika. Panalibe- 
nso njira ina kuposa kugwiritsa ntchito nyundo komanso 
zitsulo. Koma nyamazi sizikanatha kugwiritsa ntchito zi- 
pangizozi chifukwa zinapangidwa mogwirizana ndi matu- 
pi a anthu. Kuti zigwiritse ntchito zipangizozi zinkafunika 
kumaima ndi miyendo iwiri zomwe zikanachititsa kuti 
nyamazo zizingogwa chadodolido. Kenako nyama zina 
zinaona kuti ndi bwino kuti zigwiritse ntchito mwayi wa 
mphamvu zokoka za dziko lapansi pophwanya miyalayo. 
Panali miyala yambiri yomwe inali kumunsi kwa phiri lina 
ndipo nyamazo zinayamba kumanga miyalayo ndi zingwe 
n'kumaikokera kumtunda. Nyama zonse pamodzi, ng’o- 
mbe, akavalo, nkhosa ndi zina, zinkakokera limodzi miya- 
layo mogwirizana. 

Zikavuta nazonso nkhumba zinkabwera kudzatha- 
ndiza. Nyamazo zinkakoka miyalayo pang’onopang’ono 
mpaka kukafika pamwamba pa phirilo ndipo kenano 
zinkaiponyera kuphedi lina. Miyalayo inkakagwera patha- 
nthwe lalikulu n'kusweka. Kunyamula miyala yoswekayo 
kunali kophwekerako. Akavalo ankanyamula miyalayo 
pogwiritsa ntchito ngolo, nkhosa zinkakankha umodziu- 
modzi ndipo ngakhale Muliyelo ndi Banjamini anadziveka 
goli n'"kumakoka ngolo ina yakale atadzazitsamo miyala. 
Posakhalitsa, ntchito yomanga inayambika. Monga mwa 
nthawi zonse, ntchitoyi inkayang’aniridwa ndi nkhumba. 

Kumangako kunkayenda pang’onopang’ono kwa- 
mbiri ndipo ntchito yake inali yopweteka. Kawirikawiri 

zinkatenga tsiku lathunthu kuti nyamazo zikoke mwala 
umodzi n'kukauponya kuphedi lija kuti usweke. Nyamazi 
sizikanachita zambiri zikanakhala kuti panalibe Bokosa, 
yemwe mphamyvu zake zinkafanana ndi za nyama zonse 
kuziphatikiza pamodzi. Nyama zinazo zikamakoka mwa- 
la, mwalawo n'kuyamba kubwerera m’mbuyo, Bokosa 
ankazithandiza. Nyama iliyonse inkasirira kwambiri ikao- 
na Bokosa akukoka mwala ndi mphamvu zake zonse, 
kwinaku akupumira m’mwamba, mapazi ake akuponda 
pansi mwamphamvu, thukuta lili kamukamu. 

Kulova, anamuuzapo kangapo konse kuti asama- 
dzipanikize kwambiri ndi ntchito, koma Bokosa sanka- 
mumvera. Mfundo zake ziwiri zija, “Ntchito patsogolo” 
komanso yakuti, “Wanena Napoliyoni ndi cholondola” 
zinkamutsogolera pa moyo wake. Iye anauza nyama 
zoyang’anira ntchitoyo kuti zizimudzutsa kukadali mphi- 
ndi khumi ndi zisanu zina, kuwonjezera pa mphindi ma- 
kumi atatu zomwe zinkayenera kumudzutsa m’mbuyomo. 
Apa tingati ankafunika kudzutsidwa kutatsala pafupifupi 
ola lathunthu kuti ntchito iyambike. Ndipo pa nthawi 
yopuma, yomwenso sankakhala nayo kawirikawiri masiku 
amenewo, ankapita kukatuta miyala yosweka n'kukaisiya 
pamalo omwe pankamangidwa makina aja popanda 
aliyense womuthandiza. 

Nyamazo sizinasiye ntchito yomangayo pa nyengo 
yonse yotentha ngakhale kuti ntchitoyo inali yopweteka 
kwambiri kuigwira kunja kukutentha. Nyama zonse zinka- 
sangalala kugwira ntchito iliyonse kuti zichite zambiri 
kuposa m’nthawi ya a Jones. Komabe zinkasangalala kuti 
zikulima chakudya chawochawo komanso kuti sizinka- 
funika kudyetsa a Jones komanso antchito awo anayi au- 
lesi aja. Zinkaona kuti kulephera kupeza chakudya cho- 
kwanira pa nthawiyi kukanakhala kulephera kwakukulu. 

Ndipo m'njira zambiri, njira zimene nyama zinkagwiritsa 
ntchito zinali zachangu komanso zinkafuna ogwira ntchito 
ochepa. Ntchito monga kupalira, zinkagwiridwa mwado- 
ngosolo kwambiri kuposa mmene anthu akanachitira. 
Ndiye popeza tsopano nyama sizinkaba chakudya, 
zinali zosafunika kuti minda yonse izitchingidwa ndi ma- 
heji. Zimenezi zinachepetsa ntchito yolondera komanso 
kubzala ndi kusamalira maheji ozungulira minda yonse. 
Komabe pamene nyengo yotentha inkapitirira, mavuto a 
kuchepa kwa zinthu anayamba kuonekera. Pankafunika 
mafuta a nyali, misomali, zingwe, mabisiketi a agalu ko- 
manso zitsulo zakumapazi za akavalo chifukwa zonsezi 
sizinkapangidwa pafamuyi. Komanso kumapeto kwa cha- 
ka kunkafunika kupeza mbewu ndiponso feteleza. Panka- 
funikanso zipangizo zambirimbiri zogwirira ntchito ku- 
phatikizapo zipangizo zomangira makina amphepo aja. 
Nyama zinayamba kuzindikira kuti mavuto alipo. 
Zili choncho chifukwa kuti zipeze zinthu zimenezi zinka- 
funika kuchita zinthu ndi anthu—kuchita malonda ko- 
manso kugwiritsa ntchito ndalama. Zimenezi zinali zose- 
mphana ndi malamulo awo aja omwe anakhazikitsidwa a 
Jones atathamangitsidwa. Nyama zonse zinkakumbukira 
kuti panakhazikitsidwa malamulo amenewa ndipo zina 
zinkangokumbukira kuti zinamvapo malamulowa. Tsiku 
lina Napoliyoni anachititsa msonkhano ndipo analengeza 
kuti akufuna kupeza zinthu zimenezi kuchokera kunja kwa 
famuyi. Nkhumba zinayi zinatsutsa Napoliyoni pamso- 
nkhano womaliza uja zinadzukanso n'kuyamba kuya- 
nkhula mwamantha, koma zinakhazikidwa pansi ndi ku- 
zazira koopseza kwa agalu aja. Ndipo monga mwa nthawi 
zonse, nkhosa zinayambapo kulongolola zimvekere, 
“Chamiyendo inayi n'chabwino, chamiyendo iwiri n'cho- 
ipa!” ndipo kulongolola kwawoku kunachepetsako bata 

lomwe linali pamalowo. Kenako Napoliyoni anakweza 
dzanja lake n'kuletsa phokosolo ndipo anauza nyamazo 
kuti wapeza kale njira yopezera zinthu zimenezi. Iye anati 
palibe chifukwa choti nyama zizikumana ndi anthu, zo- 
mwenso sizinkafuna m'pang'ono pomwe. Iye ananena 
kuti udindo wonse pa nkhani imeneyi ausenza yekha. 
Munthu wina dzina lake Wimpa, yemwe anali ndi bala ku 
Wilidoni, anali atavomera kuti akhoza kukhala mkhala- 
pakati wa Famu ya Zinyama ndi amalonda a kunja kwa 
famuyi. Iye ankayenera kumabwera kufamuyi Lolemba 
lililonse kuti azipatsidwa malangizo. Kumapeto kwa 
msonkhanowu, Napoliyoni ananena kuti: “Patsogolo ndi 
Famu ya Zinyama!” ndipo kenako nyama zonse zinaimba 
nyimbo ya Nyama za ku Mangalande n'kubalalika. 

Msonkhanowu utangotha, Sikwila anayamba kuzu- 
ngulira mufamuyo. Iye ankauza nyamazo kuti sipana- 
khazikitsidwe lamulo lakuti nyama zisamagwiritse ntchito 
ndalama. Iye anati mfundo yake inangoperekedwa kuti 
nyama zikambirane ngati pakufunika kukhalizikitsadi la- 
mulolo kapena ayi. Anatinso zoti pali lamulo limenelo ndi 
bodza lomwe Sinobo ankabwatika nalo anzake pafamuyo. 
Nyama zina zinkakayikira zimenezi, koma Sikwila anazi- 
funsa mochenjera kuti, “Ngati pali nyama zina zomwe zi- 
kuganiza kuti panali lamulo limeneli, kodi mukutsimiki- 
ziradi kuti si zimene mwangolota? Pajatu enanu kulota- 
lota! Kapena pali penapake pamene mungandionetse po- 
mwe panalembedwa lamuloli? Ndiye ngati lamulo lime- 
neli silinalembedwe paliponse, kodi mukuganiza kuti 
linalipodi? Mwaiona nkhani yake!” 

Lolemba lililonse Wimpa ankabwera pafamuyo 
monga zinakonzedwera. Anali munthu wochepa thupi ko- 
manso wooneka mokayikitsa, yemwe anali ndi kapitolosi 
pamphunopa ndipo anali ndi bizinezi yaing’ono yogulitsa 

mowa. Munthu ameneyu ndi amene anadzipereka kuti 
akhale mkhalapakati wa Famu ya Zinyama chifukwa 
ankadziwa kuti azipezapo kenakale kapathumba. Nyama 
zinkayang'ana mwamantha mkuluyu akamalowa pafamu- 
yi. Ndipo zinkayesetsa kumuzemba mmene zingathere. 
Koma zikaona kuti Napoliyoni yemwe ankaima ndi 
miyendo inayi akuuza zochita Wimpa yemwe ankaima ndi 
miyendo iwiri, zinkaona kuti zili bwino moti zinayamba 
kuvomereza pang’onopang’ono njirayi. Pa nthawiyi zina- 
yamba kusintha pang’onopang’ono mmene zinkaonera 
anthu. Zinkaoneka kuti anthu ankadanabe ndi Famu ya 
Zinyama chifukwa choti zinthu zinkayenda bwino pafa- 
muyi. 

Anthu ambiri ankaganiza kuti famuyi ilowa pansi 
ndipo ena ankakhulupirira kuti ntchito yomanga makina 
amphepo ija ithera panjira. Nthawi zina anthu ankaso- 
nkhana m’malo ena n'kumauzana kuti makinawo agwa 
ndipo ena ankachita kujambula mmene angagwere. Ena- 
nso ankati ngati nyamazo zitamaliza ntchitoyo, makinawo 
sazigwira ntchito. Koma ngakhale sankafuna kuvomereza 
zimenezi, anthuwo ankagoma ndi mmene ntchitoyo inka- 
yendera mofulumira. Chinanso chimene chikusonyeza ku- 
ti anayamba kuvomereza kuti nyamazo zikuyendetsa zi- 
nthu molongosoka n’choti anasiya kumatchula famuyo 
kuti Famu ya Mano. Ankaitchula kuti Famu ya Zinyama, 
lomwe linali dzina lake loyenerera. Anasiyanso kuleme- 
keza a Jones, omwe anali atataya mtima kuti adzatenganso 
famu yawo. Pa nthawiyi a Jones anali atasamukira m’dera 
lina lakutali ndi famuyi. Kupatula a Wimpa, palibenso mu- 
nthu wina yemwe ankapita kufamuyi. Kenako panayamba 
kumveka manong’onong’o oti pakhoza kukhala mgwiri- 
zano wamalonda pakati pa Napoliyoni ndi a Pikitoni, mwi- 
ni wa famu ya Fokowudu, kapena a Fulediriki, mwini wa 

famu ya Pinchifidi. Alimi awiriwa anazindikira za mwayi 
wamalondawu pa nthawi yofanana. 

Pa nthawi imeneyi m’pamene nkhumba zinasamuka 
n'kuyamba kukhala m’nyumba zapafamuyi. Zimenezi 
zitangochitika, nyama zapafamupo zinakumbukira kuti 
panali lamulo loletsa zimenezi. Koma Sikwila anatsimiki- 
zira nyamazi kuti palibe lamulo ngati limenelo. Iye anane- 
na kuti zinali zoyenera kuti nkhumba, monga mwa ntchito 
yawo yofuna kuganiza kwambiri, zizigona kwawokha po- 
opa phokoso. Iye ananena kuti mtsogoleri wawo (pa ntha- 
wiyi anali atayamba kutchula Napoliyini kuti “mtsogo- 
leri”) ayenera kumakhala m’nyumba, osati m’khola. Ko- 
mabe, nyama zina zinakhumudwa kwambiri zitamva kuti 
nkhumba zikumaphika zakudya zawo kukhitchini, ziku- 
makhala pabalaza zikamacheza komanso kuti zikumagona 
pabedi. Kenako Bokosa anatulutsa mfundo ankakonda 
kunena ija kuti, “Chilichonse chomwe Napoliyoni wanena 
ndi cholondola,” koma Kulova, yemwe ananena kuti 
akukumbukira kuti panakhazikitsidwa lamulo loletsa ku- 
gona pabedi, ananyamuka n’kupita pakhoma la chinyu- 
mba chachikulu chija n’°kumakayang’ana pamene panale- 
mbedwa Malamulo Asanu ndi Awiri aja. Popeza sakana- 
tha kuwerenga yekha, anapempha Muriyelo kuti amuwe- 
rengere. 

“Muriyelo,” anatero Kulova, “tandiwerengera la- 
mulo lachinayi. Kodi likunena kuti pasapezeke nyama 
yogona pabedi?” 

Movutikira kwambiri, Muriyelo anawerenga kuti: 

““Pasapezeke nyama yogona pabedi patayalidwa 
mabedishiti,”” anakwangula motero Muriyelo. 

Kulova anadabwa kwambiri chifukwa sankaku- 
mbukira lamuloli likunena zamabedishiti. Koma popeza 
linali pakhomapo, ankaona kuti ndiye kuti ziyeneradi kuti 

lamulolo linkanena zimenezo. Kenako Sikwila yemwe 
ankadutsa pamalopo ali limodzi ndi agalu awiri kapena 
atatu, anayamba kuwongola maganizo opotoka omwe 
nyamazo zinali nawo. 

“Mwina mwamva akuluakulu,” anayamba motero 
Sikwila, “kuti tsopano nkhumba zayamba kugona pabedi 
m'nyumba. Koma kodi chowaletsa n’chiyani? Mwina mu- 
kuganiza kuti pali lamulo loletsa nyama kugona pabedi, 
koma palibe lamulo loletsa zimenezo. Mawu akuti “bedi” 
amangotanthauza malo amene chinthu chimagona. Mulu 
wazinyalala ukhozanso kutchedwa “bedi” ngati titautchu- 
la molemekeza. Lamuloli limaletsa kugonera mabedishiti, 
omwe anayamba ndi anthu. Ife tachotsa mabedishiti onse 
moti tikumafunda mabulangete basi. Ndipo mabediwo ndi 
abwino kwabasi tikawayerekezera ndi mulu wazinyalala. 
Poyamba zimakhala zovuta kupeza tulo tikagona pamulu 
wazinyalala chifukwa pamagogoda koopsa moti podzuka 
thupi lonse limakhala likuphwanya. Ndiye monga muku- 
dziwira kuti nkhumbafe ntchito yathu ndi yofuna kuganiza 
kwambiri, timafunikira kumagona tulo tokwanira. Nanga 
tinene kuti mukufuna kutiletsa kugona pabedi? Kodi mu- 
kufuna kuti tisamagone mokwanira kuti tiziganiza mope- 
rewera? Ndikuganiza kuti simungakonde kuti tizigwira 
ntchito zathu tikusinza! Nanga pali amene akufuna kuti a 
Jones abwererenso pamudzi pano ngati?” 

Nyamazo zinamutsimikizira Sikwila kuti sizifuna 
m’pang’ono pomwe kuti a Jones abwererenso, moti pali- 
benso nyama imene inayerekeza kutosanso nkhaniyi. Pa- 
tatha masiku angapo pamene pankalengezedwa kuti nkhu- 
mba zizidzuka mochedwerapo ndi ola limodzi mosiyana 
ndi nyama zina zonse, palibe nyama yomwe inawiringula. 
Pamene nyengo ya mvula inkayandikira, nyamazo zinali 
zitatheratu ndi kutopa, komabe zinkasangalala. Chaka 

chapitacho chinali chowawa zedi chifukwa zokolola zinali 
zochepa ndipo zina zinagulitsidwa moti zosunga zinali zo- 
chepa kwambiri. Komabe zinkalimba mtima zikaganizira 
kuti ntchito yomanga makina amphepo ija ikuyenda bwi- 
no. Tsopano ntchito yomangayo inali itafika theka. Nya- 
mazo zitamaliza kukolola, zinapitirizabe kugwira ntchito 
yopwetekayo molimbika sizinaonekenso. Zinkanyamula 
miyala n'kukaisiya pamalo omwe ankamangidwawo ndi- 
po zinkachita zimenezi mobwerezabwereza, zili ndi choli- 
nga choti khomalo lisunthe pang'ono. Bokosa ankabwe- 
ranso usiku n'kugwira ntchito kwa ola limodzi kapena 
awiri akumaunikiridwa ndi kuwala kwa mwezi. Nyamazo 
zikamapuma zinkapita kukaona malo omwe zinkamanga- 
wo n'kumawayang'ana mowanyadira zikumanena kuti 
khoma lake ndi lolimba ndipo zinkati sizinayambe zama- 
ngapo chinthu chogometsa ngati chimenecho. Ndi Benja- 
mini yekha amene ankaona kuti panalibe chifukwa cho- 
nyadirira ntchito yomangayo ndipo kenako monga mwa 
nthawi zonse ananenso mawu ake aja oti bulu ndi amene 
amakhala moyo wautali. 

Mwezi wa November unafika ndipo kunayamba 
chimphepo choopsa chochokera kum’mawa. Mvula inaya- 
mba kukhuthuka ndipo ntchito yomangayo inkayenera ku- 
ima kaye chifukwa kunali konyowa kwambiri moti zinali 
zosatheka kusakaniza simenti. Usiku wina kunachita 
mphepo yoopsa kwambiri moti nyumba zapafamupo zina- 
gwedezeka ndi mphepoyo teketeke ndipo madenga a nyu- 
mba zina anakwangwanuka. Nkhuku zinadzidzimuka ndi 
zimenezi moti zinayamba kulira mwamantha chifukwa 
zinkalota zikumva kulira kwa mfuti. M’mawa kutacha, 
nyama ina inabwera kudzauza zinzake zomwe zinali zisa- 
nadzuke kuti yapeza mtengo womwe anamangapo mbe- 
ndera uja utagwera pansi ndipo mitengo yambiri ya m”mu- 

nda wazipatso yazuka ndi mitsitsi yomwe. Nyamazi zina- 
nyamuka n'kupita kukaona malodzawa. Koma zitango- 
ponya maso n’kuyang’ana ntchito yokhetsa thukuta zina- 
gwira kwa chaka chathunthu ija, panamveka mfuwu yoo- 
psa kuchokera mbali zonse. Nyamazi zinaona zinthu zodo- 
dometsa. Zipupa za makina amphepo ankamanga aja zina- 
li zitagweratu thakwalalathakwalala, moti pankangokhala 
ngati panadutsa njovu. 

Zonse pamodzi zinathamangira pamalowo manja 
ali kumutu. Napoliyoni, yemwe nthawi zambiri sankako- 
nda kutuluka panja kukayenda, ndi amene anali patsogolo 
pa nyama zonsezo. Nyamazi zinaona ntchito yawo yonse 
itaphwasukiratu mpaka pansi ndipo miyala yomwe zinka- 
swa n'kumainyamula mozunzika ija inali ili mbwee pansi. 
Palibe nyama yomwe inali ndi mphamvu zotulutsira ma- 
wu. Zonse zinkangoyang'ana mulu wadothiwo, misonzi 
ikutsika m’masaya. Napoliyoni ankangoti jagalijagali. 
Ankangoti walowera uku, waloweranso uku. Zinkango- 
khala ngati chiwanda chamulowa ndipo pakamwa pake 
panali pataumiratu. Mwa apa ndi apo ankanunkhiza pansi 
ndi mphuno yake. Pa nthawiyi n'kuti kamchira kake kata- 
wongokeratu ndipo ankakagwedezera uku ndi uku. Ichi 
chinali chizindikiro choti akudya mutu. Ndipo kenano 
anangoti chii, kuimirira. Zinkaoneka kuti wazindikira 
zinazake. 

“Akuluakulu,” anayankhula mofulumira ngati aku- 
chita befu, “kodi mukumudziwa amene wachita zimenezi? 
Kodi mukumudziwa mdani wathu amene anabwera ku- 
dzagwetsa makina athuwa? SINOBO!” Kenako anaya- 
nkhula mokwiya ngati mphenzi amvekere, “Sinobo ndi 
amene wagwetsa ntchito yathuyi! Chifukwa cha kuipa 
mtima kwake, akufuna kutisokonezera ntchitoyi. Akuti 
kubwezera mwiniwakeyo, ati chifukwa tinamuthamangi- 

tsa kuno. Kapolo ameneyu anabwera ndi usiku n’kudza- 
tiwonongera ntchito yomwe taigwira kwa chaka chathu- 
nthu. Akuluakulu, ndikulengeza pano kuti Sinobo akufu- 
nika kunyongedwa. Nyama iliyonse imene ingaphe Sino- 
bo idzalandira mendulo ya ulemu komanso theka la thu- 
mba la apozi. Koma imene ingamubweretse wamoyo, 
idzalandira thumba lowonjezera la apozi ngati chiwongo- 
ladzanja! 

Nyamazo zinazizidwa thupi zitamva kuti Sinobo 
ndi amene anagwetsa zipupazo komanso kuzula mitengo 
ija ndi mizu yomwe. Zina zinakwiya koopsa ndipo zina- 
yamba kupeza njira yogwirira Sinobo. Posakhalitsa pana- 
pezeka madindo a mapazi a nkhumba pafupi ndi udzu 
wina womwe unali pafupi ndi pomwe pankamangidwa 
paja. Mapaziwo sanapite patali moti anagothera chapena- 
pake, koma ankaoneka kuti alowera pakankwaso kena ko- 
dutsa pakati pamaheji. Napoliyoni anafwenkha mapaziwo 
ndipo analengeza kuti ndi a Sinobo. Iye ananena kuti 
akuganiza zoti Sinobo anachokera ku famu ya Fokowudu. 

Atamaliza kuona mapaziwo bwinobwino anati, 
“Osagwa mphwayi, akuluakulu! Pali ntchito yaikulu yoti 
tigwire. M’mawa womwe uno tiyambanso kumanga ma- 
kina athuwa ndipo tiwamanga ngakhale m’nyengo ya 
mvulayi. Tizimanga kaya kunja kuli bwino kapena ayi. 
Tikufuna kuphunzitsa m’maliwongo ameneyu kuti sanga- 
imitse ntchito yathu ngakhale atatani. Osaiwala kuti ma- 
pulani athu sasintha, tikufunika kudzamaliza ntchitoyi pa 
nthawi yomwe tinakonza. Tiyeni tigwire ntchitoyi moli- 
mbika. Patsogolo ndi makina amphepo! Patsogolo ndi Fa- 
mu ya Zinyamaa!” 

Nyengo imeneyo inali yopweteka kwambiri. Mphepo za- 
nkuntho zinkangotsatana ndi chipale chofewa ndipo kena- 
ko madzi anayamba kuundana mpaka chakumayambiriro 
kwa mwezi wa February. Nyamazo zinayesetsa kugwira 
ntchito yomangayo chifukwa zinkadziwa kuti maso a 
anthu ali pa iwo. Zinkadziwa kuti ngati ntchitoyo itawa- 
kanika kumaliza pa nthawi yake, zidzalandira chitonzo 
choopsa ndipo adani awo adzaimba lokoma. 

Anthu ankanena kuti si Sinobo amene anagwetsa 
makina amphepo aja, koma kuti anagwa chifukwa choti 
zipupa zake zinali zawedewede. Nyamazo zinkatsutsana 
ndi maganizo amenewa. Komabe zinaonabe kuti zimange 
zipupa zolimba kwambiri kuposa poyamba, mwina mapa- 
zi atatu kuchindikala kwake. Izi zinatanthauza kuti zinka- 
funika kunyamula miyala yochuluka komanso yolemera 
kwambiri. Kwa nthawi yaitali ndithu, miyalayo inakwi- 
ririka ndi chipale chofewa moti palibe chimene nyamazi 
zikanachita. Nyamazi zinakokera ntchitoyi pa nyengo yo- 
tentha yotsatira. Komabe ntchito yake inali yakalavula- 
gaga moti nyamazo zinataya mtima kuti sizimaliza pa 
nthawi yake. Nthawi zonse nyamazi zinkangokhala zoko- 
ngwa, ndipo nthawi zina zinkaswera nayo njala. Bokosa 
ndi Kulowa ndi amene sanataye mtima. Sikwila ankali- 
mbikitsa nyamazo poziuza kuti zizisangalala kugwira 
ntchitoyo komanso kuti ziziona kuti ntchitoyo ndi yofu- 

nika kwambiri chifukwa itukula famu yawo. Koma pa- 
nalinso nyama zina zomwe zinkalimbikitsidwa ndi mfu- 
ndo yomwe Bokosa ankayendera, ija yakuti, “Ntchito pa- 
tsogolo.” 

Pamene mwezi wa January unkafika, chakudya chi- 
nali chili chochepa kwambiri. Chakudya chomwe nyama- 
zo zinkapatsidwa chinachepetsedwa ndipo kunalengeze- 
dwa kuti azizionjezera ndi mbatata. Komatu mbatata yake 
inali itawonongeka ndi kuzizira. Mbatatayo inali itasi- 
nthiratu mtundu komanso inali itasawa moti ndi yochepa 
kwambiri yomwe inali yoti ingadibwe. Nyamazo zinkatha 
kukhala masiku angapo osadya, moti zina zinkangodya 
mankhusu ndi zikhawo. Njala inali itayamba kuwafuritsa 
maso. 

Zinali zofunika kwambiri kuti anthu kunja kwa fa- 
muyo asadziwe kuti njala yafika poipa chonchi mufamu- 
yo. Posangalala ndi kugwa kwa makina aja, anthu anka- 
peka mabodza osiyanasiyana onena za Famu ya Zinyama. 
Ankanena kuti nyama zonse zikufa ndi njala komanso 
miliri. Ankati nyamazo zikumangokhalira kumenyama, 
kudyana komanso kuti zikumapha ana awo. Napoliyoni 
ankadziwa mavuto amene angabwere ngati nkhani ya 
njalayo itaphulika n'kudziwika kunja, ndipo anaganiza 
zoitana a Wimpa n'kuwapusitsa kuti azikanena kuti pafa- 
muyo pali chakudya kutapakutaya. A Wimpa sankaku- 
mana ndi nyama zina zapafamuyo, koma ulendo uno pana- 
sankhidwa nyama zina (zambiri zinali nkhosa) kuti zizika- 
yankhula mlendoyo akafika kuti zawonjezeredwa chaku- 
dya. Kuwonjezera apo, Napoliyoni analamula kuti zidebe 
zopanda kanthu zomwe zinali pafamuyo zidzazitsidwe ndi 
mchenga mpaka m’milomo ndipo kenako awaze balele 
komanso chimanga pamwamba pake. Pa nthawi ina, a 
Wimpa anabweretsedwa kosungira zakudya n'kuonetse- 

dwa zidebe zija. Iye anapusitsika moti atabwerera kwawo 
ankauza anthu kuti ku Famu ya Zinyama kuli zakudya mi- 
golomigolo. 

Ngakhale anakwanitsa kupusitsa a Wimpa, pamene 
mwezi wa January unkafika kumapeto, zinali zoonekeratu 
kuti ankafunika kugula chakudya china kuchokera kunja. 
Pa nthawi imeneyi, Napoliyoni sankaonekaoneka. Iye 
ankangokhala kunyumba kwake, ndipo ankalonderedwa 
ndi agalu ake aja omwe ankaima pakhomo lililonse. 
Akakhala kuti watuluka, pankachitika zinthu zambiri. Ali- 
yense ankafunika kupita kukamuchingamira ndipo iyeyo 
ankaperekezedwa ndi agalu ake asanu ndi m’modzi aja, 
omwe ankakhala mbali zonse akuopseza aliyense amene 
wayandikira, moti palibe nyama ngakhale imodzi yomwe 
inkalephera dala kukamuchingamira. Ngakhale pachitike 
zinthu zoti nyama zambiri sizinagwirizane nazo, zomwe 
zinkachitika kawirikawiri, palibe nyama yomwe inkachita 
makani. Nthawi zambiri Napoliyoni sankapezeka Lamlu- 
ngu moti ankangotuma Sikwila kapena nkhumba ina kuti 
ikapereke uthenga wake. 

Lamlungu lina, Sikwila analengeza kuti nkhuku zi- 
kapereke mazira awo onse amene zaikira. Zikuoneka kuti 
Napoliyoni anali atagwirizana ndi a Wimpa kuti azipereka 
mazira mazana anayi kuti akagulitsidwe. Ndalama zimene 
zikanapezeka kumeneko zinali zoti agulire chakudya cho- 
kwanira pa nyengo yonse yamvula. 

Nkhukuzo zitamva izi, zinakwiya koopsa. Apa 
n’kuti zitauzidwapo kale kuti zinthu zikadzavuta zidza- 
funika kupereka mazila awo, koma sizinkakhulupirira kuti 
zimenezi zingachitikedi. Nkhukuzo zinanena kuti zipanga 
ziwonetsero posonyeza kukwiya ndi zimenezi. Zinkaona 
kuti kutenga mazira awo n'chimodzimodzi kupha. Ku- 
ngochokera pamene a Jones anathamangitsidwa, aka ka- 

nali koyamba kuti nyama zipange ziwonetsero zosonyeza 
kukwiya ndi zimene zikuchitika. Motsogoleredwa ndi ata- 
mbala atatu, nkhukuzo zinayesetsa kuchita chilichonse ku- 
ti zilepheretse zofuna za Napoliyoni. 

Zinagwirizana kuti zikwere m’mwamba n'kuikira 
mazira awo zili m’mwamba momwemo n'cholinga choti 
agwere pansi n'kusweka. Napoliyoni atamva zimenezi 
anakwiya koopsa moti anachita zinthu mopanda chisoni. 
Iye analamula kuti nkhuku zonse zisapatsidwenso chaku- 
dya. Ndipo ananena kuti nyama iliyonse imene itapezeke 
ikupereka chakudya kwa nkhuku ipotokoledwa khosi. 
Agalu ndi amene anapatsidwa udindo wochita zimenezi. 
Patatha masiku asanu, nkhuku zija zinaimika manja moti 
zinabwereranso kumakola awo kukaikira mazira. Pofika 
tsopano n'kuti nkhuku zisanu ndi zinayi zitasiya gaga. 
Matupi a nkhukuzi anakwiriridwa m’munda wazipatso uja 
ndipo panaperekedwa chilengezo choti nkhukuzo zafa ndi 
chitopa. A Wimpa sanamve chilichonse chokhudza nkhani 
imeneyi ndipo chiwerengero cha mazira omwe nkhukuzo 
zinkafunika kupereka chinkakwana pa nthawi yake. Mlu- 
ngu uliwonse kunkabwera chigalimoto kudzatuta mazira- 
wo n'kumapita nawo. 

Pa nthawi yonseyi, palibe chilichonse chomwe chi- 
namveka chokhudza Sinobo. Pankamveka mphekesera zo- 
ti akubisala m’mafamu oyandikira monga Fokowudu ka- 
pena Pinchifidi. M’masiku amenewo zinkaoneka kuti Na- 
poliyoni ankagwirizanako ndi mafamu oyandikirawa kusi- 
yana ndi kale. Pafamuyi panali mitengo yambiri yomwe 
inaunjikidwa zaka khumi zapitazo pamene ankadula mite- 
ngo ina potsegula munda kuti aswe mphanje. Mitengoyo 
inali yabwino kwambiri ndipo a Wimpa analangiza Napo- 
liyoni kuti aigulitse. A Pikitoni ndi a Fulediriki ankafu- 
nitsitsa atagula mitengoyi. Koma Napoliyoni anali asana- 

tsimikize mtima kuti agulitsa ndani. Zinkaoneka kuti aka- 
mati agulitse Fulediriki, zinkamveka kuti Sinobo akubi- 
sala ku Fokowudu. Akamati agulitse Pikitoni, zinkamveka 
kuti Sinobo ali ku Pinchifidi. 

Koma kenako, m'nyengo yozizira, panamveka zi- 
nthu zina zodabwitsa. Panamveka mphekesera yoti Sinobo 
ankabwera pafamuyi mwachinsinsi usiku. Nyama zapafa- 
muyi zitamva zimenezi zinayamba kukhala mwamantha 
moti zinkagona makutu ali panja. Mphekeserayo mkati 
ankabwera mdima ukangophimba ndipo ankachita zinthu 
zoipa zosawerengeka. Ankaba balele, kubudula zidebe 
zodzaza ndi mkaka, kuswa mazira, kupondaponda mbewu 
komanso kusadzula makungwa a mitengo kuti iume. Pa 
nthawiyi, chilichonse chikasokonekera pafamuyi nyama 
zonse zinkangoti wachita ndi Sinobo. Galasi likasweka 
kapena paipi ikatsekeka, zinkanena kuti wachita zimenezo 
ndi Sinobo. Tsiku lina kiyi wa chitseko cha chipinda cho- 
sungira zakudya atasowa, nyama zonse zapafamupo zi- 
nkanena kuti Sinobo watenga kiyiyo n’kumuponyera 
m’chimbudzi. N’zodabwitsa kuti nyamazi zinkakhulupiri- 
rabe zimenezi ngakhale kuti kiyiyo anapezeka ali pansi pa 
thumba la balele. Nazonso ng'ombe zinkanena kuti Sino- 
bo akumabwera ndi usiku n'kudzazikama mkaka zili mtu- 
lo. Pakangopezeka wina yemwe akuchita zosokoneza, 
nyamazi zinkanena kuti wayamba kugwirizana ndi Sino- 
bo. Mwachitsanzo, chifukwa choti makoswe ankavutitsa 
kwambiri, nyama zinayamba kunena kuti ndi otsatira a 
Sinobo. 

Chifukwa cha zimenezi, Napoliyoni analamula kuti 
pakhazikitsidwe komiti yofufuza za Sinobo. Tsiku lina iye 
limodzi ndi agalu ake aja anayendera nyumba zonse zapa- 
famuyo, ndipo nyama zina zinkamutsatira chapatali zili 
njenjenje. Napoliyoni ankati akayenda pang’ono ankaima 

kaye, kufwenkha pansi kuti aone ngati pali madindo a 
mapazi a Sinobo, omwe ankanena kuti akhoza kuwazi- 
ndikira pofwenkha fungo lake. Iye anachita zimenezi pali- 
ponse, m’chinyumba chachikulu chija, mukhola la ng’o- 
mbe, m’makola a khuku komanso kumunda wamasamba. 
Pamapeto pake anapeza kuti madindo a mapazi a Sinobo 
anali paliponse. Iye ankayendetsa mphuno yake pansi, 
n'kufwenkha mwamphamvu dothi la pansipo ndipo kena- 
ko ankayankhula mokwiya kwambiri kuti, “Sinobo! Anali 
pano moti ndikumva fungo lake.” Ndipo akangonena kuti 
“Sinobo” agalu ankayenda naye aja ankalira mozazira 
kwambiri kwinaku akuonetsa mano awo ataliatali ngati 
misomali. 

Kunena zoona, nyama zonse zinkachita mantha osa- 
ti pang'ono. Kwa nyamazi zinkangokhala ngati Sinobo ndi 
mzimu wosaoneka womwe ndi woopsa kwambiri ndipo 
umapezeka paliponse. Chakumadzulo kwa tsikuli, Sikwila 
anaitanitsa nyama zonse ndipo mokhumudwa kwambiri 
anauza nyamazo kuti pali nkhani yofunika imene akufuna 
kuwauza. 

“Akuluakulu!” anatero Sikwila, kwinaku akudu- 
mphadumpha, “Pali nkhani ina yosakhala bwino imene 
tangoitulukira kumene. Sinobo wadzigulitsa kwa a Fule- 
diriki a ku famu ya Pinchifidi, omwe zikuoneka kuti aku- 
konza zoti abwere kudzatiukira n'kutenga famuyi kuti 
ikhale yawo. Zikuonekanso kuti Sinobo ndi amene azidza- 
watsogolera akamadzachita zimenezi. Koma pali chinthu 
chinanso chomvetsa chisoni kwambiri kuposa pamenepa. 
Poyamba timaganiza kuti Sinobo anagalukira chifukwa 
chofuna udindo. Koma tinkadzinamiza kwambiri. Kodi 
mukudziwa chifukwa chimene anachitira zimenezi? Sino- 
bo anali atagwirizana ndi a Jones kuyambira pachiyambi! 
Iye anali kazitape wa a Jones nthawi yonse ija. Tadziwa 

zimenezi titaona mapepala ena omwe anawasiya pamene 
ankathawa. Kwa ineyo, zimenezi zikutiuza zambiri. Kodi 
sitinaone ndi maso athu pamene ankafuna kuti tigonje- 
tsedwe pa Nkhondo ya Pamatope? Tinachita mwayi kuti 
cholinga chakechi sichinatheke.” 

Nyamazo zitamva zimenezi zinazunguzika mitu. 
Zinkaona kuti choipa chimenechi chinali choopsa kwa- 
mbiri kuposa kungogwetsa makina amphepo aja. Koma 
kenako nyamazi zinakumbukira mmene Sinobo ankachi- 
tira pomenya Nkhondo ya Pamatope, mmene ankalimbi- 
kitsira anzake komanso mmene anachitira zinthu molimba 
mtima pamene zipolopolo zinkavumbwa ngati matalala. 
Zinakumbukiranso kuti analimbana ndi a Jones ngakhale 
kuti anali atavulala pamsana. Nyamazo zinayamba kuona 
kuti n'zosamveka kumanena kuti Sinobo akanachita zi- 
menezi zikanakhala kuti anali pamgwirizano ndi a Jones. 
Ngakhalenso Bokosa, yemwe sankakonda kufunsa mafu- 
nso, anazunguzika mutu kwambiri. Iye anagona pansi ata- 
tseka maso ake, kwinaku akuswa mutu kuti apeze mfundo 
yeniyeni. 

“Sindingakhulupirire zimenezi,” iye anatero. “Sino- 
bo anamenya nkhondo molimba mtima pa Nkhondo ya 
Pamatope. Ndinamuona ine ndi maso angawa. Mukuku- 
mbukira kuti anapatsidwa mendulo ya ulemu nkhondo ija 
itangotha?” 

“Pamenepo ndi pamene tinalakwitsa kwambiri. 
Chifukwa panopa m'pamene tatseguka m’maso. Zonse 
zinalembedwa m'mapepala achinsinsi omwe tapeza. Cho- 
linga chake chinali kutipusitsa n'cholinga choti atipereke 
m’manja mwa adani,” anatsendera motero Sikwila. 

“Komatu anavulazidwa,” anawonjezera motero Bo- 
kosa. “Tinamuona ndi maso athuwa akumenya nkhondo 
molimbikira kwinaku magazi akuchucha pamsana pake.” 

“Zimenezo ndi zimene anagwirizana!” anatero Si- 
kwila. “Chipolopolo chomwe a Jones anawombera sichi- 
namuombe pamsana. Ndikanakuonetsani pamene zimene- 
zi zinalembedwa zikanakhala kuti mumatha kuwerenga. 
Sinobo anakonza zoti adzapereke chizindikiro n'"kuyamba 
kuthawira kunja n'kusiya mdani akulanda famuyi. Ndipo 
anangotsala pang'ono kukwaniritsa cholinga chakechi. 
Ndikuuzeni pano kuti Sinobo akanapambana zikanakhala 
kuti mtsogoleri wathu Napoliyoni sanachite zinthu mwa- 
chamuna. Kodi simukukumbukira kuti pamene a Jones ndi 
anthu awo analowa m'famuyi Sinobo anayamba kuthawa 
ndipo nyama zonse zinabalalikiratu. Komatu Napoliyoni 
analimba mtima n'kukuwa kuti, “Tiyeni tithane nawo 
anthu amenewa!’ kenako anathamanga n'kukaluma mwe- 
ndo wa a Jones kuti ga-a! Simukukumbukira zimenezo 
akuluakulu? Inutu munadya mtedza waching'onga,” ana- 
tero Sikwila, akulumphalumpha kulowera uku ndi uku. 

Ndiye popeza Sikwila anafotokoza motere za mme- 
ne nkhondoyo inachitikira, zinkakhala ngati nyamazo 
zikukumbukiradi. Zinakumbukira kuti nkhondoyo itavuta 
Sinobo anayambadi kuthawa. Koma Bokosa sankakhulu- 
pirirabe zimenezi. 

“Sindikukhulupirira zoti Sinobo anali kumbali ya a 
Jones kuyambira pachiyambi,” iye anatero. “N'zoona kuti 
zimene anachita kumapetoku ndi zoipa. Koma ndikuga- 
niza kuti pa Nkhondo ya Pamatope anali asanapanduke 
ndipo anachita zinthu molimba mtima.” 

“Mtsogoleri wathu, Napoliyoni,” anatero Sikwila, 
akuyankhula mochedwerapo koma mwamphamvu kwa- 
mbiri, m’maso mwake muli gwa, “wakhala akunena mo- 
bwerezabwereza komanso motsimikiza kuti Sinobo anali 
kumbali ya a Jones kuyambira pachiyambi, ndipo anaya- 
mba zimenezi tisanagalukire ulamuliro wa a Jones.” 

“Aa, apo ndiye basi!” anatero Bokosa. “Ngati achi- 
kulire a Napoliyoni ananena zimenezi, ndiye kuti ndi 
zolondola.” 

“Amenewo ndiye mawu!” anatero Sikwila. Koma- 
be, zikuoneka kuti Sikwila ankayang'ana Bokosa mo- 
kwiya kwambiri ndi maso ake akuthwa aja ndipo mmene 
ankamuyang'anira, zinkangokhala ngati akufuna kumu- 
cheka nawo pakhosi. Kenako ananyamuka n'kumapita. 
Koma atangoyenda pang’ono, anaima kaye n'kunena kuti, 
“Ndikufuna kuchenjeza nyama iliyonse pafamu pano kuti 
ikhale maso. Chifukwa zikuoneka kuti pali nyama zina 
zomwe ndi akazitape a Sinobo ndipo zina zili pompano 
pakati pathu.” 

Tsiku lina chakumadzulo, patatha masiku anayi ku- 
chokera pa tsikuli, Napoliyoni anaitanitsa msonkhano. Pa 
nthawiyi, kuti Napoliyoni onekere kugulu pankaterera. 
Nyamazo zinasonkhanadi ndipo Napoliyoni anatulukira 
kuchokera kunyumba yake atavala mamendulo ake awiri 
(omwe anali atangodzipatsa kumene chifukwa chomenya 
molimba mtima Nkhondo ya Pamatope ndipo ina anadzi- 
patsa mamendulowa monga nyama yololera kufera Famu 
ya Zinyama). Pa nthawiyi anali ndi agalu ake asanu ndi 
anayi aja, omwe ankayenda akugwedzera michira yawo, 
kwinaku akulira mozazira n’°kumaopseza nyama zomwe 
zinabwera pamsonkhanopo. Nyamazo zinkangonjenjeme- 
ra ndipo zina zinangotsala pang'ono kukodzedwa ndi 
mantha. Mmene Napoliyoni anabwerera ulendo uno, zina- 
li zoonekeratu kuti pafa mnzungu. 

Napoliyoni anaima njo-o ngati chipilala n’°kumaya- 
ng'ana gulu la nyamazo. Kenako anatsokomola mochotsa 
chitsokotsoko chomwe chinali kum” mero kwake. Atango- 
chita zimenezi agalu aja anapita chakutsogolo n’kuka- 
gwira nkhumba zinayi pozipana makutu ndipo nkhumbazo 

zinayamba kubuula ndi ululu. Agaluwo anakoka nkhu- 
mbazo n'kuzipititsa pamapazi a Napoliyoni. Pa nthawiyo 
n'kuti makutu a nkhumba zija akuchucha magazi. Apa 
agaluwo anali atalawa magazi koyamba ndipo chifukwa 
cha zimenezi anakhala ngati apenga. Nthawi yomweyo 
atatu mwa agaluwo analumphira Bokosa kuti amulikhwi- 
re. Bokosa ataona zilombozo zikumulumphira anangote- 
mbunuka n'kukunthumula agaluwo ali m’malere momwe- 
mo ndi miyendo yake yakumbuyo, ndipo angaluwo anau- 
luka n'kukagwera poteropo kuti khutcha-a. Agaluwo ana- 
yamba kulira momvetsa chisoni ndipo awiri anathawa 
atapsatira michira yawo. Kenako Bokosa anaponda mutu 
wa galu anatsalayo n’kumauvwinvwinizira pansi. Iye 
ankachita zimenezi akuyang'ana Napoliyoni mokhala 
ngati akupempha chilolezo choti amumalizitse. Apa Na- 
poliyoni anakhala ngati wasintha mbali moti analamula 
Bokosa kuti amusiye, ndipo Bokosa anachotsa phazi lake 
n'kumusiya. Nthawi yomweyo galuyo anathawa kwinaku 
akubuula. 

Nkhumba zinayi zija zinali zidakali pamapazi a Na- 
poliyoni zikungonjenjemera komanso zikuoneka kuti zi- 
kuvutika ndi chikumbumtima. Kenako Napoliyoni anauza 
nkhumbazo kuti, “Ululani machimo anu!” Nkhumba zi- 
nayizi ndi zomwe zija zomwe zinasonyeza kusagwirizana 
ndi maganizo a Napoliyoni pamene ankathetsa misonkha- 
no ya Lamlungu. Nkhumbazo sizinadikirenso kuti ziuzi- 
dwe kawiri moti zinayamba kuulula kuti zinkayankhula 
mwachinsinsi ndi Sinobo kungochokera pamene anatha- 
mangitsidwa. Zinaululanso zoti zinagwetsa makina 
amphepo aja limodzi ndi Sinobo. Zinatinso zinali zitagwi- 
rizana ndi Sinobo kuti apereke Famu ya Zinyama m’manja 
mwa a Fulediriki. Nkhumbazi zinaphedulanso zoti zinau- 
zidwapo ndi Sinobo kuti anali pamgwirizano ndi a Jones. 

Zitangomaliza kuulula machimo awowa, agalu aja anazi- 
lumphira n'kuziluma makosi. Kenako Napoliyoni anauza 
nyama zinazo moopseza kwambiri kuti, “Ngati pali nyama 
ina yomwe ikudziwa kuti ikubisa zinazake, iululiretu zi- 
nthu zisanafike poipa!” 

Nkhuku zitatu, zomwe zinkatsogolera chiwonetsero 
cha nkhuku pa nkhani ya mazira ija, zinabwera kutsogolo 
n'kuyamba kunena kuti Sinobo anawaonekera kumaloto 
n'kuwauza kuti asamamvere Napoliyoni. Nkhuku zime- 
nezinso zinapotokoledwa makosi. Kenako kunabwera ba- 
nkha yemwe anaulula kuti anaba balele pamene anka- 
kolola n'"kumamudya ndi usiku. Nayenso atangomaliza 
kuulula tchimo lakeli anaphedwa. Kenako nkhosa ina ina- 
ulula kuti inakodzera padziwe la madzi akumwa ndipo 
inanena kuti inachita zimenezi itauzidwa ndi Sinobo. 
Nkhosayinso inaona zofanana ndi anzake aja. Nkhosa 
zinanso ziwiri zinaulula kuti zinapha nkhosa ina yokala- 
mba, ati chifukwa inali yodzipereka kwambiri kwa Napo- 
liyoni. Nkhosazi zinafotokoza kuti zinapha mnzawoyo 
pomuthamangitsa n'"kumamuzunguliza pafupi ndi moto 
pamene ankadwala chifuwa cha mphumu. Nkhosa zime- 
nezinso zinaphedwa nthawi yomweyo. Nkhani youlula 
machimo komanso kuphedwayi inatenga kanthawi ndithu 
kufikira pamene phiri la nyama zophedwa linadzaza pa- 
mapazi a Napoliyoni. Mpweya n'kuti ukulemera ndi fungo 
la magazi ndipo zangati zimenezi zinali zisanachitikepo 
kungochokera pamene a Jones anathamangitsidwa pafa- 
muyi. 

Msonkhanowo utatha, nyama zonse zinachoka 
mwakachetechete n'kubwerera kumakola awo. Nyamazi 
zinali ndi nkhawa komanso mantha aakulu. Sizinkadziwa 
chomwe chinali choziziritsa thupi pakati pa kusakhulu- 
pirika kwa nyama zomwe zinagwirizana ndi Sinobo, ka- 

pena kuphedwa kwa nyamazi. Zinkakumbukira kuti 
m'nthawi ya a Jones nkhanza zangati zimenezi zinka- 
chitikanso. Nyamazi zinkaona kuti nkhanza zoterezi zinali 
zazikulu kwambiri kuposa zimene a Jones ankachita chi- 
fukwa zinkachitidwa ndi m'bale wawo weniweni. Ndiye 
popeza a Jones anali atachoka pafamuyo, kufikira pa ntha- 
wiyi panalibenso nyama imene inapha inzake mwankha- 
nza choncho. Ngakhale makoswe sankaphedwa pa nthawi 
yonseyi. Kenako nyama zonse zinapita pamalo okwera 
aja, pomwe pankamangidwa makina amphepo aja, n’ku- 
kakhala pansi. Pa nthawiyi n’kuti makinawo atamangidwa 
theka. Zina zinagona pansi moyandikana kuti zizimva ku- 
tentha. Kulova, Muriyelo, Benjamini, ng'ombe, nkhosa, 
magulu a abakha komanso nkhuku zinangokhalakhala pa- 
malowa, kupatulapo mphaka yemwe anangozimiririka 
Napoliyoni atangoitanitsa msonkhano uja. Zinangokhala 
chete ndipo palibe imene inayankhula. Ndi Bokosa yekha 
amene sanakhale nawo pansi. Iye ankangoti walowera 
uku, waloweranso uku, kwinaku akugwedezera mchira 
wake wabi-i. Pamene ankachita zimenezi ankadzuma mo- 
sonyeza kudabwa kwambiri. Kenako anati: 

“Sindikumvetsayi. Ndinali ndisanaganizirepo kuti 
zinthu zangati zimenezi zingachitike pafamu yathuyi. Zi- 
kuoneka kuti pali zinazake zimene talakwitsa. Njira yo- 
thetsera vutoli ndi kugwira ntchito molimbika. Kungo- 
yambira lero ndizidzuka m’mawa kwambiri kukadali ola 
lathunthu ena asanayambe kugwira ntchito.” 

Kenako Bokosa ananyamuka n’kupita kumene 
ankakanyamula miyala kuja ndipo ananyamula miyala 
n’kukaika pamalo ankamangidwawo asanapite kukagona. 
Zinkangokhala ngati miyalayo ikumupungula nkhawa yo- 
mwe anali nayo mumtima mwake. 

Nyama zina zija zinakhala mozungulira Kulova ye- 

mwe sankayankhula chilichonse. Pamalo omwe nyamazi 
zinakhala panali poti zinkatha kuona mbali yaikulu ya 
famuyo, ngakhalenso kunja kwake. Zinkatha kuona nyu- 
mba zapafamuyo, udzu utaliutali womwe unayalana mpa- 
ka kuchipata chachikulu cholowera mufamuyo, nkhala- 
ngo, dziwe la madzi akumwa, minda yomwe mbewu za 
balele yobiriwira bwino, komanso madenga a utoto wo- 
fura, pamwamba pake pakutuluka utsi womwe unkacho- 
kera m’nyumbazo. Tsiku limenelo kunalibe mtambo ndi 
umodzi womwe. Dzuwa linali litafutukuka lonse ndipo 
kunja kunkaoneka bwino kwambiri makamakanso chifu- 
kwa cha kuwala kodutsa m’masamba a mitengo yomwe 
inali pafamuyo. Apa nyamazo zinkaona kuti famu yabwi- 
noyo si yawonso ngati mmene zinkaganizira poyamba. 
Kulova atayang'ana kumunsi kwa malowo, maso 
ake analengeza misozi. Ngati akanayankhula zimene 
ankaganiza, akananena kuti zimene zinachitikazo si zime- 
ne ankafuna kuti zizichitika pamene ankamenyera ufulu 
wawo wodzilamulira polimbana ndi a Jones zaka zapitazo. 
Sankaganiza kuti kudzakhala nkhanza zoopsa choncho ko- 
manso kuphana ngati kumene kunachitikaku. Ngati ankati 
akakhala pansi n'kumaganiza, ankaganizira za tsogolo 
labwino la zinyama, kuli chakudya cha mwanaalirenji, zi- 
nyama zisakukwapulidwanso, nyama zonse zili zofanana, 
zikugwira ntchito molimbikira malinga ndi mmene zinthu 
zilili pa moyo wawo komanso zamphamvu zikuteteza 
zofooka monga mmene iyeyo anatetezera anapiye a bakha 
ndi mwendo wake m'chinyumba chachikulu chija usiku 
umene Wamkulu anaitanitsa msonkhano wa nyama zonse. 
Kulova sankamvetsa kuti n'chifukwa chiyani zinthu 
zasintha n'kufika pomalephera kunena maganizo awo, 
nthawi imene agalu oopsa aja ankangopezeka paliponse 
komanso nthawi yomwe ankaona anzake akuphedwa 

chifukwa choti aulula milandu yoopsa imene anapalamula 
kumaloto. Iye sankaganiza zimenezi n’cholinga choti 
aukire kapena ayambe kulimbana ndi wina. Ankadziwa 
kuti ngakhale mmene zinthu zinalilimo, zinali bwinoko 
poyerekeza ndi nthawi ya a Jones, ndipo ankaona kuti 
ngati pali chinthu chofunika kuchipewa ndiye kubwere- 
ranso kwa a Jones pafamuyo. Ankaonanso kuti kaya zi- 
nthu zisintha bwanji, koma adzakhalabe wokhulupirika, 
azigwira ntchito molimbika, azitsatira zimene wauzidwa 
komanso azigonjera ulamuliro wa Napoliyoni. Komabe 
zimene Napoliyoni anachita zinamudzidzimutsa kwambiri 
moti mumtima ankadziwa kuti si zimene ankayembeke- 
zera kuti zidzachitika. Iye ankaona kuti zimene zinkachi- 
tikazi si chifukwa chimene ankamangira makina amphepo 
aja komanso kumenya nkhondo molimba mtima polimba- 
na ndi a Jones. Zimenezi ndi zimene Kulova ankaganiza 
ngakhale kuti sanapeze pakamwa poti atulutsire maganizo 
akewa. 

Kenako atalephera kupeza zochita zina zomwe 
zikanalowa m’malo mwa maganizowa, anangoyambapo 
kuimba nyimbo ija ya Nyama za ku Mangalande. Nyama 
zina zomwe zinamuyandikira nazonso zinayamba kuimba. 
Nyamazi zinaimba nyimboyi maulendo atatu. Zinaimba 
bwino ndithu, kungoti zinkaimba mofooka komanso mwa- 
chisoni, m’njira yomwe zinali zisanaimbepo m’mbuyomo. 

Nyamazi zitangomaliza kuimba nyimboyo ulendo 
wachitatu, Sikwila, yemwe anali akuyenda ndi agalu 
awiri, anatulukira. Iye ananena kuti pakhazikitsidwa lamu- 
lo lochokera kwa Napoliyoni loletsa kuimba nyimbo ya 
Nyama za ku Mangalande. Kungochokera nthawi imene- 
yo kunali kugenda kupolisi kupezeka ukuimba nyimboyi. 

Nyama zonse zinadabwa kwambiri ndi zimenezi. 

“Tisiye kuimba nyimboyi chifukwa chiyani?” ana- 

tero Muriyelo. 

“Nyimboyi sikufunikanso,” anatero Sikwila akuya- 
nkhula mofulumira kwambiri. “Nyimbo ya Nyama za ku 
Mangalande inali nyimbo yomwe tinkaimba polimbana 
ndi ulamuliro wa anthu. Ndiye popeza pano cholinga cha- 
thu chinakwaniritsidwa ndiye kuti basi, tiyenera kusiya 
kuiimba. Kuphedwa kwa apandu aja lero ndiye kunali ku- 
gonjetsa adani athu omaliza. Adani athu akunja komanso 
amkati muno tathana nawo. M’nyimbo ya Nyama za ku 
Mangalande tinkanena zomwe tinkafuna zitachitika, zo- 
khudza tsogolo lathu lowala. Ndiye popeza panopa tina- 
landira ufulu wathu pothamangitsa anthu komanso tama- 
liza kugonjetsa adani athu, ndiye kuti nyimboyi sikufu- 
nikanso, yatha ntchito. Panopa zinthu zikuyenda bwino 
kwambiri, palibenso nyama imene ikudandaula. Choncho 
nyimboyi ilibenso tanthauzo lililonse.” 

Ngakhale kuti nyamazo zinali ndi mantha aakulu, 
n'kutheka kuti pali zina zomwe zinkafuna kutsutsa, koma 
pa nthawiyo nkhosa zinayambapo kulongolola zimvekere, 
“Chamiyendo inayi n'chabwino, chamiyendo iwiri n'choi- 
pa,” ndipo zinachita izi kwa nthawi ndithu moti mapeto a 
zokambiranazo anali omwewo. 

Kungochokera tsiku limenelo, nyimbo ya Nyama za 
ku Mangalande sinamvekenso pafamupo. M’malo mwa- 
ke, Minimasi, wolemba ndakatulo uja, anapeka nyimbo 
ina. Nyimboyo inkati: 

Famu ya Zinyama, Famu ya Zinyama, tsopano 
palibe chilichonse chomwe chingakutekese! 

Nyimboyi inkaimbidwa Lamlungu lililonse m’ma- 
wa, pambuyo pochitira sawatcha mbendera. Komabe, 
nyama sizinasangalale ndi mawu komanso kamvekedwe 
ka nyimboyi ngati mmene zinalili ndi nyimbo ya Nyama 
za ku Mangalande. 


84 


FAMU YA ZINYAMA 


8 


Patapita masiku angapo, zinthu zitayambanso kukhaziki- 
ka, nyama zina zinakumbukira kuti lamulo lachisanu ndi 
chimodzi pa Malamulo Asanu ndi Awiri aja linkanena ku- 
ti, “Pasapezeke nyama yopha inzake.” Ngakhale kuti pali- 
be nyama imene inayankhula zimenezi chifukwa cha ma- 
ntha, zinaona kuti mchitidwe wophana womwe unachitika 
uja kunali kuphwanya lamuloli. Kulova anafunsa Benja- 
mini kuti amuwerengere lamulo lachisanu ndi chimodzi 
ndipo Benjamini monga mwa nthawi zonse anakana kulo- 
werera nkhani za ena. 

Kenako Kulova anapempha Muriyelo ndipo anamu- 
werengera lamulolo. Anawerenga kuti, “Pasapezeke nya- 
ma yopha inzake popanda chifukwa.” Zikuoneka kuti nya- 
mazo sizimakumbukira mawu awiri akumapetowo. Koma 
zitamva zimene zinalembedwazo, zinaona kuti lamulolo 
silinaphwanyidwe, chifukwa panali zifukwa zomveka ti- 
kaganizira zimene nyama zopanduka zija zinachita po- 
gwirizana ndi Sinobo. 

Chaka chimenecho, nyama zinagwira ntchito mwa- 
khama zedi kuposa mmene zinachitira chaka chapita. Kuti 
zimangenso makina amphepo okhala ndi khoma lochindi- 
kala kuposa poyamba paja komanso kumaliza ntchitoyo pa 
nthawi yake, ndiponso kugwira ntchito zina zachikhalire 
zapafamupo, zinkafunikadi kugwira ntchito yochuluka ze- 
di. Nthawi zina nyamazo zinkaona kuti zikugwira ntchito 

ngati akapolo chifukwa zinkapatsidwa chakudya choche- 
pa poyerekeza ndi mmene zinkakhalira m'nthawi ya a 
Jones. Lamlungu lililonse, Sikwila ankawerenga chikalata 
chachitali chofotokoza kuti pafamupo panali zakudya 
zambirimbiri. Ndipo kuchulukaku kunkawonjezereka 
nthawi zonse mwina kuwirikiza katatu kapena kanayi 
kuyerekeza ndi m’nthawi ya a Jones. 

Nyamazo sizinkaona chifukwa chokayikirira zime- 
nezi, chifukwa sizinkakumbukira bwinobwino mmene 
moyo unalili m’nthawi ya a Jones. Koma nthawi zina zi- 
nkaona kuti zikanakhala bwino zikanamauzidwa kuti 
chakudya chikuwonjezeka pang’ono n’kumapatsidwa 
chakudya chokwanira, m’°malo momauzidwa kuti chiku- 
wonjezeka kwambiri n’kumapatsidwa chakudya cho- 
chepa. 

Pa nthawiyi zigamulo zonse zinkaperekedwa ku- 
pyolera mwa Sikwila kapena nkhumba ina. Napoliyoni 
sankaonekaonekanso ndipo nthawi zambri ankaonekera 
kugulu pakatha milungu iwiri. Akaonekera kugulu, anka- 
perekezedwa ndi agalu ake aja komaso nkhuku zomwe 
zinkayenda zikuchita pelete patsogolo pake. Napoliyoni 
akamafuna kuyankhula ndi nyamazo nkhukuzo zinkalira 
kaye kuti “kokolilikooooo” ngati chizindikiro choti Napo- 
liyoni wangotsala pang’ono kuyamba kuyankhula. Nga- 
khale kunyumba ya pafamu kuja, zinkamveka kuti Napo- 
liyoni ankakhala m’chipinda chakechake, ankadya yekha, 
ndipo agalu awiri ankamulondera nthawi zonse. Zinka- 
mvekanso kuti ankadyera mbale zapamwamba zomwe 
zinali mukabati yapabalaza. Kunalengezedwanso kuti 
kuzilizidwa volovolo chaka chilichonse pa tsiku limene 
Napoliyoni anabadwa, kuwonjezera pa masiku ena awiri 
apadera aja. 

Pa nthawiyi Napoliyoni sankangotchulidwa kuti 

“Napoliyoni.” Iye anayamba kutchulidwa kuti “mtsogoleri 
wathu, Napoliyoni,” ndipo nkhumba zinkakonda kumu- 
tchula kuti, Tate wa Nyama Zonse, Chitsulo cha Njanji, 
Mtetezi wa Nkhosa, Bwenzi la Nkhuku, Kuchikweza ndi 
maina ena otero. Nthawi zambiri, Sikwila ankayankhula 
kwinaku misonzi ikutsika akamalakatula za nzeru koma- 
nso kukoma mtima kwa Napoliyoni ndiponso chikondi 
chimene anali nacho pa nyama zonse zapadziko lapansi. 
Iye ankati chikondi chake ndi chopanda tsankho ngakhale 
kwa nyama zina zomvetsa chisoni zomwe zinkangopu- 
pulika mu umbuli wofa nawo komanso moyo waukapolo 
m’mafamu ena. 

Tsopano kanthu kalikonse komwe kayenda bwino, 
kangachepe bwanji, ankati ndi Napoliyoni wachititsa. Si- 
zinali zachilendo kumva nkhuku ikuuza inzake kuti, “Pa- 
nsi pa utsogoleri wabwino wa Napoliyoni, ndakwanitsa 
kuikira mazira asanu pa masiku asanu ndi limodzi okha,” 
kapena ng'ombe ziwiri zikumwa madzi padziwe n'kuma- 
nena kuti, “Tikuthokoza kwambiri utsogoleri wa Napoli- 
yoni, madziwa si mmene akukomeramo!” Maganizo 
omwe nyama zambiri pafamupo zinali nawo anafoto- 
kozedwa bwino m'nyimbo yopekedwa mwandakatulo ya 
mutu wakuti, Mtsogoleri Wathu Wokondedwa Napoliyoni, 
yomwe inalembedwa ndi Minimasi. Nyimboyo inkati: 


Napoliyoni mlerakhungwa. 
Tate wa ana amasiye! 

Chitsime cha chisangalalo, kasupe wa madzi okoma! 
Ndikangoti maso thaa pa mtsogoleri wathu Napoliyoni, 
m'thupimu ndimamva kukoma kosaneneka. 
Makamaka ndikaona maso ake odekha, 
onga dzuwa la thee, 
ndimathokoza kumwamba, chifukwa cha mtsogoleri 

wathu wokondedwa Napoliyoni! 


A makonda nyama zonse mofanana. 
Zonse zimadya n'kukhuta kawiri pa tsiku, 
chakudya ndi chamwanaalirenji, 
nyama iliyonse yaikulu kapena yaing’ono 
imagona mwamtendere m’khola lake, 
Mtsogoleri wathu wokondedwa Napoliyoni, 
amaziyan'ganira n’kumaziteteza zonsezo. 


Nkhumba zonse zomwe zikuyamwa, 
zikangokula pang’ono n'kunenepa, 
ziyenera kuphunzira kukhala zokhulupirika kwa iye, 
inde zikangophunzira kuyankhula, 
ziphunzire kulemekeza “mtsogoleri wathu wokondedwa 
Napoliyoni.” 


Napoliyoni anavomereza ndakatuloyi ndipo anala- 
mula kuti ilembedwe pakhoma la chinyumba chachikulu 
chija, pafupi ndi pamene panalembedwa Malamulo Asanu 
ndi Atatu aja. Pamwamba pa ndakatuloyi panaikidwa 
chithunzi cha Napoliyoni. Sikwila ndi amene analemba 
ndakatuloyi pakhomapo. 

Kenako, mogwirizana ndi mkhalapakati uja, Wi- 
mpa, Napoliyoni anayamba kukambirana ndi Fulediriki 
komanso Pikitoni zokhudza mulu wa mitengo unkafuna 
kugulitsidwa uja. Pakati pa Fulediriki ndi Pikitoni, Fule- 
diriki ndi amene ankafunitsitsa kugula mitengoyo, kungoti 
mtengo umene ankanena unali wolira kwambiri. 

Pa nthawi yomweyo pankamveka mphekesera zoti 
Fulediriki ndi anthu ake akufuna kulanda Famu ya Zi- 
nyama komanso kugwetsa makina amphepo aja, ntchito 
yomwe ankati akaiona inkamutenga mtima kwambiri. Pa 

nthawiyi zinkamvekabe kuti Sinobo akubisala ku famu ya 
Pinchifidi. Chapakati pa nyengo yotentha, nyama zina- 
dabwa kwambiri zitamva kuti nkhuku zitatu zaulula kuti 
zinauzidwa ndi Sinobo kuti ziphe Napoliyoni. Nkhukuzo 
zinaphedwa nthawi yomweyo, ndipo panakonzedwa ma- 
konzedwe apadera owonjezera chitetezo cha Napoliyoni. 
Agalu anayi ankamulondera akamagona usiku. Agaluwa 
ankakhala pangodya iliyonse ya bedi lake ndipo nkhumba 
ina yachichepere yotchedwa Pinkeye inapatsidwa ntchito 
yomalawa chakudya cha Napoliyoni kuti ione ngati chilibe 
chiphe. 

Kenako panamveka mphekesera yoti Napoliyoni 
akufuna kugulitsa mitengo ija kwa Pikitoni ndipo ananena 
kuti pakhala mgwirizano wamalonda pakati pa Famu ya 
Zinyama ndi Fokowudu. Mgwirizanowu unkayenera ku- 
mayendetsedwa ndi mkhalapakati uja, Wimpa, ndipo zi- 
nkaoneka kuti zinthu zinkayenda bwino ndithu. Nyamazo 
sizinkakhulupirira Pikitoni, chifukwa anali munthu. Koma 
zikayerekeza utambwali wawo ndi Fulediriki, zinkaona 
kuti ndiponi Pikitoni. 

Nyamazi zinkaopa komanso kudana kwambiri ndi 
Fulediriki. Pamene nyengo yotentha inkapita kumapeto, 
makina amphepo aja anali atatsala pang’ono kutha. Mphe- 
kesera zoti kukubwera anthu kudzaukira Famu ya Zinya- 
ma zinayamba kumvekamveka. Zinkamveka kuti Fuledi- 
riki akubwera ndi amuna makumi awiri onyamula mifuti 
ndipo anali atapereka kale ziphuphu kwa woweruza mila- 
ndu komanso apolisi kuti akangotenga zikalata za Famu 
ya Zinyama pasapezeke womufunsa mafunso. 

Komanso kunkamveka mphekesera zina kuchokera 
ku Pinchifidi zonena kuti Fulediriki ankachitira nkhanza 
nyama zapafamu yake osati masewera. Mphekeserazo zi- 
nkanenanso kuti nthawi ina Fulediriki anakwapula kavalo 


89 


FAMU YA ZINYAMA 


wake mpaka kumupha, ankazunza ng'ombe zake pozi- 
khaulitsa ndi njala, anapha galu pomuponyera m’ng’anjo 
ya moto komanso kuti akamapuma madzulo ankamenya- 
nitsa atambala atawamata zitsulo zakuthwa pazijomphero 
zawo. Nyama zinkapsa mtima kwambiri zikamamva kuti 
anzawo akuzunzidwa choncho ndipo nthawi zina zinka- 
nena kuti zikufuna kupita ku Pinchifidi kuti zikalanditse 
anzawowo, kuthamangitsa anthu, kenako n’kupereka ufu- 
lu wodzilamulira kwa nyama zinzawozo. Koma Sikwila 
analangiza nyamazo kuti zisadye mfulumira, koma zingo- 
yembekezera Napoliyoni kuti aziuze zochita. 

Nyamazo zinapitirizabe kudana kwambiri ndi Fule- 
diriki. Tsiku lina Lamlungu m’mawa, Napoliyoni anapita 
kuchinyumba chachikulu chija n'kukafotokozera nyama 
zonse kuti iye sangayerekeze kugulitsa mitengo ija kwa 
Fulediriki. Iye anati kungakhale kusaganiza bwino kuma- 
chita zinthu ndi tambwali ngati ameneyu yemwe ankazu- 
nza abale awo kufamu yake. Nkhunda zomwe zinkatu- 
midwa kuti zikalimbikitse nyama zam’mafamu ena kuti 
ziukire olamulira awo, zinauzidwa kuti zisiye kulengeza 
uthenga wakuti “Tithana ndi athu onse” n’kumalengeza 
kuti “Tithana ndi Fulediriki.” 

Chakumapeto kwa nyengo yotenthayi, chiwembu 
china cha Sinobo chinadziwika. Minda yonse ya balele 
inali namsongole yekhayekha, ndipo mbiri inamveka yoti 
Sinobo ankabwera ndi usiku n’kumafesa namsongoleyo 
m’minda yonse ya balele. Bakha wina ndi amene anaulula 
zimenezi. Atangoulula zimenezi, bakhayo anadzipha po- 
meza chipatso chakupha. Nyama zapafamuyo zinauzidwa- 
nso kuti Sinobo sanapatsidwe mendulo ya ulemu ya nya- 
ma zomwe zinamenya bwino nkhondo ngati mmene zi- 
nkaganizira poyamba. Ankati imeneyi inali mphekesera 
chabe yomwe inamveka Nkhondo ya Pamatope itango- 

chitika ndipo inkafalitsidwa ndi Sinobo yemweyo. Mosi- 
yana ndi mmene poyamba nyamazi zinkamulemekezera, 
tsopano zinayamba kuona kuti anasonyeza mantha kwa- 
mbiri pomenya nkhondoyo. Nyama zina sizinakhulupirire 
zimenezi, koma Sikwila anazitsimikizira kuti izozo ndi 
zimene zangoiwala. 

Pamene nyengo yotentha inkatha, nyamazo zinka- 
funika kugwira ntchito mwakhama zedi kuti zikolole 
mbewu komanso kuti zimalizitse ntchito yomanga makina 
aja, omwe nthawi yake yowamaliza inali itayandikira. Ke- 
nako ntchito yomangayo inafika kumapeto. Chomwe chi- 
natsala chinali kugula zipangizo zina ndipo Wimpa anka- 
kambirana ndi anthu ena omwe ankafuna kuwagulitsa zi- 
pangizozi. Kumaliza makinawa pa nthawi yake chinali 
chinthu chotamandika zedi chifukwa nyamazi zinkakuma- 
na ndi mavuto azachuma, zinali zosadziwa zambiri, zinali 
ndi zipangizo zovuta kugwiritsa ntchito komanso zambiri 
sizinkayenda chifukwa cha kupanduka kwa Sinobo. Pa- 
mene ntchitoyo inkatha, nyamazo zinali zitatoperatu. 

Komabe zinkasangalala kuti zakwaniritsa cholinga 
chawo moti zinayamba kuyenda mozungulira chinthu cho- 
gometsa zinamangacho, chomwe chinkaoneka kuti china- 
mangidwa bwino kwambiri kuposa mmene zinamangira 
ulendo wapita. Komanso khoma lake linali lochindikala 
kuwirikiza kawiri kuposa loyamba lija. Ndi bomba lokha 
likanagwetsa makoma amenewa chifukwa anali olimba 
kwambiri moti mphepo kapena mvula sikanachitanso ka- 
nthu. Ndipo zikakumbukira ntchito imene zinagwira mwa- 
khama, mavuto amene zakumana nawo komanso mapindu 
osiyanasiyana omwe zinkayembekezera kudzapeza maki- 
nawo akayamba kugwira ntchito, kutopa kwawo konse 
kunkatheratu. Nyama zina zinayamba kudumphadumpha 
zikusangalala n'kumazungulira chinthu anamangacho 


91 


FAMU YA ZINYAMA 


kwinaku zikufuula mwachisangalalo. Nayenso Napoliyo- 
ni, ali limodzi ndi agalu ake aja komanso nkhukhu ziku- 
chita pelete patsogolo pake, anabwera kudzayendera 
ntchitoyo. Iye anayamikira nyamazo chifukwa cha ntchito 
yotamandika yomwe zinagwira ndipo analengeza kuti 
makinawo azitchedwa, “Makina Amphepo a Napoliyoni!” 

Patatha masiku awiri nyama zonse zinaitanidwa ku- 
msonkhano womwe unachitikira m’chinyumba chachiku- 
lu chija. Nyamazo zinadabwa kwambiri kumva Napoliyo- 
ni akulengeza kuti wagulitsa mitengo ija kwa Fulediriki. 
Iye ananena kuti tsiku lotsatira ngolo za Fulediriki zibwera 
kudzatuta mitengoyo. Pa nthawi yonse yomwe zinkaoneka 
kuti Napoliyoni ali pamgwirizano ndi Pikitoni, iye kwe- 
nikweni anali pamgwirizano wachinsinsi ndi Fulediriki. 

Apa ubale wonse womwe unalipo ndi famu ya Fo- 
kowudu unatheratu ndipo anatumiza uthenga wamwano 
kwa Pikitoni. Nkhunda zinauzidwa kuti zisadzapondenso 
kufamu ya Pinchifidi ndipo zinalamulidwanso kuti zisa- 
manenenso kuti “Tithana ndi Fulediriki” koma zizinena 
kuti, “Tithana ndi Pikitoni.” Napoliyoni anatsimikiziranso 
nyamazi kuti nkhani zonena kuti anthu akufuna kuukira 
Famu ya Zinyama ndi zabodza. Iye anatinso nkhani zoti 
Fulediriki amazunza nyama zinali zongokokomeza chabe. 
Anatsimikiziranso nyamazo kuti nkhani yonena zoti 
Sinobo amabisala kufamu ya Pinchifidi ndi nkhambaka- 
mwa chifukwa sanayambepo wapezeka kumeneko. Iye 
anati akukhala moyo wawofuwofu kufamu ya Fokowudu 
ndipo anapuma pantchito kufamuyo zaka zingapo zapi- 
tazo. 

Nkhumba zinkasangalala kwambiri ndi kuchenjera 
kwa Napoliyoni. Pochita mgwirizano ndi Pikitoni, anapa- 
ngitsa kuti Fulediriki akweze mtengo wogulira matabwa- 
wo ndi mapaundi khumi ndi awiri, zomwe sakanachita 

poyamba. Sikwila ananena kuti nzeru za Napoliyoni ndi 
patali chifukwa sankakhulupirira aliyense ngakhale Fule- 
diriki. Fulediriki ankafuna kupereka ndalama zogulira 
matabwawo pogwiritsa ntchito pepala linalale lotchewa 
Cheke, lomwe linangolembedwa mtengo wandalamayo 
basi. Koma Napoliyoni anachenjeranso pamenepa. Iye 
anauza Fulediriki kuti amupatse ndalama zenizeni zama- 
pepala zokwanira mapaundi asanu, omwe ankayenera ku- 
wapereka ngati dipoziti asananyamule mitengoyo. Fuledi- 
riki anaperekadi ndalamazo, ndipo ndalama zimene ana- 
perekazo zinali zokwanira kugulira zipangizo zotsala za 
makina amphepo aja. 

Posakhalitsa mitengo ija inanyamulidwa ndi ngolo 
zikuluzikulu zinatuluka mothamanga kuchoka pafamuyo. 
Ngolozo zitapita, nyama zonse zinapanga msonkhano kuti 
zione ndalama zimene Fulediriki anapereka. Napoliyoni 
anatulukira ali mwee, atavala mamendulo ake awiri aja 
ndipo anaima kutsogolo kwa chinyumba chachikulu chija. 
Ndalamazo zinali pambali pake ndipo zinaikidwa m’mba- 
le yatchaina yomwe anaitenga kukhitchini m’nyumba ya 
pafamupo. Pofuna kuonetsetsa, nyamazo zinayandikira 
kwambiri ndalamazo ndipo zina zinkaziyang’anitsitsa 
mokhala ngati zikufuna kuziba ndi maso. Bokosa ana- 
solola mphuno yake n'kufwenkha ndalamazo ndipo zinthu 
zina zoyera zinauluka n'kumulowa mumphuno moti 
anayetsemula ngati chiphaliwali. 

Patatha masiku atatu kunamveka kulira kwakukulu. 
Wimpa anabwera panjinga yake mofulumira kwambiri 
nkhope yake itawezuka. Atafika pakhomo la nyumba ya 
pafamu ija anangoponya pansi njingayo n’kuthamangira 
m’nyumba. Kumeneko kunamveka kubuula koopsa kwa 
mkwiyo. Posakhalitsa mphepo ya nkhani yomvetsa chiso- 
ni inadutsa m’makomo onse pafamuyo. Zinadziwika kuti 

ndalama zija zinali zachinyengo. Apatu Fulediriki anali 
atatenga mitengo ija ulele. Iye anali atawakhapira anzake 
kosathwa. 

Napoliyoni anaitanitsa nyama zonse mofulumira 
ndipo ndi mawu ake amphamvu, analengeza zoti Fuledi- 
riki akufunika kuphedwa chifukwa cha chipongwe chime- 
ne wachitacho. Iye anauza nyamazo kuti, “Ngati titamu- 
gwira n'kufika naye kuno adakapuma, tidzamubwadamu- 
tsa adakali wamoyo. Fulediriki waputa mavu nkhomola!” 
Anachenjezanso nyamazo kuti ngati pachitika chinyengo 
ngati chimenechi ndiye kuti ayenera akuganiziranso zo- 
chita chiwembu china chachikulu kwambiri. Iye anauza- 
nso nyamazo kuti, “Fulediriki ndi anthu ake akhoza ku- 
bwera kudzatiukira nthawi iliyonse.” Nthawi yomweyo 
alonda anaikidwa mbali zonse za famuyo kuti aziona 
amene akubwera. Kuwonjezera apo, nkhunda zinatumi- 
dwa ku Fokowudu ndi chibaluwa chomatidwa bwino, 
chomwe n’kutheka chinali chobwezeretsanso mgwirizano 
ndi Pikitoni. 

Tsiku lotsatira kufamuyi kunabweradi anthu. Pa 
nthawiyi n'kuti nyama zikudya mfwisuro ndipo nyama 
zinatumidwa kuti zizilondera m’malire zija zinabwera 
chothamanga zikulengeza nkhani yakuti Fulediriki ndi 
anthu ake alowa kale pachipata chachikulu cha famuyo. 
Nthawi yomweyo nyamazo, molimba mtima komanso 
mochenjera, zinapita kukamenyana nawo. Koma ulendo 
uno nkhondo yake sinali yophweka ngati mmene inalili 
Nkhondo ya Pamatope. Panali anthu khumi ndi asanu, 
ndipo pafupifupi asanu ndi awiri anali ndi mifuti. 
Anthuwo anayamba kuwomba mfutizo atangofika pafa- 
mupo. 

Nyamazo zinachita mantha kwambiri zitamva kuli- 
ra kwa mfutizo. Zinkaopa kubowoledwa ndi zipolopolo, 

moti ngakhale Napoliyoni ndi Bokosa ankawalimbikitsa, 
nyamazo zinayamba kuthawa. Pa nthawiyi n'kuti nyama 
zingapo zitavulazidwa kale. Nyama zambiri zinathawira 
m’nyumba zapafamuyo n'kukabisala ndipo zina zinkasu- 
zumira mosamala kudzera pazibowo zina. Apa n'kuti 
nthaka yonse ya kuminda komanso makina amphepo aja 
ali m’manja mwa adani. Kwa kanthawi, ngakhale Napo- 
liyoni ankaoneka kuti akusowa chochita. Ankangoti walo- 
wera uku, walowera uku, osanena chilichonse, kwinaku 
mchira wake utaimirira. Nyamazo zinayamba kuyang’ana 
kumene kunali Fokowudu poganiza kuti kubwera ena ku- 
dzawalanditsa. Ngati Pikitoni ndi anthu ake angawatha- 
ndize, ankaona kuti akhoza kupambana. Kenako kunatulu- 
kira nkhunda zinayi zinanyamula uthenga zija, ndipo zina- 
bwera ndi kachidutswa ka kalata yochokera kwa Pikitoni. 
Pakalatapo panalembedwa kuti, “Mukhaula muona!” 

Kenako Fulediriki ndi anthu ake anaima pamene 
panali makina amphepo paja. Nyamazo zinkangoonerera 
zili ndwii, nsidze zili piringanee, ndipo zinamva anthuwo 
akuyankhula monong'ona. Awiri mwa anthuwo anatulutsa 
nyundo ndi chitsulo chobowolera. Zinkaoneka kuti akufu- 
na kugwetsa makina amphepo aja. 

“Zimenezo sizitheka!” anatero Napoliyoni. “Tama- 
nga molimba kwambiri moti sangagwetse ndi nyundo 
komanso chitsulo. Ngati akuganiza choncho, ng'oo, ziwa- 
vuta! Ziwatengera chaka chathunthu akuchita zimenezo. 
Osachita mantha abale anga. Muona ziwakanika!” 

Benjamini ankangoyang'ana mwachidwi zimene 
anthuwo ankachita. Anthu aja ankabowola bowo pafupi 
ndi ndi khoma la makina amphepo aja. Kenako Benjamini 
anapukusa mutu wopanda nyanga. 

“Ndinadziwatu ine,” anatero Benjamini motsitsa 
mawu. 

Nyamazo zinadikirira zisakudziwa kuti chikuchi- 
tika n'chiyani. Sizikanatha kutuluka panja chifukwa cha 
mantha. Patangotha mphindi zingapo, anthu aja anayamba 
kuthawa ngati mbewa kuchokera kumene kunali makina 
aja ndipo anabalalikira mbali zosiyanasiyana. M’mbuyo 
mwawo munamveka phokoso loswa makutu kuti linthii. 
Phokosolo linasokoneza nyama zonse moti nkhunda zina- 
thawira m’mwamba, ndipo nyama zonse—kupatulapo Na- 
poliyoni—zinagwa nkhope zawo zitaloza pansi. Pamene 
zinkadzuka pamenepo, zinaona utsi wambiri uli toloo 
kuchoka pamene panali makina awo aja. Pang'onopa- 
ng'ono utsiwo utakamuka, zinaona kuti pamene panali 
makina awo paja pangotsala chimulu cha dothi ndi miyala. 
Makina Amphepo a Napoliyoni kunali kulibenso. 

Apa ndiye anthuwo anangotsutsula pachilonda nya- 
ma zamantha zija. Nyamazo zinangokhala ngati zayamba 
zilope ndipo zinatuluka zitakwiya koopsa chifukwa cha 
chipongwe chinachitikacho. Zinkangokhala ngati zikune- 
na kuti, “ingotimalizitsani, nanga tatsala pati.” Sizinadikire 
kuuzidwa zochita, moti zonse pamodzi zinatuluka ngati 
madzi osefukira n’kulunjika komwe kunali adani awowo. 
Ulendo uno nyamazi sizinachite mantha ndi mvula ya 
zipolopolo yomwe adani aja ankaomba. Inali nkhondo ya 
wafawafa. Anthuwo anaomba mfuti mosaumira. Ataona 
kuti nyamazo zikuyandikira anatulutsa zikwapu zawo 
n'kuyamba kuzithyapa komanso kuzimenya ndi nsapato 
zawo zokhala ndi zitsulo zangati misomali. Ng’ombe 
imodzi ndi abakha awiri zinaphedwa ndipo pafupifupi ali- 
yense anavulala. Ngakhale Napoliyoni yemwe ankatsogo- 
lera nkhondoyo ali chakumbuyo kwenikweni, anavulala 
chipolopolo champhulupulu chitaomba mchira wake. 

Anthu ajanso nawo anamva madzi. Atatu mwa 
anthuwo anachoka atathyoka nsagwada. Bokosa atawa- 

fwafwantha ndi miyendo yake yangati zitsulo. Wina ana- 
tungidwa pamimba ndi nyanga ya ng’ombe. Ndipo mu- 
nthu wina anangotsala pang’ono kuyenda mwanza-neno, 
agalu awiri aja, Jese ndi Bulubelo atamukhadzulira bulu- 
ku. Ndiyeno agalu asanu ndi anayi omwe ankalondera 
Napoliyoni aja, omwe analamulidwa kuti akabisalire 
anthuwo m’maheji anangovumbuluka chakumbuyo kwa 
anthuwo akulira mozazira ndi ukali. 

Anthuwo anachita mantha zedi ndi zimenezi. Adani 
anali atangotsala pang’ono kuwazungulira ndipo anaya- 
mba kuona kuti miyoyo yawo ili pangozi. Fulediriki ana- 
kuwa n'kuuza anthu ake kuti atuluke zinthu zisanafike 
poipa. Kenako anthu onse anangopezeka kuti ayamba ku- 
thawa kuti apulumutse miyoyo yawo. Nyamazo zinawa- 
thamangitsa ngati njuchi ndipo zina zinapeza mwayi 
wowapatsa mateche omaliza pamene ankakakamizika ku- 
tuluka mufamuyo kudzera pamaheji ena a minga zaululu. 

Nyamazo zinapambana nkhondoyo ngakhale kuti 
zambiri zinali zitavulala kwambiri. Pang’onopang’ono zi- 
nayamba kuyenda kowakowa, zina zikutsimphina, n’ku- 
malowera kunyumba zapafamupo. Mitembo ya nyama zo- 
mwe zinafa pankhondoyo inali lambalamba ndipo izi 
zinachititsa mitsinje ya misonza kutsika m’masaya mwa- 
wo. Ndipo kwa kanthawi zinaima pamalo omwe panali 
makina awo aja zikudandaula kwambiri. Makina awo ku- 
nali kulibenso, ndipo thukuta lonse lomwe zinakhetsa 
linali litapita pachabe. Ngakhale maziko a makinawo anali 
atabandukiratu. Ndipo ngati akanaganiza zomanganso, sa- 
kanagwiritsanso ntchito miyala yomwe inagumukayo chi- 
fukwa nayonso inali itanyenyekeratu. Ina imene inapulu- 
muka inali itamwazikira kutali kwambiri chifukwa cha 
kuphulika kogonthetsa makutu kwa bomba lija. Kwa mle- 
ndo, zinkangokhala ngati pafamupo sipanagwiridwe 

ntchito yomanga. 

Pamene nyamazo zinkayandikira ku nyumba zapa- 
famupo, Sikwila yemwe sanaoneke pamene nkhondoyo 
inkamenyedwa, anabwera ali jodijodi kudzakumana nazo. 
Pa nthawiyi n'kuti akugwedeza mchira wake komanso 
akuoneka wansangala. Ndipo nyama zonse zinamva ku- 
chokera kunyumba zapafamupo kulira kwa volovolo uja 
kuti phoo! 

“Kodi akuliziranji mfutiyo?” anafunsa Bokosa. 

“Kodi mwaiwala kale kuti tangopambana kumene 
nkhondo?” anatero Sikwila. 

“Kupambana kwake kuti?” anafunsa monyinyirika 
Bokosa mawondo ake akutuluka magazi. Apa n'kuti chi- 
tsulo cha phazi lake limodzi chitaguluka moti phazilo li- 
nali litavulala kwambiri. Nawonso mwendo wake waku- 
mbuyo unali utavulala zedi. Zipolopolo zingapo zinali 
zitadzipezera malo m’minofu ya mwendowo! 

“Mukufunsa kuti kupambana kwake kuti? Kodi me- 
sa tapilikitsa adani athu kuchoka panthaka yathu, nthaka 
yathu yopatulika ya Famu ya Zinyama?” 

“Komatu agwetsa makina athu, makina omwe ta- 
khala tikuwagwirira ntchito yopweteka kwa zaka ziwiri!” 

“Musade nkhawa ndi zimenezo! Timanganso maki- 
na ena. Tikhoza kumanga makina ambiri ngati amenewa 
mmene tikufunira. Kodi simukuona chinthu chotamandika 
chomwe takwanitsa kuchitachi? Mdani wathu analanda 
malowa, nthaka yomwe tapondayi. Koma ndi utsogoleri 
wabwino wa m'bale wathu Napoliyoni, takwanitsa kuwa- 
landitsa m’manja mwa adani!” 

“Ndiyetu tangolanditsa malo omwe anali athu kale, 
nanga pali chimene chasintha ngati?” anatero Bokosa. 

“Chimenecho ndiye chipambanocho,” anagogome- 
zera motero Sikwila. 

Nyamazo zinayenda pintchapintcha n'kufika ku- 
nyumba zapafamuyo. Bokosa ankamva ululu woopsa chi- 
fukwa cha zipolopolo zomwe zinali m’mwendo wake zija. 
Iye ankati akaganizira chintchito chopweteka chomwe 
ankafunikanso kugwira pomanga makinawo kuchokera 
pansi mpaka pamwamba, mutu wake unkasiya kugwira 
ntchito. Komabe, Bokosa anatsimikiza mtima kuimikanso 
makinawo. Koma kungoti ulendo uno sakanachita zinthu 
ngati kale chifukwa n'kuti ali ndi zaka khumi ndi chimodzi 
ndipo thupi lake linali litayamba kunjatidwa ndi uka- 
lamba. 

Kenako nyamazo zinaona mbendera yobiriwira ija 
ili petupetu m’mwamba. Zinamvanso kulira kwa mfuti. 
Mfutiyo inapitiriza kulira mpaka maulendo asanu ndi 
awiri ndipo izi zitangochitika, Napoliyoni anayamba 
kulimbikitsa nyamazo chifukwa cha ntchito yotamandika 
imene achita pothamangitsa adani awo. Nyama zomwe 
zinataya miyoyo yawo pa nkhondoyo zinaikidwa m’ma- 
nda mwaulemu ndipo panachitika chimwambo chachikulu 
cha maliro. 

Bokosa ndi Kulova anakoka ngolo yomwe inanya- 
mula matupi a nyamazo ndipo Napoliyoni ankayenda ku- 
tsogolo kwenikweni n'kumalowera kumasano. Pamaliro- 
wo panalengezedwa kuti kwa masiku awiri pafamupo 
pachitika mwambo wokhudza malirowo. Nyamazo zinka- 
imba nyimbo zachisoni, kupereka mauthenga opepesa 
kwa anamfedwa komanso kunalizidwa mizinga ingapo. 
Kenako nyama zonse zinapatsidwa mphatso yapadera ya 
maapozi ndipo agalu anapatsidwa mabisiketi ngati chipu- 
kutamisozi. Panalengezedwanso kuti nkhondoyo ipatsi- 
dwa dzina lakuti Nkhondo ya Makina Amphepo, ndipo 
Napoliyoni anadzipatsa yekha mendulo inanso yapadera. 
Chikondwerero chimenechi chinachititsa kuti nyama zija 


99 


FAMU YA ZINYAMA 


ziiwale zoti Fulediriki anawadyera kuwo powapatsa nda- 
lama zachinyengo ngati malipiro a mitengo yawo yambi- 
rimbiri ija. 

Dzuwa la masiku angapo litadutsa, nkhumba zina- 
tulukira kuti m’chipinda cha nyumba ina yapafamupo 
munali chimgolo cha mkalabongo. Poyamba zinalibe chi- 
dwi kwenikweni ndi mgolowo. Usiku umenewo kuna- 
mveka phokoso lalikulu la kuimba kuchokera m’nyumba- 
yo. Nyama zonse zinadabwa kwambiri zitamva nkhumba- 
zo zikuimba nyimbo ya Nyama za ku Mangalande. Mu- 
mphindi zina zausiku, nyama zina zinaona Napoliyoni 
akutuluka pachipata chakumbuyo cha nyumbayo atavala 
chipewa cha a Jones ndipo anathamanga mofulumira ku- 
zungulira nyumbayo. Ankathamanga mokhala ngati akuo- 
pa kuti ena amuona. Pa nthawiyo palibe nkhumba imene 
inkamvekanso mawu. Pamene nthawi inkathamangira pa- 
kati pa usiku, Sikwila anatuluka ndipo ankayenda modzi- 
koka ngati nkhono. Iye ankaoneka wachisoni kwambiri. 
Posakhalitsa anaitanitsa nyama zonse n'kuziuza kuti ali 
ndi uthenga womvetsa chisoni woti aziuze. Iye ananena 
kuti Napoliyoni akudwala mwakayakaya. 

Nyama zonse zinayamba kulira mosatonthozeka. 
Zina zinayamba kuyenda monyang’ama ndi nsonga za za- 
la n’kumapita m’makola a anzawo n'kumafunsana zimene 
angachite ngati mtsogoleri wawoyo atatsamira mkono. 
Kunamvekanso mphekesera yoti Sinobo ndi amene wa- 
muthirira chiphe kuti amwalire. Chapakati pa usiku, Si- 
kwila anatuluka n'kudzapereka chilengezo china. Anane- 
na kuti Napoliyoni asanasiyane nalo dzikoli wapereka 
chigamulo china choti nyama iliyonse yomwe ingapezeke 
ikumwa mowa idzalandira chilango cha imfa. 

Chakum’bandakucha kwa tsiku lotsatira, zinaya- 
mba kuoneka kuti Napoliyoni wayamba kupezako bwino. 

Kutacha, Sikwila anawauza kuti wachira ndipo ali gwa- 
gwagwa. Chakumasana Napoliyoni anayambiranso ku- 
gwira ntchito zake ndipo tsiku lotsatira zinadziwika kuti 
analamula a Wimpa kuti akagule mabuku ofotokoza zo- 
khudza kufulula mowa. Patadutsa mlungu umodzi, Napo- 
liyoni analamula kuti malo ena omwe anali pafupi ndi 
dimba la mitengo ya zipatso, komwe poyamba ankafuna 
kuti nyama zomwe zapuma pantchito zizikakhala koma- 
nso kumakadya, kunkafunika kuti kugalauzidwe. Napo- 
liyoni ananena kuti kumeneku kulibenso nsipu wabwino 
moti kukufunika kubzalidwa zinthu zina. Pamapeto pake, 
zinadziwika kuti ankafuna kuti kubzalidwe balele. 

Pa nthawiyi panaphulikanso nkhani ina yomwe nya- 
ma zina sizinaimvetse. Usiku wina panamveka phokoso la 
kugwa kwa chinthu pafamupo ndipo nyama zonse zina- 
tuluka kuti zikaone. Popeza kunali mwezi, nyamazo zina- 
ona kuti pansi pa khoma la chinyumba chachikulu chija, 
pomwe panalembedwa Malamulo Asanu ndi Awiri aja, 
panali makwerero omwe anali atathyoka pakati. Sikwila, 
yemwe ankaoneka kuti wabalalika, anali atagwera pansi 
ndipo chapambali pake panali nyali, bulashi komanso 
mphika wobuduka wa utoto. Posakhalitsa agalu anabwera 
n'kumuzungulira ndipo anamutenga n’kupita naye kunyu- 
mba ya pafamupo mofulumira kwambiri. Palibe nyama 
yomwe inamvetsa kuti chimachitika n'chiyani kwenikwe- 
ni, kupatulapo Benjamini, yemwe ankapukusa mutu mo- 
sonyeza kuti akudziwa chimene chikuchitika, koma palibe 
chimene ananena. 

Patapita masiku angapo, Muriyelo, anafika pakho- 
ma paja n'kuyamba kuwerenga Malamulo Asanu ndi 
Awiri aja. Iye anadabwa kwambiri kuona kuti palamulo 
lachisanu panali mawu ena omwe sankawakumbukira. 
Ankakumbukira kuti lamuloli linkanena kuti, “Pasapezeke 

nyama yomwa mowa.” Koma mawu awiri omwe anali 
palamulolo anali atawaiwala. Lamulolo tsopano linkanena 
kuti, “Pasapezeke nyama yomwa mowa mofpitirira mu- 
yeso.” 

Pofika tsopano, phazi la Bokosa lija linali lisanachirebe. 
Ngakhale zinali choncho, ntchito yomanga makina inaya- 
mbanso chikondwerero chija chitangotha. Bokosa sanka- 
funa kupuma ngakhale tsiku limodzi, ndipo ankayesetsa 
kuti aliyense asadziwe kuti akumva ululu. Madzulo alio- 
nse ankaulula mwachinsinsi kwa Kulova kuti phazi lake 
likuvukula koopsa. Kulova ankatsuka balalo ndi ma- 
nkhwala enaake azitsamba omwe ankawatafuna kaye 
n'kuwaika pabalapo. Iye analangiza Bokosa kuti asama- 
dzipanikize kwambiri ndi ntchito. 

“Thupi la kavalotu nalonso limatopa,” anatero Ku- 
lova. Koma Bokosa anangowakankhira kunkhongo mala- 
ngizowa. Iye ananena kuti anali ndi cholinga chimodzi 
chomwe ankafuna kuchikwaniritsa asanapume pantchito. 
Ankafuna kuona ntchito yomanga makina amphepowo 
itatha. 

Poyamba, pamene malamulo a Famu ya Zinyama 
ankakonzedwa, msinkhu wopuma pantchito wa akavalo 
komanso nkhumba unali zaka khumi ndi ziwiri, ndipo 
nkhuku ndi abankha zaka zisanu. Komanso panakhaziki- 
tsidwa lamulo loti nyamazo zizilandira ndalama zopere- 
kedwa kwa nyama zopuma pantchito. Koma kufikira pa- 
no, palibe nyama yomwe inali itapuma pantchito. Izi zinali 
choncho ngakhale kuti nkhaniyi sinkachoka pakamwa pa 
nkhumba zija. Malo omwe nyama zopuma zinkafunika 

kumakhala anali atasandutsidwa munda wa balele. Zinka- 
ngomvekanso kuti malo ena akumapeto kwa malo odyera 
ziweto anali ataikidwa mpanda kuti nyama zomwe zaka- 
lamba kwambiri zizikhalako. Nkhumba zija zinkanena ku- 
ti kavalo wopuma pantchito, azidzapatsidwa mbale ziwiri 
zabalele tsiku lililonse. Zinkanenanso kuti azidzapatsidwa 
thumba limodzi la chakudya m’nyengo yozizira komanso 
kaloti kapena apozi pa masiku atchuthi. Bokosa ankaye- 
nera kupuma pantchito chaka chotsatira m’nyengo yote- 
ntha. 

Pa nthawiyi moyo unali wowawa kwambiri. Nye- 
ngo yozizira inali yoluma zedi kuposa ya chaka chapita 
komanso chakudya chinali choperewera. Chifukwa cha zi- 
menezi, chakudya choperekedwa kwa nyama zonse china- 
chepetsedwa. Ndi nkhumba ndi agalu okha amene sana- 
chepetsedwere chakudya. Pofuna kukonza maganizo ola- 
kwika omwe nyama zina zinayamba kukhala nawo pa 
nkhaniyi, Sikwila ananena kuti kukhazikitsa malamulo 
okhwima pa nkhani ya kagawidwe ka chakudya n’kosa- 
semphana ndi mfundo za chiphunzitso cha Uchinyama. 
Sikwila sanavutike kuthandiza nyamazo kuzindikira kuti 
pafamuyo panali chakudya chokwanira, zomwe malinga 
ndi zimene zinkachitika zinkaoneka kuti si zoona. 

Pa nthawiyi, Sikwila anawonjezera kuti popeza 
mwayi woyankhula wapezeka, pakufunikanso kusintha 
zina ndi zina pa nkhani ya kagawidwe ka chakudya (ntha- 
wi zonse Sikwila ankanena kuti pakufunika “kusintha” 
kagawidwe ka chakudya, osati “kuchepetsa” chakudya). 
Iye ananena kuti poyerekeza ndi nthawi ya a Jones, panali 
kusintha kwakukulu pa nkhani ya kagawidwe ka chaku- 
dya. Iye ankawerenga mokweza kwambiri ziwerengero 
zambirimbiri zosonyeza mmene zinthu zasinthira molo- 
wera kwabwino ndipo malinga ndi zimene ankawerengazo 

zinkasonyeza kuti panali tirigu wambirimbiri komanso 
chakudya china chosiyanasiyana chochuluka zedi. Anka- 
nenanso kuti nyama zikugwira ntchito maola ochepa, 
zikumwa madzi aukhondo, zikumakhala ndi moyo wau- 
tali, imfa za nsenye zachepa, zili ndi zakudya zambiri zo- 
mwe zasungidwa munkhokwe komanso kuti nyama zasiya 
kuvutitsidwa ndi ntchentche. Pa mlingo winawake, nya- 
mazo zinkakhulupiriradi zimene Sikwila ankanena. 

Pa nthawiyi, zonse zimene zinkachitika mu nthawi 
ya a Jones zinali zitafufutika m’mitu mwawo. Zinkazi- 
ndikira kuti zimene zinkachitika pa nthawiyi si zimene 
zinkayembekezera kuti zidzachitika. Tikutero chifukwa 
moyo tsopano unali wovuta kwambiri. Mwachitsanzo zi- 
nkadziwa kuti zinkakhala ndi njala, moyo wawo unali 
womangolanguluzika komanso zinkaumbudzidwa ndi chi- 
sanu choopsa m’nyengo yozizira. Kuwonjezera apo zinka- 
ngokhalira kugwira ntchito zikakhala kuti sizili mtulo. 
Komabe zikaganizira mmene zinthu zinalili kale mu ntha- 
wiya a Jones, sizinkakayikira kuti moyo unali wopweteka 
kwambiri pa nthawi imeneyo kuposa mmene unalili tso- 
pano. Nyamazo zinkasangalala kukhulupirira zimenezi. 
Zinkaona kuti poyambapo zinali akapolo. Koma pano zi- 
nali paufulu ndipo kungodziwa mfundo imeneyi kunka- 
zipangitsa kumvako bwino. Nayenso Sikwila akapeza 
mpata sankalephera kukumbutsa nyamazi mfundo ime- 
neyi. 

Pa nthawiyi panali mimba zochuluka zedi zofunika 
kuzidyetsa. Nyengo yozizira itafika, nkhumba zazikazi 
zinayi zinabereka ana motsatizana, ndipo ana ake anali 
okwana makumi atatu ndi m’modzi. Anawo anali a mwina 
moyera mwina mwakuda mofanana ndendende ndi Napo- 
liyoni. Kenako kunalengezedwa kuti kugulidwa njerwa 
ndi mitengo yomangira sukulu pafupi ndi nyumba ya pa- 

famu ija. Pa nthawi imeneyi ana obadwa kumene aja anka- 
phunzitsidwa ndi Napoliyoni mwini wakeyo m’khitchini 
ya nyumba ija. Anawo ankachita masewera olimbitsa thu- 
pi kumunda wamaluwa wa pafamuyo ndipo ankaletsedwa 
kusewera ndi ana a nyama wamba. Pa nthawi yomweyi 
panakhazikitsidwanso lamulo lakuti nkhumba ikakumana 
ndi nyama zina pansewu, nyama zinazo ziziima pambali 
n’kupisa nkhumbayo kuti idutse kaye. Komanso nkhumba 
zonse zinauzidwa kuti zili ndi mwayi wapadera womavala 
litaka lobiriwira Lamlungu lililonse. 

Chaka chimenechi zinthu zinayenda bwino ndithu 
ngakhale kuti panali mavuto azachuma. Pankafunika ku- 
gulidwa njerwa, mchenga komanso laimu womangira su- 
kulu ija. Komanso pankafunika kupeza ndalama zogulira 
zipangizo za makina amphepo aja. Pankafunikanso kuma- 
gula mafuta a nyali komanso makandulo a kunyumba ya 
pafamupo, shuga womwera tiyi wa Napoliyoni (iye anka- 
letsa nkhumba zina kumwa tiyi chifukwa ankati kuchita 
zimenezi kuchititsa kuti zinenepe kwambiri), ndiponso 
pankafunika kugula zinthu za nthawi zonse monga miso- 
mali, zingwe, makala, waya, zitsulo, mabisiketi a agalu 
komanso zipangizo zina zogwirira ntchito. 

Napoliyoni ataonkhetsa ndamala zomwe zinkafuni- 
ka kuti agule zinthuzi anaona kuti sangachitire mwina 
koma kugulitsa mbatatesi ndi chakudya china. Komanso 
anakoza zoti chiwerengero cha mazira ogulitsa kunja kwa 
famuyo chiwonjezeke kufika pa mazira mazana asanu ndi 
limodzi mlungu uliwonse. Zimenezi zinachititsa kuti cha- 
ka chimenecho nkhuku ziswe ana ochepa kwambiri. Kaga- 
widwe ka chakudya kanachepetsedwa mu December ndi- 
po kenako kanachepetsedwanso mu February. Komanso 
nyama zonse zinaletsedwa kuyatsa nyale m’makola awo 
kuti mafuta asawonongeke kwambiri. Nkhumba ndi zime- 

ne zinkakhala moyo wabwino kwambiri pafamuyi moti 
zinkangoneneperaneneperabe. 

Madzulo a tsiku lina mu February, pafamu ponsepo 
panali puchipuchi kafungo kabwino, komwe kanali kasa- 
namvekepo chiyambire. Kafungoko kankachokera kunyu- 
mba yotchezera mowa. Nyumba yotchezera mowayi ndi 
imene a Jones ankagwiritsa ntchito akamafulula mowa 
wawo. Nyumbayi inali pafupi ndi khitchini ya nyumba ya- 
pafamu ija. Nyama ina inanena kuti kafungoko kankamve- 
ka ngati akuphika balele. Nyamazo zinkafwenkha kafungo 
kopatsa njalako moti zina zinkaganiza kuti akuziphikira 
chakudya choti zidye madzulo. Koma madzulo atafika, 
kunjira kunali zii ndipo Lamlungu lotsatira panalengeze- 
dwa kuti balele yense azisungidwa kuti nkhumba zizidya. 
Munda umene unali pafupi ndi dimba la zipatso uja unali 
utabzalidwa balele yekhayekha. Kenako panaphedukanso 
nkhani ina yonena kuti nkhumba zikumapatsidwa velemo- 
ti ya mowa tsiku lililonse. Napoliyoni ankapatsidwa theka 
la chigubu ndipo nthawi zonse ankamutsirira mumbale 
yolowa kwambiri kuti azitsuka kukhosi. 

Ngati panali mavuto pafamuyi, n’kutheka kuti anali 
opiririka nyama zikaganizira mmene moyo unalili m’mbu- 
yomo. Ngakhale zinali zitathifwa ndi mavuto, zinkaona 
kuti zinthu zinali bwinoko poyerekeza ndi nthawi ya a 
Jones. Nyama zinkaimba nyimbo, zinkamvetsera mfundo 
zochokera kwa akuluakulu awo, komanso pankachitika 
zikondwerero zambirimbiri. Napoliyoni analamula kuti 
kamodzi pa mlungu pachichitika mwambo wapadera wo- 
kumbukira mavuto komanso zipambano zimene zinachi- 
tika pa Famu ya Zinyama. Pa nthawi yoikika, nyama 
zinkauzidwa kuti zisiye ntchito zawo n'kupita kunsewu 
kumakaguba ngati asilikali n’kumazungulira pafamupo. 
Nkhumba ndi zimene zinkakhala patsogolo, akavalo anka- 

tsazitsatira, kenako pankabwera ng'ombe, kenako nkhosa 
ndipo kumapeto kunkakhala nkhuku, abakha komanso 
nkhunda. 

Agalu ndi amene ankachita zinthu ngati apolisi. Two 
ankaonetsetsa kuti zonse zikuchitika mwadongosolo. Cha- 
kutsogolo kwenikweni kwa gululi kunkakhala Napoliyoni 
yemwe patsogolo pake pankayenda atambala akuchita pe- 
lete. Bokosa ndi Kulova nthawi zonse ankanyamula mbe- 
ndera yobiriwira ija, yomwe panajambulidwa mwendo wa 
nyama komanso nyanga. Pa nthawiyi n'kuti pambenderayi 
panalembedwanso mawu akuti, “Napoliyoni, Mtsogeleri 
Wamuyaya!” Mwambowu ukangotha, pankawerengedwa 
ndakatulo zomwe zinkatamanda Napoliyoni. Nyamazi zi- 
kamaliza kugubako, Sikwila ankachititsa msonkhano 
ndipo ankanena mmene kagawidwe ka zakudya kawonje- 
zekera n'kuchititsa kuti nyama zizidya bwino kwambiri. 

Nthawi ndi nthawi pankamveka kulira kwa mfuti 
ija. Nkhosa ndi zimene zinkakonda kwambiri mwambo 
wogubawu ndipo wina akayamba kudandaula za mwa- 
mbowu (nthawi zina nyama zina zinkadandaula zikakhala 
kuti nkhumba komanso agalu palibe) kuti ukungowono- 
nga nthawi komanso kuti kunja kukuzizira, nkhosazo 
zinkayamba kulongolola. Zikangomva wina akudandaula 
zimenezi, zinkamukhalitsa chete pomuimbira mwampha- 
mvu nyimbo yawo ija yakuti, “Chamiyendo inayi n'cha- 
bwino, chamiyendo iwiri n’choipa.” 

Koma nyama zambiri zinkasangalala ndi mwambo- 
wu. Zinkamva bwino kwambiri zikaganizira kuti tsopano 
zinali pa ufulu wodzilamulira komanso kuti ntchito imene 
zinkagwira inalidi yoti izithandiza pa moyo wawo osati 
munthu wakhwinthi. Moti nyamazi zikamamva nyimbo, 
kuona zinzawo zikuguba ngati asilikali, kuona Sikwila 
akunjanja n'"kumawerenga zikalata zosonyeza kuti zinthu 

zikuyenda bwino kwambiri pafamupo, zikamamvanso ku- 
lira kwa mfuti, kulira kwa nkhuku zitagundika naye pelete, 
zikamaona mbendera yobiriwira ili petupetu m"mwamba, 
zinkaiwaliratu kuti zili ndi njala. Njalayo inkazilowanso 
m’matumbo mwambowo ukangotha. 

M’mwezi wa April, Famu ya Zinyama inakhala dzi- 
ko loima palokha, moti pankafunika kusankha pulezidenti. 
Panali nyama imodzi yokha yomwe inaima pachisankho- 
cho, Napoliyoni. Chisankhocho chitachitika, Napoliyoni 
anapambana popanda wopikisana naye. Tsiku limene chi- 
sankhochi chinachitika, panalengezedwa kuti papezeka 
zipepala zina zomwe zikutsimikizira kuti Sinobo anali 
kazitape wa a Jones. 

Pananenedwanso kuti sikuti Sinobo ankangofuna 
kuwapereka m’manja mwa adani awo mochenjera kwa- 
mbiri pa Nkhondo ya Pamatope ija, koma kuti ankamenya 
mbali ya a Jones. Ankati ndi Sinoboyo amene ankatsogo- 
lera gulu la anthu ndipo ankalimbikitsa anthuwo powauza 
kuti, “Anthu ndi osagonjetseka!” Bala lomwe linali pa- 
msana pa Sinobo pamene ankamenya nkhondoyo, lomwe 
nyama zina zinkalikumbukirabe, ankati ndi Napoliyoni 
amene anamuluma ataona kuti akuwapereka m’manja 
mwa adani. 

Chapakati pa nyengo yotentha, Mose anabweranso 
pafamuyo, pambuyo posowa kwa nthawi yaitali. Sikuti 
anali atasintha khalidwe lake, chifukwa sankafunabe ku- 
gwira ntchito, komanso ankalalikirabe za mapiri a shuga 
aja. Iye ankatera pachitsa kapena chipika n’°kumamenyetsa 
mapiko ake kwinaku akuyankhula zinthu zosadziwika 
bwino kwa aliyense amene ankaima kuti amumvetsere. 
Nthawi zina ankachita zimenezi kwa maola osawere- 
ngeka. 

“Mwaiona mitambo iyo? Kuseri kwa mitambo ime- 

neyo,” ankatero mokweza mawu, akuloza kumwamba ndi 
mulomo wake waukulu, “kumeneko n'kumene kuli mapiri 
a mibulu ya shuga. Kumeneko kuli dziko la mkaka ndi 
uchi ndipo nyama zosautsika komanso zolemema ndi 
mavuto zimakapeza mpumulo kumeneko!” 

Mose ankanena kuti nthawi ina anafikako atauluka 
m mwamba kwambiri ndipo anaona minda yokongola ya 
maluwa, makeke okukha uchi komanso mitengo yobereka 
mibulu ya shuga. Nyama zambiri zinkakhulupirira zime- 
nezi. Zinkaona kuti moyo wawo unali wovuta. Nthawi 
zonse zinkangokhalira kugwira ntchito yolemetsa koma- 
nso kuswera ndi njala. Zinkaona kuti zingakhale bwino 
kukhala ndi chiyembekezo chimenecho choti kuli dziko 
loyenda mkaka ndi uchi, komwe nyama zovutika zidza- 
piteko kuti zikapume ku mavuto komanso zokhoma 
zapadziko. 

Mose ankaziuza kuti bola zingokhala ndi chikhu- 
lupiriro basi. Nyamazi zinkaona kuti moyo wapadzikoli 
sudzasintha n'"kuyamba kuyenda bwino moti zambiri zina- 
yamba kuona kuti kwawo si padzikoli koma kumwa- 
mbako. Chinthu china chovuta kumvetsa chinali zimene 
nkhumba zinkachitira Mose. Nkhumbazo zinkanena kuti 
nkhani zonse zimene Mose ankanena zokhudza dziko lo- 
khala ndi mapiri a shuga zinali zam”maluwa. Koma choda- 
bwitsa n'choti ngakhale zinkanena zimenezi, zinkamulola 
Mose kumakhalabe pafamupo osamagwira ntchito, ndipo 
zinkamupatsa malipiro a katoti ka mowa tsiku lililonse. 

Phazi la Bokosa litapola, iye anapitirizabe kuchita 
lizita ndipo ankagwira ntchito kuposa kale lonse. Kunena 
zoona, nyama zonse zinagwira ntchito ngati akapolo chaka 
chimenecho. Kuwonjezera pa ntchito yachikhalire ya pa- 
famupo ndiponso kumanga makina amphepo, panalinso 
ntchito ina yomanga sukulu ya nkhumba zachichepere, 

yomwe inayamba m’mwezi wa March. Nthawi zina nya- 
mazo zinkaona kuti n’zosapiririka kumagwira ntchito chi- 
tetete kumimba kuli pululu. Koma zimenezi sizinafooke- 
tse Bokosa. 

Pa zimene ankachita kapena kunena panalibe chi- 
mene chinkasonyeza kuti mphamvu zake sizili monga 
zinalili kale. Ndi thupi lake lokha lomwe linkaoneka kuti 
likutha. Pa nthawiyi, thupi lake silinali lowalanso ngati 
mmene zinalili kale. Kalelo Bokosa anali ndi minofu 
yofukika komanso khungu losalala. Koma tsopano minofu 
yake inali itasungunuka. Nyama zina zinkati Bokosa ane- 
nepanso msipu wobiliwira ukayamba kuphuka, koma 
msipu wobiriwira unabwera n’kupita, koma Bokosa sana- 
nenepebe. 

Nthawi zina akamakoka mwala kuti upite kumtu- 
nda, ankavutika nawo kwambiri kwinaku akunyindirira 
kuti usabwerere m’mbuyo. Chimene chinkamuthandiza 
kuti asataye mtima n'kusiya kukoka mwalawo, unali mti- 
ma wake wosagonja msanga. Chifukwa cha kuchepa kwa 
mphamvu, mwalawo unkamuchukumitsa zedi ndipo anka- 
zingwa nawo milomo yake itapindika mokhala ngati aku- 
funa kunena kuti, “Ntchito patsogolo!” Koma zachisoni, 
mawu nawonso anali atagwera m'kati. 

Ulendo umenewunso Kulova ndi Benjamini anamu- 
langizanso kuti azisamalira thanzi lake m’malo moma- 
dzipanikiza ndi ntchito, koma malangizowo ankangokhala 
ngati anjanja m’mapirikaniro ake. Iye ankaona kuti ndi 
bwino adzafe nsapato zili kuphazi. Komansotu nthawi yoti 
akwanitse msinkhu wopuma pantchito inali itayandikira. 
Choncho Bokosa sankasamalanso za wina bola ngati 
pamene azidzapuma pantchito adzakhale atasonkhanitsa 
miyala yokwanira kumalizitsa ntchito yomanga makina 
amphepowo. 

Madzulo a tsiku lina, panamveka manong’onong’o 
pafamu yonseyo kuti Bokosa wavulala kwambiri. Iye ana- 
pita yekha kukanyamula miyala n'kumakaisiya pamene 
pankamangidwa makina aja. Zikuoneka kuti manong'o- 
nong'owo anali oona. Pasanapite nthawi yaitali nkhunda 
ziwiri zinatulukira zikuchita phuma ndipo zinkalengeza 
kuti Bokosa wagwa moti akulephera kudzuka. 

Pafupifupi theka la nyama zonse pafamupo zinatha- 
mangira kumene anagwerako. Zinamupezadi atagona pa- 
nsi ngolo itamukhalira ndipo ankalephera ngakhale kudzu- 
tsa mutu wake. Maso ake anali ali pamtunda ndipo thupi 
lake n'kuti lili thukuta kamukamu. Mtsinje wa magazi 
unkayenderera kuchokera pakamwa pake. Kulova anatha- 
manga n'kukagwada pafupi ndi pamene Bokosa ana- 
gwera. 

“Bokosa!” anatero Kulova misonzi ili payipayi, 
“Uli bwinobwino koma?” 

“Ndavulala kwambiri pachifuwapa,” anatero Boko- 
sa movutikira kwambiri. “Ndikuganiza kuti mumaliza 
kumanga makinawa popanda ine. Ndaunjika miyala ya- 
mbiri yoti mukhoza kumalizitsira ntchitoyi. Sindikuda- 
ndaula kwambiri chifukwa kwangotsala mwezi umodzi 
kuti ndipume pantchito. Kunena zoona, ndakhala ndiku- 
funitsitsa kuti nthawi imeneyi ifike. Mwinanso, popeza 
Benjamini akukalamba, nayenso apuma pantchito ndipo 
tizidzadyera limodzi msipu kwinaku tikucheza.” 

“M’pofunika tipemphe thandizo mwamsanga,” ana- 
tero Kulova. “Tafulumirani, wina athamange apite kwa 
Sikwila akamuuze za ngozi yachitikayi!” 

Nyama zonse zinathamangira kunyumba zapafamu- 
po kuti zikauze Sikwila nkhaniyi. Kulova ndi Benjamini 
ndi amene anatsala. Benjamini sananene chilichonse, ko- 
ma anakhala pambali pa Bokosa kwinaku akuingitsa 

ntchentche zomwe zinkafuna kutera Bokosa pogwiritsa 
ntchito mchira wake. Patatha mphindi khumi ndi zisanu, 
Sikwila anatulukira ali wokhudzidwa kwambiri. Iye ana- 
nena kuti Napoliyoni akudziwa kuti Bokosa ndi woli- 
mbikira ntchito ndipo ali ndi chisoni chosaneneka kuti 
nyama yolimbikira ntchito ngati imeneyo yavulala. Iye 
anati Napoliyoni wakonza zoti apititse Bokosa kuchipatala 
cha ku Wilidoni. Nyama zina sizinakondwere kwenikweni 
ndi ganizo limeneli chifukwa panalibenso nyama ina yo- 
mwe inali kunja kwa Famu ya Zinyama kupatulapo Mole 
ndi Sinobo. Komanso zinkaona kuti sizingakhale bwino 
kuti m'bale wawo amene akudwala aperekedwe m’manja 
mwa anthu kuti azikamusamalira. Komabe Sikwila anauza 
nyamazo kuti dotolo wazinyama wa ku Wilidoni anga- 
thandize Bokosa m’njira yabwino kwambiri kuposa mme- 
ne angasamaliridwire pafamupo. 

Patangopita mphindi makumi atatu, Bokosa anaya- 
mba kupezako bwino, ndipo anadzuka n'kumayenda pi- 
ntchapintcha kulowera kukhola lake kumene Kulova ndi 
Benjamini anamukonzera bedi la zinyalala. Kwa masiku 
awiri, Bokosa sanatuluke m'khola lake. Nkhumba zina- 
mutumizira botolo lalikulu la mankhwala ofiirira omwe 
anawapeza m'kakabati kena komwe kanali kuchipinda 
chosambira ndipo Kulova ankamupatsa mankhwalawo ka- 
wiri pa tsiku. Kukada, Kulova ankagona m'khola mo- 
mwemo kuti azimuyang'anira komanso kumuchezetsa 
kwinaku Benjamini akuingitsa ntchentche kuti zisamutere. 
Bokosa ananena kuti sakunong’oneza bondo ndi zimene 
zinachitikazo ndipo anati akachira, akhoza kukhala ndi 
moyo kwa zaka zina zambiri ndipo ankanena kuti akuye- 
mbekezera kupuma pantchito n'kumasangalala kudya 
msipu wobiriwira womwe unali kumalo okhala nyama 
zopuma pantchito. Iye ankaona kuti zimenezi zimupatsa 

mwayi wosangalalako ndi moyo komanso kuphunzira zi- 
nthu zosiyanasiyana. [Iye ankafuna kuti pa nthawi yotsa- 
layi aike mtima wake pamaphunziro n'cholinga choti 
adziwe bwinobwino zilembo ziwiri zomalizira za afabeti. 

Benjamini ndi Kulova ankabwera kudzamudwazika 
akakhala kuti aweruka kuntchito. Ndiye tsiku lina chaku- 
masana kunabwera chingolo china chotseka kumbuyo ndi- 
po chinatenga Bokosa. Nyama zonse n'kuti zili kumunda 
kukachita kapalepale moyang'aniridwa ndi nkhumba. 
Nyamazo zinadabwa kuona Benjamini akuthamanga kwa- 
mbiri kulunjika kumundako kwinaku akukuwa ndi mpha- 
mvu zake zonse. Aka kanali koyamba kuti nyamazo zione 
Benjamini akuthamanga komanso kukuwa motero. “Tafu- 
lumirani, fulumirani mukaone,” anakuwa motero Benja- 
mini. “Tiyeni mukaone! Bokosa uja akumutengera kuchi- 
patala!” 

Nyamazo sizinadikire kuti nkhumba zinene kuti zi- 
khoza kunyamuka. Zonse pamodzi zinasiya ntchito zawo 
n’kuuyamba wa kunyumba zapafamupo. Zitafika, zinaona 
chingolo chotseka kumbuyo chomwe chinkakokedwa ndi 
akavalo awiri. Chingolocho chinali cholembedwa m’mba- 
limu ndipo amene ankachiyendetsa anali dobadoba wina 
wooneka mokayikitsa kwambiri. Munthuyu anali atavala 
tchingira ndipo anakhala kutsogolo n’°kumawongolera chi- 
ngolocho. 

Nyamazo zinapita n'kuima mozungulira chingolo- 
cho. “Muyende bwino Bokosa!” Zonse zinatero mokweza 
mawu, “Tikufunirani kuchira mwamsanga!” 

“Inu ndiye ndi zitsiru, zitsiruu!” anatero Benjamini 
miyendo yake yowonda itaima njo ngati nsugwi zozikidwa 
pansi. “Inu ndi zitsiru zenizeni. Kuteroko simukuona 
mawu amene alembedwa m’mbali mwa chingolocho!” 

Nyamazo zitamva zimenezo zinakhala kaye chete! 

Nthawi yomweyo Muriyelo anayamba kupupulika ndi ku- 
werenga mawu omwe analembedwa m’mbali mwa chi- 
ngolocho ndipo ali mkati mowerenga, Benjamini anamu- 
kankhira kumbali n'kuyamba kuwerenga amvekere: 

“Alfred Simoni, Wokupha Akavalo Komanso Wo- 
panga Zomatira Kuchokera ku Minyewa ya Nyama. Na- 
matetule pa Nkhani Yogulitsa Zikopa, Mafupa Komanso 
Nyama Yodyetsera Agalu.” Anapitiriza kuti, “Mukudziwa 
tanthauzo la zimenezi? Bokosatu akumutengera kuma- 
kako!” 

Nyamazo zitamva zimenezi zinayamba kulira mo- 
satonthozeka. Pa nthawiyi, dobadoba ankayendetsa chi- 
ngolocho anayamba kukwapula akavalo aja ndipo chi- 
ngolocho chinayamba kuthamanga n'kusiya fumbi lili 
koboo. 

Nyama zonse zinayamba kuthamangira pambuyo 
kwinaku zikulira mogonthetsa m’makutu. Kulova anatha- 
manga n'kupitirira nyama zonsezo. Ngoloyo inkathama- 
nga kwambiri koma Kulova sanafooke. Anathamanga 
mmene akanathera moti anangotsala pang’ono kuipeza. 
“Bokosa!” anakuwa motero kwinaku akulira. “Bokosa! 
Bokosa! Iwe Bokosa!” Pa nthawi imeneyi, Bokosa ana- 
mva kuitanako ndipo anatulutsa mutu wake pakampata 
kena moti Kulova anaona nkhope yake ili ndi mzere wo- 
yera wodutsa pamphunopa. 

“Bokosa!” anakuwanso Kulova modandaula kwa- 
mbiri. “Bokosa! Tuluka mmenemo! Tuluka chonde aku- 
funa kukakupha!” 

Nyama zina zonse zomwe zinkabwera pambuyo pa- 
ke zinayambanso kukuwa zimvekere, “Tuluka Bokosa, 
tuluka mmenemo!” Koma apa n’kuti chongolocho chiku- 
thamanga kwambiri ndipo chinangowasiyira fumbi lokha- 
lokha. Sizikudziwika ngati Bokosa anamva zimene Ku- 

lova ankanena kapena ayi. Koma kenako analowetsanso 
mutu wake ndipo kumbuyoko kunayamba kumveka pho- 
koso lalikulu. Bokosa ankayesa kumenya chingolocho ndi 
mapazi ake kuti atuluke. Likanakhala kale, zimene ana- 
chitazi zikanaphwasuliratu chingolocho. Koma ulendo 
uno si zimene zinachitika. Bokosa anali atatheratu ngati 
chikabudula cholimira. Analibiretu mphamvu ngakhale 
pang'ono. 

Kenako phokoso la mapazi ake linachepa mpaka 
kunangoti chuu. Pothedwa nzeru, nyamazo zinayamba 
kukuwira akavalo omwe ankakoka ngoloyo n’kumawauza 
kuti aime. “Abale athu inu taimani!” zinakuwa motero. 
“Musapititse mchimwene wanu kumakako chonde!” Ko- 
ma akavalowo anali opepera moti n'kuzindikira kuti 
zimene ankachitazo zikuika moyo wa mnzawo pangozi 
moti anangopindira mapirikaniro awo pansi n’kuwonje- 
zera liwiro. Nkhope ya Bokosa sinaonekenso kuchokera 
m’chingolocho. Mochedwa, nyama ina inaganiza zoti iko- 
ke phazi n'kukatseka chipata cholowera pafamuyo, koma 
pa nthawiyo n’kuti chingolocho chitatuluka kale moti 
chinalowa munsewu waukulu n'kutsenjira. Kungochokera 
pamenepo, Bokosa sanaonekenso. 

Patatha masiku atatu, kunalengezedwa kuti Bokosa 
wamwalira pachipatala cha ku Wilidoni. Sikwila ananena 
kuti madotolo ndi anamwino anayesetsa kumupatsa chi- 
thandizo chamankhwala chapamwamba kwambiri. Iye 
anatsimikizira nyamazo kuti analipo pamene Bokosa ama- 
tsirizika. 

“Pa moyo wanga sindinamvepo chisoni chotero,” 
anatero Sikwila, akupukuta misozi ya njoka ndi dzanja 
lake. “Ndinalipo pamene amamwalira ndipo asanatisiye, 
ananena movutikira kwambiri kuti akumva kupweteka 
kuti akumwalira ntchito yomanga makina amphepo isa- 

nathe. Iye anandiuza kuti ndidzakuuzeni kuti “Musafooke, 
ntchito patsogolo!” anandinong'oneza choncho. Anandi- 
tchuliranso zoti ndidzakuuzeni kuti, “Pitirizanibe kuchita 
zinthu molimba mtima. Patsogolo ndi Famu ya Zinyama! 
Patsogolo ndi mtsogoleri wathu Napoliyoni! Chilichonse 
chimene mtsogoleri wathu Napoliyoni wanena ndi cholo- 
ndola.” Atangonena mawu amenewa anasiyana nalo dziko 
lapansi.” 

Atangomaliza kunena mawu amenewa, nkhope ya 
Sikwila inasintha. Anakhala kaye chetee kwa kanthawi. 
Kenako maso ake olowa mkati aja anayamba kuyang’ana 
ngati akufuna kucheka munthu. 

Iye ananena kuti anali atauzidwa kuti nyama zina 
zopusa komanso zopanda nzeru zikumafalitsa mphekesera 
yakuti Bokosa anatengedwa kuti akaphedwe. Iye ananena 
kuti, “Zikumveka kuti nyama zina zinaona kuti pangolo 
yomwe ananyamulira m'bale wathu Bokosa panalembe- 
dwa kuti, “Wokupha Akavalo,”' ndipo anangozitengera pa- 
mgong'o n'kuyamba kufalitsa mabodza akuti Bokosa aku- 
pita kokaphedwa. Zikundivuta kumvetsa kuti nyama ina 
ingaganize bwanji mopanda nzeru choncho.” Ananena zi- 
menezi mokhumudwa kwambiri kwinaku akulumphalu- 
mpha. Iye ananenanso kuti, “Zoona nyama zimenezi zi- 
ngamaganize kuti mtsogoleri wathu wachikondi Napoli- 
yoni angachite nkhanza zoterozo? Ndikufuna kuchenjeza 
nyama zouma mitu zimenezi kuti, basopu!” 

Sikwila anafotokoza kuti n’zoona kuti chingolocho 
poyamba chinali cha munthu wopha akavalo koma chi- 
nagulidwa ndi chipatala cha nyama kuti chikhale ambu- 
lasi. Iye anati zinangovuta kuti sanafufuze mawu omwe 
analembedwawo atagula chingolocho. 

Mitima ya nyamazo inakhala pansi itamva zimene- 
zi. Kenako Sikwila anayamba kulongosola mokulirapo za 

chithandizo chambambande chomwe chinaperekedwa 
kwa Bokosa komanso mankhwala odula kwambiri omwe 
Napoliyoni anagula posaganizira kuti amulowa bwanji 
m'thumba. Nkhawa zonse zimene nyama zija zinali nazo 
komanso chisoni chachikulu chomwe chinalipo chifukwa 
cha imfa ya mnzawo chinacheperapo chifukwa zinkaona 
kuti wafa atasamaliridwa bwino kwambiri. 

Napoliyoni anaonekeranso pamsonkhano womwe 
unachitika Lamlungu lotsatira ndipo anapereka uthenga 
waufupi wolemekeza Bokosa. Iye ananenanso kuti ndi zo- 
vuta kubweretsa thupi la malemu Bokosa kuti lidzaikidwe 
m’manda pafamupo chifukwa cha mavuto ena osapeweka. 
Koma anati pakonzedwa nkhata zamaliro ndipo zitumi- 
zidwa kunja kwa famuyo kuti zikaikidwe panthumbira ya 
Bokosa. Anatinso pakangotha masiku angapo, nkhumba 
zichita chikondwerero chokumbukira imfa yake. Napo- 
liyoni anamaliza ndi kubwerezanso mfundo ziwiri zimene 
Bokosa ankakonda kunena zija, “Ntchito patsogolo” ko- 
manso ija yoti, “Chilichonse chimene Napoliyoni wanena 
ndi cholondola.” Iye analimbikitsa nyama zonse kuti 
nazonso zikhale ndi mtima ngati wa Bokosa posakha ku- 
yamba kuyendera mfundozi pa moyo wawo. 

Pa tsiku limene linasankhidwa kuti pachitike chiko- 
ndwerero chija, kunabwera ngolo kuchokera ku Wilidoni 
ndipo inadzasiya chibokosi chinachake chachiku panja pa 
nyumba ya pafamupo. Usiku umenewo kunyumbako ku- 
namveka mfuwu zachisangalalo komanso kuimba. Kena- 
ko kunayamba kumveka kukangana ndipo pamene nthawi 
inkafika cha m’ma 11 koloko usiku, phokosolo linachepa 
ndipo kunamveka kusweka kwa botolo lagalasi. Kungo- 
chokera nthawi imeneyo, palibe nkhumba imene inatuluka 
m’nyumbamo mpaka chakumasana tsiku lotsatira. Kenako 
kunayamba kumveka mphekesera yakuti nkhumbazo zi- 


118 


FAMU YA ZINYAMA 


nagula bibida. 

Zaka zinadutsa. Nyengo zinabwera n'kupita ndipo nyama 
za moyo waufupi zinakalamba n'kufa. Tsopano inafika 
nthawi imene pafamupo panalibenso nyama yomwe inka- 
dziwa mmene moyo unalili kugalukira kuja kusanachitike 
kupatulapo Kulova, Benjamini, Mose komanso nkhumba 
zowerengeka. 

Muriyelo anali atamwalira. Nayenso Bulubelo, Jese 
komanso Pincha anali atabzala chinangwa. A Jones na- 
wonso n’kuti atasiyana nalo dziko lapansi. Iwo anamwa- 
lira ali kumalo ena osungira anthu olephera kusiya mowa. 
Nayenso Sinobo n'kuti ataiwalika. Nazonso zoti kunali 
nyama yolimbikira ntchito dzina lake Bokosa zinali zita- 
fufutika ndi nthawi. Ndi nyama zowerengeka zokha zime- 
ne zinkamukumbukirabe ndipo nyamazi zinalipo Bokosa 
adakali moyo. Kulova n'kuti atakalambiratu, miyendo ya- 
ke itatupa ndi nyamakazi ndipo nawonso maso ake anka- 
ona mwachizirezire. Pa nthawiyo n'kuti atadutsa msinkhu 
wopuma pantchito. Koma kunena moopa Mulungu, sikuti 
anali atasiya kugwira ntchito ndipo palibe nyama imene 
inali itapuma pantchito. 

Nkhani yonena zoti pali malo ena omwe nyama 
zimakakhalako zikapuma pantchito inali itangosiya kuka- 
mbidwa. Tsopano Napoliyoni anali atanenepa moopsa 
moti n'kupinda sikelo atakwerapo. Nayenso Sikwila 
n'kuti atafika poipa ndi kunenepa moti thupi lake linka- 

ngoti dibwiridibwiri akamayenda. Zinkamuvutanso kuona 
zomwe zikuchitika m°mbali chifukwa maso ake anali 
atakwiririka ndi minofu yamafuta yomwe inamera ku- 
nkhope kwake. Ndi Benjamini yekha yemwe sankaoneka 
kusintha kwenikweni, kupatulapo kuti ubweya wake unali 
utayamba kuoneka ngati ufa. Kungochokera pamene Bo- 
kosa anamwalira, Benjamini sankatsegulatsegula paka- 
mwa pake komanso sankadzipereka kwambiri pogwira 
ntchito. 

Pafamuyi panalinso nyama zina zambiri zatsopano, 
ngakhale kuti kuchulukaku sikunali kwakukulu kwambiri 
ngati mmene nyama zinkayembekezera zaka zapitazo. 
Pafamuyi panali patabadwanso nyama zina zomwe zinka- 
ngomva zoti kunali nkhondo yolimbana ndi a Jones. Nya- 
ma zimenezi zinkangouzidwa ngati nthano za nkhaniyi 
kuchokera kwa makolo komanso azigogo awo. Ndipo zina 
zinali mbadwa za mafamu ena, kungoti zinachita kugu- 
lidwa n'kubwera pafamuyi. Pafamuyi panalinso akavalo 
atatu kuwonjezera pa Kulova. Akavalowa anali ampha- 
mvu ndithu ndipo anali odzipereka pantchito komanso 
omvera. Komabe akavalo amenewa anali zitsiru mapeto. 
Palibe ngakhale m’modzi amene anaphunzira kuwerenga 
zilembo zonse za afabeti kupatulapo A ndi B basi. 

Akavalowa ankangomvera chilichonse chimene au- 
zidwa, kaya ndi choona kapena chabodza. Ankakhulupi- 
rira chilichonse chomwe anamva chokhudza zimene zina- 
chitika pamene nyama zinkagalukira ulamuliro wa anthu 
komanso zokhudza chiphunzicho cha Uchinyama. Ana- 
mva zokhudza chiphunzitsochi kuchokera kwa Kulova 
yemwe ankamulemekeza kwambiri ngati kholo lawo. Ko- 
mabe ankakanika kumvetsa bwinobwino zokhudza chi- 
Phunzitsocho chifukwa anali ndi mitu youma. Pafamuyi 
zinthu zinkayenda bwino kwambiri tsopano, ndipo zinthu 

zambiri zinkachitika mwadongosolo. Famuyi inali itaku- 
lanso chifukwa kunagulidwa minda iwiri kuchokera kufa- 
mu ya a Pikitoni. Makina amphepo aja anali atamalizidwa. 
Ndipo famuyi inali ndi makina opunthira balele, okololera 
zakudya komanso panali patamangidwa nyumba zina 
zowonjezera. Nawonso a Wimpa anali atagula ngolo yawo 
yatsopano. Makina amphepo aja sankagwiritsidwanso 
ntchito popanga magetsi ngati mmene zinkamvekera 
poyamba. Ankagwiritsidwa ntchito popuntha komanso 
kugaya balele ndi zokolola zina. Makinawa ankabweretsa 
ndalama zochuluka zedi pafamuyi. Pa nthawiyi, nyamazi 
zinalinso pachintchito china chachikulu chopanga makina 
ena amphepo. Zinkamveka kuti akangomaliza kumanga 
makinawo, adzagula zipangizo zake n’kuyamba kupanga 
magetsi. 

Koma zinthu zonse zomwe Sinobo ankalalikira asa- 
nathamangitsidwe zija, zomwe nyama zonse zinkalakala- 
ka, monga magetsi opezeka ponseponse, madzi otentha 
m’nyengo yozizira komanso ozizira m’nyengo yotentha, 
kupuma masiku atatu pamlungu, zinali zitasiya kukambi- 
dwa. Napoliyoni anali atalengeza kuti maganizo amenewo 
ndi aupandu komanso osemphana ndi chiphunzitso cha 
Uchinyama. Iye ankanena kuti mtendere ndiponso chisa- 
ngalalo chenicheni zimabwera ngati nyama ili yolimbikira 
ntchito komanso yodzipereka. 

M'njira ina zinkaoneka kuti famuyo inali yolemera 
kwambiri poyerekeza ndi mafamu ena ngakhale kuti nya- 
ma zapafamuyo zinali zosauka momvetsa chisoni. Nkhu- 
mba komanso agalu ndi zimene ankakhala moyo wofewa 
kwambiri ndipo nyama zimenezi sizinkagwira ntchito ili- 
yonse yolemetsa. Monga zinkamvekera nthawi zonse, 
nyama zimenezi zinkagwira ntchito yokhudza ubongo ndi- 
po Sikwila sankatopa ndi kuima pachulu n’kumalalikira 

zimenezi. Iye ankati chifukwa cha umbuli, nyama zinazo 
sizingamvetse ntchito yaikulu imene nkhumba komanso 
agalu ankagwira monga kulowetsa zinthu “m’mafaelo,” 
kulemba “malipoti,” kukonza “mamemolandamu” ndi zi- 
na. Zinthu zovuta kumvetsazi zinali mapepala ambirimbiri 
omwe ankafunika kulembedwa mokwanira bwino ndipo 
akangomaliza kulembedwa ankawotchedwa onse pamoto 
n'kusanduka phulusa lokhalokha. Sikwila ankanena kuti 
kuchita zimenezi n'kofunika kwambiri kuti zinthu zizi- 
yenda bwino pafamupo komanso kuti chinsinsi cha Famu 
ya Zinyama chisadziwike m’mafamu ena. Komabe, palibe 
nkhumba kapena galu amene ankalima chakudya choti 
adye. Nkhumba ndi agalu zinalipo zochuluka kwambiri 
pafamupo komanso zinali zokonda kudya zedi. Komabe 
zinkangodikira kuti nyama zina zotsika zilime kuti izizo 
zitenge chakudyacho n'kukadzazitsa matebulo awo. Zi- 
nkati zikufunikira kumadya bwino kuti zisadwale n'kuma- 
lephera kuyendetsa bwinobwino ntchito zapafamupo. 
Nyama zina zonse zapafamupo, ngatinso zinkadzi- 
wa n'komwe, zinkakhala movutika kwambiri. Zinkango- 
yendera bola moyo. Nthawi zonse zinkakhaula ndi njala, 
zinkagona pazinyalala ndiponso pamasanza, zinkamwa 
madzi ochokera pazithaphwi, komanso zinkagwira ntchito 
yokhetsa thukuta m’minda ya pafamupo. M’nyengo yozi- 
zira zinkaumbudzidwa ndi mphepo yoopsa ndipo m’nye- 
ngo yotentha zinkakhaula ndi ntchentche zomwe zinka- 
pezeka paliponse ngati themberero. Nyama zina zinkafika 
poiwala kuti zinadya liti. Zinkayesetsa kukumbukira ngati 
moyo unali wabwinopo kapena ayi kugalukira ulamuliro 
wa a Jones kusanachitike, koma palibe chimene zinka- 
kumbukira. Ndiye popeza panalibe poyerekezera, zinka- 
ngoona kuti ndi mmene moyo uyenera kukhalira. Zinka- 
khulupirira ndi mtima wonse kuti zinthu zikuyenda bwino 


123 


FAMU YA ZINYAMA 


kwambiri komanso zikusintha poyerekeza ndi kale Sikwi- 
la akamawerenga ziwerengero zambirimbiri zomwe zi- 
nkasonyeza kuti zinthu zikusinthira kwabwino komanso 
kuti moyo ukupita ufewerafewera. Nyamazo sizinkamve- 
tsa tanthauzo la zimenezi, komabe zinkaona kuti palibe 
chimene zingapindule ngati zitamatsutsa kuti moyo wa- 
nyama wamba pafamuyi unali kutali kwambiri ndi pamene 
nyama inganene kuti zinthu zikuyenda bwino. Ndi Benja- 
mini yekha yemwe ankanena kuti amakumbukira chilicho- 
nse chimene chinachitika pa moyo wake wautali. Iye anka- 
nena kuti zinthu sizinayambepo zayendapo bwino ndipo 
palibe chiyembekezo choti zidzasintha. Iye ankati kuya- 
mbira kale dziko lisanatsungule, nyama zinkagona ndi nja- 
la komanso zinkazunzidwa koopsa. Benjamini ankatsindi- 
ka mfundo yakuti ngakhale ulamuliro utasintha zinthu 
sizingasinthe chifukwa ndi mmene moyo uyenera kukha- 
lira basi. Umboni wake, ankaloza zimene zinachitika pafa- 
muyi. 

Komabe nyamazi sizinataye mtima. Zinkakhulupi- 
rira kwathunthu kuti tiyi zidzamwanso. Ngakhale moyo 
unali wowawa, zinkaona kuti bolani, chifukwa zinali ndi 
ufulu wodzilamulira komanso zinali ndi mwayi wamtengo 
wapatali wokhala pa Famu ya Zinyama. Famuyi inali yo- 
khayo ku Mangalande konse imene inali m’manja mwa 
zinyama komanso yomwe nyamazo zinali paufulu wodzi- 
lamulira. Palibe nyama ngakhale imodzi imene sinkanya- 
dira zimenezi, kaya zomwe zinali zitangobadwa chaku- 
mene komanso zomwe zinagulidwa kuchokera m’mafamu 
ena apafupi. Nyamazi zikamva kulira kwa mfuti komanso 
zikaona mbendera yobiriwira ili petupetu m"mwamba, zi- 
nkasangalala kwambiri ndipo zambiri zinkakhala pansi 
n’kumakambirana zipambano komanso zinthu zina zogo- 
metsa zimene zinachitidwa makedzanalo ndi makolo awo 

monga kupirikitsa a Jones, kulembedwa kwa Malamulo 
Asanu ndi Awiri komanso nkhondo ziwiri zomwe nyama 
zinagonjetsa adani awo. Palibe nyama imene inaiwala 
maloto omwe azigogo awo anali nawo ngati zimene Wa- 
mkulu ankakonda kunena zokhudza minda ya ku Manga- 
lande yomwe sikudzakhalanso anthu. Nyamazi zinkakhu- 
lupirira kuti zimenezi zidzachitika m’tsogolo. “Tsiku lina 
zimenezi zidzachitika, zikhoza kuchitika posachedwapa, 
apo ayi zikhoza kudzachitika ife titafa, koma zidzachitika 
ndithu,” zinkaganiza choncho. Ngakhale nyimbo ija ya 
Nyama za ku Mangalande inkaimbidwa ndi nyama zina 
mwachinsinsi mwa apa ndi apo. Zikuoneka kuti nyama 
pafupifupi zonse zinkaidziwa nyimboyi, kungoti sizika- 
nayerekeza kuiimba poopa kuonetsedwa chinametankha- 
ngampala ndi agalu aja. Zinkachita kuonekeratu kuti moyo 
wawo unali wovuta ndipo zimene nyama zambiri zinkaye- 
mbekezera kuti zidzachitika sizinachitike n’°komwe. Ko- 
mabe zinkadziwa kuti moyo wawo unali ndiponi, poye- 
rekezera ndi moyo wa nyama zomwe zinali m’mafamu 
ena. Zikamagona nayo njala, zinkadziwa kuti si chifukwa 
choti zikudyetsa munthu wina wankhanza komanso wo- 
sayamika. Zikamagwira ntchito molimbikira, zinkadziwa 
kuti zikuchita zimenezo kaamba ka ubwino wawo. Palibe 
nyama imene inkayenda ndi miyendo iwiri. Ndiponso 
palibe nyama imene inkatchula inzake kuti “Ambuye” 
kapena “Bwana.” Nyama zonse zinali zofanana. 

Koma tsoka likalimba umakuwotcha ndi mkute. 
Tsiku lina chakuchiyambiyambi kwa nyengo yotentha, 
Sikwila analamula nkhosa zonse kuti zimutsatire ndipo 
anapita nazo kumalo ena chakumapeto kwa famuyo ko- 
mwe kunali kowirira komanso kunali msipu wambiri. 
Nkhosazo zinaswera tsiku lonse kumeneko zikujegweda 
nsipu, Sikwila akuziyang'anira. Chakumadzulo Sikwila 

anabwerera kunyumba ya pafamu ija ali yekha, koma 
popeza inali nyengo yotentha, anauza nkhosazo kuti zigo- 
ne komweko. Nkhosazo zinakhala kumeneko kwa mlungu 
wathunthu ndipo pa nthawi yonseyi nyama zina zonse 
sizinkaonananso ndi nkhosazo. Sikwila ankakhala ndi 
nkhosazo kwa maola ambiri tsiku lililonse. Iye ankanena 
kuti akuphunzitsa nkhosazo nyimbo yatsopano. 

Tsiku lina nyama zonse zitamaliza kugwira ntchito, 
nkhosa zija zinabwereranso ndipo zinalowera kumene 
kunali nyumba zapafamupo. Kenako nyama zina zinamva 
kukuwa kwamphamvu kwa kavalo. Anali mawu a Kulova 
ndipo anakuwanso kachiwiri ndipo nyama zonse zinaya- 
mba kumutsatira kulowera kunyumba zapafamupo. Nya- 
mazo zinadzidzimuka zitaona zimene Kulova anaona. 

Zinaona nkhumba ikuyenda ndi miyendo iwiri. 
Anali Sikwila ndipo ankayenda mosonyeza kuti sanazolo- 
were kwenikweni. Iye ankadutsa pakati pa nyumba zapa- 
famupo. Kenako, nkhumba zina zambirimbiri zinatuluka 
m’nyumba zapafamupo nazonso zikuyenda ndi miyendo 
iwiri yakumbuyo. Zina zinkayenda molongosoka kuposa 
zina, koma zina zinkangoti dzandidzandi zikumaoneka 
kuti zikanakonda zikanakhala ndi ndodo yoyendera. Ko- 
ma nkhumba zonsezo zinakwanitsa kuyenda ndi miyendo 
iwiri n’kuzungulira pabwalo la nyumbazo. Kenako pana- 
yamba kumveka kukuwa kwa agalu komanso kulira ko- 
gonthetsa makutu kwa nkhuku ndipo m’mbuyo mwake 
munatulukira Napoliyoni, nayenso akuyenda ndi miyendo 
iwiri, uku akuponya maso mbali iyi ndi iyi moyerekedwa, 
agalu ake aja ali nyominyomi m’mbalimu. Napoliyoni 
anali atanyamula mkwapulo m’dzanja lake. 

Nyamazo zinangoti kakasi, kusowa chochita. Palibe 
nyama imene inachita masewera odziika pamoto potsutsa 
zimene zinkachitikazo. Zonse zinkadziwa bwinobwino 

mavuto amene akanadza zikanayankhulapo. Nyamazo zi- 
nkayang'ana modabwa nkhumba zambirimbiri zomwe 
zinkayenda pabwalopo. 

Zinkangokhala ngati dzikoli lazondoka. Kenako ti- 
mantha titachepa, panangokhala zii, bata lokhalokha. Pa 
nthawiyi n'kuti nyama zitasiya kudandaula zikaona zinthu 
zododometsa chonchi. Nyamazi zinkaopa agalu oopsa aja, 
ndipo kwa nthawi yaitali ndithu chizolowezi chomang'u- 
ng'udza zinazake zikalakwika chinali chitatha. Zinthu 
zinkakhala choncho kaya zinthu zikuyenda bwino kapena 
ayi. Kenako mwadzidzidzi, zitangopatsidwa chizindikiro, 
nkhosa zija zinayamba kuimba mokweza mawu kwambiri. 

Zinkati, “Chamiyendo inayi n'chabwino, chamiye- 
ndo iwiri n'chabwino kwambiri! Chamiyendo inayi n’cha- 
bwino, chamiyendo iwiri n'chabwino kwambiri!” 

Nkhosazo zinaimba nyimboyi kwa mphindi zisanu 
osasiya. Pamene nkhosazo zinkasiya kuimba, mwayi woti 
nyama ina ikanatsutsa unali utapita chifukwa nkhumba zi- 
ja n’kuti zitabwereranso kukalowa m’nyumba. 

Benjamini anamva mphuno ikumugunyuza paphe- 
wa. Atatembenuka, anaona kuti anali Kulova. Pa nthawiyo 
n'kuti nkhosa zija zitapumula. Maso a Kulova ankaoneka 
kuti sakuona kwenikweni. Kulova sananene chilichonse 
koma anangoyamba kuyenda motsogolera Benjaminiyo 
pakhoma la chinyumba chachikulu chija, pomwe panale- 
mbedwa Malamulo Asanu ndi Awiri aja. Kwa mphindi 
zingapo, nyamazo zinaima n'kumayang'ana pakhomalo 
mwachidwi. 

“Maso anga ndiye atheratu. Masiku ano sindikuona 
ngakhale pang'ono,” anatero Kulova. “Ngakhale ndili 
mtsikana ndikanavutika kuwerenga zomwe zalembedwa 
apozo. Komabe, ndikuona kuti zimene zalembedwa pa- 
khomali zasintha kwambiri. Kaya vuto ndi ineyo? Ma- 

lamulo Asanu ndi Awiri aja adakali pomwepa koma?” 

Pamenepo Benjamini anasiya kaye kutsatira mfu- 
ndo yake ija yosalowerera za eni. Iye anawerenga mo- 
kweza zimene zinalembedwa pakhomapo. Pa nthawiyi 
panali patalembedwa lamulo limodzi lokha. Lamulo lake 
linali lakuti: 


NYAMA ZONSE NDI ZOFANANA, 
KUNGOTI ZINA NDI ZOFANANA KWAMBIRI 
KUPOSA ZINZAKE 


Kungochokera pamenepo, sizinali zodabwitsa pa- 
mene tsiku lotsatira nkhumba zonse zinayamba kuya- 
ng'anira ntchito zitanyamula zikwapu m’manja mwawo. 
Sizinalinso zodabwitsa kumva zoti nkhumba zagula mko- 
lamawu kuti zizimvera, zakonza zoti zigule lamya koma- 
nso kuti zayamba kuitanitsa nyuzipepala kuti ziziwerenga. 
Sizinalinso zodabwitsa kuona Napoliyoni akuyenda pafa- 
mupo utsi uli fuba-a, kaliwo ali pakamwa. Pa nthawiyi, 
Napoliyoni ankavala zovala za a Jones zomwe anazipeza 
m’nyumba muja ndipo nthawi zina ankawongola miyendo 
atavala chijasi chakuda chooneka moterera, chomwe Mayi 
Jones ankavala Lamlungu lililonse akamapita kokaponda- 
ponda. 

Patatha sabata imodzi, tsiku lina chakumadzulo, pa- 
famuyo panatulukira ngolo zingapo. Alimi a mafamu oya- 
ndikira anali atabwera kudzaona malo pafamuyi. Iwo 
anaonetsedwa malo onse a famuyi ndipo ankasonyeza kuti 
akhutitsidwa ndi zonse zimene anaona, makamaka makina 
amphepo aja. Pa nthawiyi n’kuti nyama zonse zikupanga 
galauza. Nyamazo zinkalima molimbikira kwambiri ndipo 
palibe imene inkadzutsa mutu wake kapena kusiya ntchito 
yake. Sizikudziwika kuti zinkachita zimenezi poopa nkhu- 

mba zomwe zinali zitanyamula zikwapu kapena anthu 
omwe ankaona malowo. 

Chakumadzulo kwa tsikulo kunamveka kuseka 
kwakukulu komanso kuimba kuchokera kunyumba zapa- 
famupo. Nyama zonse zinayamba kulakalaka zitapita ku- 
kaona kuti chikuchitika n'chiyani. Zinkadzifunsa kuti, 
“Kodi kukuchitika chiyani chomwe chachititsa kuti ku- 
khale chinkondwa chotere?” Aka kanali koyamba kuona 
anthu ndi zinyama akuchitira zinthu limodzi. Nyamazo 
zinayamba kuyenda monyang’ama zili polapola n’kuma- 
lowera kunyumba zapafamupo. 

Zitafika pachipata cholowa kunyumbazo zinaima 
kaye zikupumira m” mwamba chifukwa cha mantha. Koma 
Kulova anazitsogolera n'kulowa mkati. Zinkayendabe 
monyang'ama kwinaku zikuponda ndi zala zokha n'ku- 
kafika kumene kunali nyumbazo ndipo nyama zomwe zi- 
nadalitsidwa ndi msinkhu zinkatha kusuzumira pazenera 
n'kumaona zomwe zinkachitika m'chipinda chodyera cha 
m'nyumbamo. Nyamazo zinachita kakasi zitaona anthu 
asanu ndi m’modzi komanso nkhumba zotchuka zisanu 
ndi imodzi zitakhala duziduzi ndi anthuwo, mozungulira 
tebulo lalikulu. Zinali zoonekeratu kuti nkhumbazo zina- 
libe nazo ntchito zoti pali anthu. Zikuoneka kuti nkhumba 
komanso anthuwo ankasewera makadi, koma tsopano ana- 
li atasiya kaye kuti akonkhe kukhosi mowa womwe anka- 
upungulira m’makapu awo omwe anali patebulo. Palibe 
munthu kapena nkhumba yomwe inaona nkhope zodabwa 
zomwe zinkasuzumira m’mazenera a nyumbayo. 

A Pikitoni omwe anali eni ake a famu ya Fokowudu, 
anaimirira atanyamula chikho cha mowa m’manja mwa- 
wo. Kenako ananena kuti akufuna kuti aliyense amene ali 
m’chipindamo achite mwambo wogundanitsa makapu. 
Koma asanachite zimenezo, ankafuna kuti anene kaye 

mawu enaake. 

Iye ananena kuti, “Ndasangalala kwambiri kuti tso- 
pano kukayikirana komanso kusagwirizana komwe kunali 
pakati pathu kwafika kumapeto. Kuchokera kale, sipana- 
khalepo nthawi imene nyama komanso anthu anakhalira 
pamodzi n'kumasagalala ngati mmene tikuchitiramu. 
N’zosangalatsa kuti tsopano mabwenzi anthunu mwatilola 
kubwera kwanu kuno zomwe ndi umboni wakuti zosu- 
ngirana mpeni kumphasa zatha. Nanga palinso chifukwa 
chomakhala moyo wokayikirana apa? Poyamba zinkao- 
neka ngati famu yolamuliridwa ndi nkhumba singayende 
bwinobwino. Koma zikuoneka kuti zimenezo si zoona. 
Alimi ambiri amaganiza kuti pafamu ngati imeneyi pazi- 
chitika zinthu zambiri zoipa komanso zauchiwanda. Ena 
ankachita mantha kuti nyama za m'mafamu awo ziukira 
n'kulandanso mafamu awo. Koma pano mantha amenewo 
ndi mbiri yakale.” Pikitoni anati iyeyo komanso anzake 
aona malo onse a pafamupo ndipo zimene aona ndi zoda- 
bwitsa kwambiri. Iye anati apeza kuti pafamupo paku- 
gwiritsidwa ntchito njira zamakono, pakuchitika zinthu 
mwadongosolo komanso nyama zake ndi zomvera zomwe 
ndi chitsanzo chabwino kwambiri ku mafamu onse a pa- 
dziko lapansi. Iye ananenanso kuti akudziwa kuti nyama 
zotsika zapafamupo zimagwira ntchito yambiri ngakhale 
kuti zimapatsidwa zakudya zochepa. Anati mlimi aliyense 
ayenera kuyesetsa kutengera chitsanzo chabwino chime- 
chi. Ananenanso kuti mlimi aliyense akaonetsetse kuti 
nyama zapafamu yake zikuchita zinthu mosanyinyirika 
akangobwerera kufamu yake. 

Kumapeto kwa zimene ankanenazo anatsindika 
mfundo yakuti payenera kukhala ubale wapadera pakati pa 
Famu ya Zinyama ndi mafamu ozungulira pa nkhani ya 
mmene aziyendetsera mafamu awo. Anati pakati pa anthu 

ndi nkhumba pali zinthu zambiri zofanana zimene ama- 
chita. Iye anati mavuto amene amalimbana nawo ndi 
ofanana. Iye anafunsa kuti, “Kodi mavuto amene muma- 
kumana nawo mukamatsogolera antchito anu si ndi ofa- 
nana ndi athu?” A Pikitoni ankafuna kunena mawu enaake 
achining'a, koma anadzigwira kaye ndipo chifukwa cho- 
funa kuseka anatsamwa n'kuyamba kutsokomola kwa- 
mbiri moti chibwano chawo chinayamba kuoneka mofi- 
irira. Kenako anatumbula ponena kuti, “Ngati pafamu ya- 
nuyi pali nyama zotsika zomwe zimafuna zizisimbwa 
komanso kumachita matukutuku, ifenso tili nazo zoterozo. 
Zikamalimbalimba ife timangoziphwasamula basi!” Chi- 
ning'a chimenechi chinasesa tebulo yonseyo ndi chikha- 
khali. Kenako a Pikitoni anayamikiranso nkhumba poye- 
setsa kuchepetsa chakudya cha nyamazo, kuzigwiritsa 
ntchito yakalavulagaga kwa maola ambiri padzuwa koma- 
nso kuthudzula nyama zonse zomwe zikuyambitsa matu- 
kutuku osafunikira. 

Kenako anauza aliyense amene anali patebulopo 
kuti aimirire. Pomaliza anati, “Akuluakulu, tiyeni tigunda- 
nditse makapu: Patsogolo ndi Famu ya Zinyama!” 

Atangotero, panamveka phokoso loopsa la chisa- 
ngalalo komanso mididi ya mapazi oponda pansi monya- 
dira. Napoliyoni anasangalala kwambiri ndi zimenezi moti 
anadzuka pamene anakhala n'kukagundanitsa kapu yake 
ndi ya a Pikitoni. Kenako anakhuthulira mowa wonse wo- 
mwe unali m'kapumo kukhosi kwake. Phokosolo litache- 
pa, Napoliyoni, yemwe anali ataimirirabe, ananena kuti 
nayenso sakufuna kukawotcha bulangete. 

Monga ankachitira, Napoliyoni anayankhula mwa- 
chidule komanso molunjika pa mfundo yeniyeni. Iye ana- 
nena kuti nayenso wasangalala kwambiri kuti nthawi yo- 
kayikirana yatha. Iye anati, “Kwa nthawi yaitali, panali 

mphekesera zomwe zinkamveka zoti nyama zapafamu 
yathu zikufuna kulimbikitsa kuukira kwa nyama zonse. 
Mphekesera zimenezi ndi zamkutu ndipo si zoona. Cho- 
linga chathu pano n'choti tizikhala mwantendere komanso 
kuti tizichita migwirizano yamalonda ndi mafamu oyandi- 
kira. Famu ya Zinyama, yomwe wolamulira wake ndi 
ineyo, ili ngati famu yopanga zamalonda. Ineyo ndili ndi 
mapepala osonyeza kuti famuyi ndi yathu ndipo cholinga 
chathu ndi kuchita malonda basi.” 

“Ndikukhulupirira kuti tsopano palibenso wina 
amene akukaikira mnzake. Pafamu yathuyi pasinthidwa 
zinthu zina ndi zina kuti inuyo mukhulupirire kuti tiku- 
yesetsa kuchita zinthu mogwirizana ndi mafamu ena. 
Mwachitsanzo, pafamu ino panali kachikhalidwe kenaka- 
ke kosasangalatsa komatchula nyama zina kuti, “m'bale 
wanga.’ Ndikufuna kukutsimikizirani kuti tathetseratu 
mchitidwe umenewu. Panalinso chizolowezi china chime- 
ne chinayamba kale kwambiri chomwe ndi chosamve- 
tsetseka, chomaguba n'kumazungulira chibade cha nkhu- 
mba inayake yosadziwika bwino. Ineyo ndathetsa mwa- 
mbo umenewu ndipo chibadecho chakwiriridwa kale pa- 
nsi. Mwina mukukumbukira kuti poyamba mbendera 
yathu inali ndi phazi la nyama komanso nyanga. Zime- 
nezinso tinazisintha moti tinachotsa zizindikiro zopanda 
tanthauzo zimenezo. Panopa mbendera yathu ndi yobiri- 
wira basi.” 

Anapitiriza kunena kuti, “Koma a Pikitoni anata- 
mula mawu ena omwe sanandisangalatse. Ndikufuna ku- 
wakonza mawu amenewo kuti sanayankhule bwino.” A 
Pikitoni anali atatchula famuyi ndi dzina lakuti “Famu ya 
Zinyama” pamene ankayankhula. Ndiyeno Napoliyoni 
ananena kuti, “N’kutheka kuti a Pikitoni simukudziwa zoti 
ineyo Napoliyoni ndasitha dzinali. Kuyambira lero kupita 


132 


FAMU YA ZINYAMA 


m'tsogolo, famuyi izidziwika ndi dzina lakuti “Famu ya 
Mano.’ Limeneli ndiye dzina lenileni komanso lolondola 
la famuyi kuyambira kale. 

Kenako anapitiriza kuti, “Ulendo uno ndikufuna 
kuti tigunditsanenso makapu monga tinachitira muja. Ndi- 
kufuna kusintha pang’ono zimene a Pikitoni ananena. 
Aliyense adzadzitse kapu yake!” Anthu komanso nkhu- 
mba zinali m'chipindacho zinayamba kupungula mowa 
uja ndipo zikho zitasefukira Napoliyoni anati, “Tsopano 
tiyeni tigundanitse makapu! Patsogolo ndi Famu ya 
Mano!” 

Atangonena zimenezo panamvekanso mfuwu ya- 
chisangalalo ngati poyamba paja ndipo anthu komanso 
nkhumba zomwe zinali m’chipindacho anatsanulira mowa 
unali m’makapuwo kummero kwawo. Koma pamene nya- 
ma zinkasuzumira zija zinkaonetsetsa zimene zinkachi- 
tikazo, zinangoona kuti nkhope za aliyense amene anali 
m'chipindacho zasintha. Nkhumba zinkaoneka mosiyana 
ndi mmene zimaonekera poyamba. Zinkadzifunsa kuti, 
“Kodi m’makapumo muli chiyani chomwe chasintha 
nkhope za nkhumbazi?” Nkhumbazo zitangotsanulira mo- 
wawo kukhosi, zinaipitsa nkhope ngati zikumeza chitsulo 
ndipo umu ndi mmenenso anthu aja anachitira. Kulova 
yemwe ankavutika kuona, ankayang’ana anthu komanso 
nkhumbazo mwachidwi. Iye ankavutika kusiyanitsa nkhu- 
mba ndi anthuwo. Ankangoona mwachimbuuzimbuuzi 
kuti ena ali ndi zibwano zisanu, ena zinayi, ndiponso ena 
zitatu. Nyamazo zinkadzifunsa kuti, “Kodi n’chiyani cha- 
chititsa kuti nkhumba zisinthe chonchi?” Kenako phokoso 
la chisangalalo lija litatonthola, anthu komanso nkhumba- 
zo zinatenga makadi awo aja n'kuyambiranso kusewera. 
Pa nthawiyi, nyama zinali m’mazenera zija zinayamba 
kuchoka mwakachetechete. 

Koma zisanapite patali, zinaimanso. M’nyumba 
muja munayamba kumveka mkangano woopsa. Nthawi 
yomweyo nyamazo zinayambanso kubwerera kuti zikaone 
chomwe chachitika. Zinapeza m’nyumbamo muli woza- 
woza. Anthu komanso nkhumbazo anali atakwiyirana ko- 
opsa moti ena ankalalata komanso kumenya patebulo ndi 
zibakera zawo. Zikuoneka kuti mkanganowo unabuka pa- 
mene Napoliyoni komanso a Pikitoni anaponya khadi 
lofanana pa thawi imodzi. 

Nkhope za anthu komanso nkhumba zinali m’chipi- 
ndacho zinali zitatembenukiratu. Zinali zovuta kumvetsa 
kuti mphindi zingapo zapitazo, m'chipindachi munali chi- 
sangalalo chosaneneka. Nyama zomwe zinali m’mazenera 
zija zinachita tsembwe zitaona pamene nkhumba zinafika 
moti zinkadzifunsa kuti, “Koma nkhumba zija ndi zomwe- 
zi?” Zinkati kudzayang’ana nkhumba, n’kudzayang’ana 
munthu, kudzayang’ana nkhumba, n’kudzayang’ana mu- 
nthu. Zinali zitasokonezeka kotheratu. Zinkavutika kusi- 
yanitsa kuti, kodi nkhumba ndi iti, nanga munthu ndi uti? 

Mukhoza kupeza mabuku ena kwaulere pa linki iyi: Lula 
Pensulo 

